
Chitsauko 1 ZA s 


Chakava chipitipiti nhaka yemakonzo vanhu vomubhuku raChimbingo 
vachidirana pamusha paVaChandagwinyira uko vaiipangura mhere 
vachichema mwana wavo uyo aiva zai regondo ainge afuga rake ega. 
Vanhu pavakati vhu-u kusvika vakasiririswa vachiona Chipo ati tasa, ava 
chando. “Chipo! Chipo kani! Wadarireiko mwanangu kubva wandisiya 
ndoga nendumure dzako? Minanaiko yondooneswa pasi pedenga, vana 
kutangira vabereki vavo kufa? Nhai Mwari wangu neiko amai vafa vana 
vari vacheche?” VaChandagwinyira vaichema vakatarisa kacheche kechipiri 
kaChipo, Kudakwashe. Zviwiravanhu uyo aiva dangwe raChipo akanga 
akabata mombe dzake dzevhu akatarisa ambuya vake vachiungudza. 
Kumeso kwake kwaisiririsa, aisatarisika kaviri misodzi ikasabuda. 
Chokwadi rufu rwaChipo rwakarwadza vanhu vose. Neiko mwana akanga 
akazvibata kudai afa zvinosiririsa nechirwere cheshuramatongo, AIDS? 
Ko, iyo honzeri, muparanzvongo aiva ani uye aivepi? 

Musi wakashaya Chipo bhuku rose raChimbingo rakamuka risina 
mufaro. Chero imbwa chaidzo dzaiva dzakasuwa. Varume vakauya 
nemapiki nemafoshoro kuzozorodza mufi ainge atambura kwenguva 
yakareba. Sekuru vaChipo, VaGonese, vakatara guva. Kunyange zvazvo 
pasi painge pakaoma kuti gwa, guva rakacherwa kusvikira paraifanira. 
Gomba richicherwa vamwe vaisenga matombo nengoro ekuvakiridza 
guva raChipo pamusoro. Madzimai aiva kumapoto achibika sadza. 
Gomba rapedza kucherwa vanhu vakazopinda mukicheni vachiona Chipo 
kekupedzisira. Zvairwadza vasara asi Chipo ainge azorora. Neharahwa 
dzakasvimha misodzi, mhere yakapangurwa kunge paiva pafa ishe. Hunhu 
hwaChipo ndihwo hwakapa kuti bhuku rose rimucheme. Mavara ose 
akanaka aaiva nawo ainge otonochererwa pasi pamwe chete naye. 

Mufundisi Makwenya vakapiwa nguva yavo yokuti vape mharidzo. 
Mharidzo yakatanga kutsva. “Apo Jesu akaudzwa kuti shamwari yake 
Razaro ainge afa akasvimha misodzi. Rufu rwaChipo rwatiodza moyo. 
Chokwadi tabayiwa panyama nhete, tagurwa kunorira nenyaya yerufu 
rwaChipo.” Makwenya akambotura befu achipukuta misodzi yakanga yoda 
kumutsa rwizi pamatama ake. “Mwana wedu Chipo aiva mwana akazvibata, 
aibetsera vaitambura nepaaigona napo, aiva nerudo...” Mazwi ose akanaka 


wa 


akataurwa pamusoro paChipo. “Takagara nhaka yechivi chaAdhamu saka 
naizvozvo tinofa asi ichasvika nguva apo Johani 5:28 ne29ichazadzikiswa.” 
MaBhaibheri akavhurwa, rugwaro rwakaverengwa, mufundisi ndokutanga 
kurutsanangura. “Chipo, mwana akarurama achadaidzwa naJesu kubva 
muguva uye achamuka kana nguva yakwana.” Mashoko aya achitaurwa 
zviso Zvevanhu vose zvakajeka nomufaro. Chokwadi vakanga vava 
netariro yakanaka yokuti Chipo aizomutswa naN yadenga. Mharidzo yapera 
munamato wakapiwa. 

Sabhuku vakazopiwa nguva yokuti vataurewo. Kunyange zvazvo 
aiva murume mukuru, Chimbingo akakurirwa akatanga kuchema asati 
ataura ndokuzoti, “Bhuku rangu tava nokurasikirwa kukuru norufu 
rwemwana wedu Chipo uyo anga akazvibata kusvika kumwero mukuru. 
Anga ari nyanzvi pamabasa emaoko. Vanhu vazhinji vaiuya mubhuku 
rangu kuzotenga hari dzemhando yepamusoro kubva kwaari. Tawirwa 
nedambudziko, rufu rwatibvutira mwana uyu anga achiita kuti bhuku redu 
rive nemukurumbira wakanaka. Zvauri guruva uchadzokerazve kuguruva. 
Zvechokwadi Chipo adzokera.” VaChimbingo vakadzokorora mashoko 
eBhaibheri ndokupukuta misodzi vachigara pasi. Madzimai akavamba 
nziyo dzakasiyana-siyana dzokusimbisana. Pasi pakaita kunge pachatoteswa 
nevanhu vachichema. di 

Bhokisi raChipo rakasengwa rakananga kuguva. Rakadzikiswa 

zvishoma nezvishoma dakara rava pasi. Mhere yakapangurwa zvakare, 
yakava batai batai VaChandagwinyira voda kuzviwisira muguva romufi, | 
vanhu ndokuvabata vachivanyaradza. Vakaungudza zvainzwisa tsitsi. 
“Zviwiravanhu wako Chipo achasara nani? Achadyeiko? Achapfekeiko? 
Ko, iye Kudakwashe?” VaChandagwinyira vaidaidzira. Vakazotorwa 
ndokuendwa navo kukicheni. Mafoshoro akaita basa rawo. Matombo 
akarongedzerwa pamusoro. Mushure mokuchengeta Chipo vanhu 
vakadya sadza vakapararira. Vashoma veukama ndivo vakasara pamusha 
paVaChandagwinyira. 

“Mufunge zvenyu sekuru, amai vari nani. Vashaya tikaona 
pavaradzikwa. Ko, baba vedu vari kupi chaizvo?” VaGonese vakatarisana 
nomubvunzo wakaoma kubva kumuzukuru wavo Zviwiravanhu. 

“Muzukuru, baba vako vari kushanda kutawuni! Wazvinzwa? 
Vachakuvigira zvihwitsi.” VaGonese vakadaro asi vachiziva kuti mhinduro 
yavo hayaigutsa Zviwiravanhu. 


“Ko, varegerei kuuya nhasi, vanga vasingazvizivi? Saka vachauya voita 
sei manje?” Muzukuru akapotsera mimwe mibvunzo kuna sekuru vake. 

“Ndege haina kupfuura saka havana kuzviziva. Kana ukaona yopfuura 
udaidzire kuti, “Baba huyai. Muuye nezvihwitsi.’ Handiti muzukuru.” 
Kunyange zvazvo vakanga vachinyepa VaGonese vaiedza kuvaraidza 
pfungwa dzemuzukuru wavo. Iye Zviwiravanhu aisidaidzira nguva 
zhinji kana ndege dzichidarika. Mibvunzo yavanana pane dzimwe 
nguva inokangaidza pfungwa zvokuti VaGonese vakafunga kuti kutaura 
kwemuzukuru wavo kwaishura. 


Zviwiravanhu akatora chimunhu chake chaainge aumba. Akachera 


pasi ndokuchiradzika ndokubva afutsira nokuisa tumatombo pamusoro. 
Akatanga kuita mhere yainge yamboitwa nevanhu pavanga vachichema. 
Kunyange zvazvo akanga asipo paivigwa amai vake zvose izvi akanga 
azvinzwa naamainini vake Netsai, mwana waVaGonese. “Chienda unogeza, 
kwadoka muzukuru,” vakadaro VaGonese vachiedza kunzvenga mibvunzo 
mizhinji yaibvunzwa naZviwiravanhu. Netsai akaisira Zviwiravanhu mvura 
yokuti ageze muchimbuzi Zviwiravanhu ndokugeza. VaGonese vakasara 
vachitaura nehanzvadzi yavo VaChandagwinyira. VaGonese vakazoenda 
naZviwiravanhu kumba kwavo kuti anotamba nevamwe vakomana vezera 
take. Vakaudza Netsai kuti asare navatete vake achivabikira ozorara navo 
achivanyaradza. Netsai akafara kwazvo nokuti aida tete vake samare. 
Vaigara vachimurayira nemashoko anobatsira muupenyu. 

Mangwanani Netsai akamuka ndokusuka ndiro. Apedza akatsvaira 


chivanze ndokubva abika. VaChandagwinyira vaiva muimba yekurara. 


vachitamba negotwe raChipo, Kudakwashe. Apedza kubika vakadya 
uye vakagara vakatandara. Nhaurirano yakatanga. “Netsai mwanangu 
munangwarira kana motsvaka vekuroorana navo. Musangoita 
madirativhange, kubika kwechembere. Unofanira kunyatsoera mukomana 
woona kana mungazovaka imba inobudirira. Usatorwa mwoyo nezvinhu 
zvinoshamisira muupenyu asi zvisina maturo. Nyatsosarudza mukomana 
akazvibata, kwete ane mesomeso nokuti nyika yava nemazino. Usazvipereka 
uchiti ndiko kuti uroorwe. Ndipo patinozokuona wava kushushikana 
nenhumbu muridzi wayo oiramba. Rega ndikubayire zanhi ini ndakabva 
neko kumhunga hakuna ipwa. Kana pari panyaya yerudo pfavira ngoma 
usiku hurefu. Usanyengedzwa nevakomana kuti tanga watipa nzwisa kunge 
doro rendari. Chengetedza umhandara hwako mwana wehanzvadzi. Hazvina 


la. 


mhosva kuti tumwe tukomana tungakuseka kuti uri fuza uchiri kuyemura 
umhandara, asi ziva kuti mukomana chaiye anokukoshesa akakuroora Í 
uchakakwana. Vamwe vasikana vangakunyengedza kuti matomatisi 
anonyatsotengwa ndeaya ari mupepa rinotaridza zviri mukati asi Netsai 
usafa wakashambadza muviri wako nekupfeka kumwe kwatiri kuona 
mazuva ano.” VaChandagwinyira vaitaura nemwana wehanzvadzi yavo. 
“Tete saka munhu anofanira kuita sei manje kana uchingopfimbiwa 
neivavo vakangodaro-daro. Handiti unopedzisira wofunga kuti ndivo 
veclass yako.” Netsai akadaro. | 
“Mwanangu usambopedzera miseve kumakunguo, hanga dzichauya. | 
Usamboita gudzadungwe kuti kana shamwari yako yava nemukomana newe 
woda kuti mangwana chaiye unge wava naye. Chimwe nechimwe chine 
nguva yacho Netsai. Ukaita zvekuda kukwezva varume, kuya kwamunoti | 
kuekitira, chokwadi vanouya, asi vaya vasina musoro, maboorangoma.” 
VaChandagwinyira vakaraya mwana wehanzvadzi. | 
“Mwanangu unoziva hako, mwana wako akashaya aiva akatsiga chaizvo 
; muupenyu hwake hwose asi ainge aita chikanganiso chimwe muupenyu. 
Akanga akona kusarudza murume akatsiga. Ichokwadi ainge adaro | 
mukusaziva. Paakazotanga kunyumwira hunhu hwaTimothy ainge atodya 
manonoko. Nakirwai pahumhandara hwenyu asi ngwarirai kuti musajamba | 
bhodha.” VaChandagwinyira vakataura votoseka zvavo votofunga 
zvavakaita ivo paumhandara hwavo. Vakataura nyaya dzakasiyana- 
siyana maererano nokuraya mwana wavo kuti akure nekuzova neupenyu 
hwakanaka. 
“Asi zvakaitika kuna Chipo ndiwo unonzi munyama muupenyu. Wavo 
murume irombe rakadiniko, rinoti pairwara mukadzi waro harina kuuya, 
kusvika nanhasi?” Netsai akabvunza tete vake. 
“Zvababamukuru vako ukati pane achaziva here? Asi iye Mwari wake 
chete? Mwana wako akatanga achanyora tsamba mbiri mbiri pamwedzi 
kubva achakatakura nhumbu yaKudakwashe achiti zvimwe dzingapindurwa 
dzamara akanda mapfumo pasi. Ini handifungi kuti achiri mupenyu. Paya 
paakambouya achiti apiwa sick leave wakaona kuonda kwaaiva akaita 
naiwo mapundu asingaperi aaigara nawo?” VaChandagwinyira vachiri | 
pakati pekutaura VaGonese vakabva vasvika. | 
“Tisvikewo, Madhawu.” VaGonese vakadaro. | 


“Svikai, Mhizha. Inga makurumidza kuuya. Kwamuka sei kumba? 
Ndiani wamauya makadungamidzana naye uyo?” VaChandagwinyira 
vakadaro vakanongedza murume akanga ari chinhambwe asi ari munzira 
yakananga pamusha pavo. 

Murume uyu Timothy, paakasvika pagedhi raVaChandagwinyira 
akabvisa ngowani, ndokuombera achipinda. “Tisvikewo,” akadaro Timothy. 

“Svikai. Titambire mukwasha.” VaChandagwinyira vakadaro nezwi 
risina mufaro. 

Timothy akafamba ndokusvika pachivanze, akagara pachigaro. 
Akatanga kuombera zvakare achibvunza VaChandagwinyira naVaGonese 
mufaro. “Makadini ambuya? Makadini sekuru?” 

VaGonese vakanga vatadza kumuziva pamusana pekusviba kwainge 
kwaita ganda rechiso chake. Akanga akasviba kuti ndo setsubvu dzaibva. 
Vakatozomuziva nezwi. Iyo miromo yake yakanga yakatsvuka kunge 
yemunhu anga achidya nhunguru. Ainge aondoroka zvainzwisa tsitsi. 

“Timothy muzukuru, handina remumuromo newe. Ukaramba uri 
pano unondipa hasha. Unoona mabasa ako aya.” VaGonese vakadaro 
vakanongedza kuguva raChipo. Vakazopfuurira mberi kutaura voti, “Enda 
zvako kumunyai wako, pamwe ndiye wandingakwanisa kutaura naye kwete 
iwe.” 

Kunyange zvazvo VaChandagwinyira vakarwadziwa kuti Timothy 
akaurayisa mwana wavo neAIDS vakashamiswa nezvakanga zvotaurwa 
naVaGonese. Vakada kuvakaidza asi vakazoona kuti VaGonese vaiva 
vatsamwa zvekusadzoreka. 

Timothy akachimbidza kusimuka pachigaro apo akaona VaGonese 
vosimuka pachigaro chavo. “Mainini izvi isai mumba, regai ndimbonoona 
Munya.” Timothy akadaro kuna Netsai ndokubva abuda pakarepo. 

“Imi sei muchitambira mhondi pamba? Munonyengedzwa naitwo 
tumapepabhegi tuviri twegirosari twaauya natwo? Mava kukanganwa 
kuti nezuro chaiye taichengeta muzukuru wangu akashaya nemhaka 
yenhunzvatunzva iyoyi?” VaGonese vakabvunza. 

“Aiwa Mhizha, munoti chero iye haasi kurwadziwawo? Ndiwo here 
maudzirwo anoitwa munhu kana afirwa nemudzimai wake? Hamusi kuona 
kuti chero iye ava kutozvifira? Pamanga mava kumusimukira ndanga ndava 
kutya ndikati. Sibanda muchatiparira rumwe rufu.” VaChandagwinyira 

' vakadaro. 


“Achatoti aripe. Handina muzukuru angaroveswa nemwana wegava. 
Handiti anga agara asina kupedza kuroora! Ava kuroora guva manje, 
ndozvaaichemera.” VaGonese vakadaro. ' 

Timothy akasvika kumba kwaMunya uyo aiva munyai wake 
paakanoroora. Akawana vari vose naTichafara, shamwari yavo vose. 

“Timothy! Ndiwe here sahwira?” Munya naTichafara vakamhorosa 
Timothy nemufaro vachimumbundira, ndokubva vazogara pazvigaro. 

“Saka uri sei?” Munya akabvunza. 

“Shamwari ndiri panguva yakaoma.” Timothy ari pakati pekutaura 
akadimbudzirwa naTichafara. 

“Chii zvakare? Apa uri kuratidza kurwara.” Tichafara akadaro. 

“Timothy shamwari waita basa ukasvika zuva ranhasi. Mudzimai wako 
akarwara chaizvo, akazofa ava pachirongwa chemapiritsi eAIDS. Kungoti 
akanonoka kufunga zvekuenda kuchipatara, aingofambiswa kun'anga 

_ hevaporofita vachiti chivanhu. Paakazoenda kuchipatara akanzi masero ake 
ekurwisa utachiona ainge aderera chaizvo. Akashaya ava kuzvimba huro ` 
nemakumbo. Takatomuchengeta nezuro chaiko, takashaya kuti tokubata 
sei. Hapana kana aiva nenhamba dzenhare yako. Unombova nayo here?” 
Tichafara akadaro. 

“Ndasvika nepambuyawasha, ndawana Gonese aripo haasi kuda kana 
kundiona,” Timothy akadaro. 

“VaGonese havangambokoni kutsamwa nokuti muzukuru wavo ainge 
akazvibata. Haaikodzera kufa rufu twakadaro. Tose zvedu tinovimba kuti 
ndiwe wakaunza chirwere mumba. Kuenda kumba kwaVaChandagwinyira 
tinoenda, don’t worry, ndinewe ini munyai wako. Chero vasingadi kuti 
ugarepo asi unofanira kuenda wonoona vana vako neguva remukadzi 
wako.” Munya akadaro. 

“Asi unofanira kutoendawo unoongororwa ropa. Chimiro chako 
chinoratidza kuti hazvisisina kumira mushe. HIV ndipo payakaipira kuti 
kana yakomba munhu wose anenge ava chiremba, ava kukwanisa kuona 
kuti iripo.” Tichafara akadaro. 

“Sahwira zvakadzvanya, chakatochaya. Handaibvuma kupfuurwa 
nedhirezi ndikasatevera. N dakanga ndisingakwati chero masalad ndichiti 
ndiko kuva murume. Regai ndikutaurirei masahwira angu, zvemabhebhi 
hazvibhadhari. Ndakamboita mari asi ndakadyiwa zvekuti kana ndichitaura 
nezvemari yandakamboita ndinoita kunge ndava kutaura nyambo. 


Maiziva here kuti paya pandakapedzisira kuuya ndakanga ndatomboenda 
kwaKutama kuchipatara ndiri kwaZvimba, ndikabatwa ndiri positive. 
Ndakashaya pekutangira kuti ndiudze Chipo, maingoziva mapengero 
aaiita kana anzwa nonsense. Apa agara aiti chose chaanzwa chinotosvika 
munzeve dzaamai vake. Ndakaona kuti ndingaitwa gariraneko. Ndakaedza, 
asi ndakatadza kusvika ndadzokera kubasa. Apa aitosheedzera kuti ari 
kuda umwe mwana. Vakomana saka kana ndanga ndisina kuuya pazororo 
_ TeHeroes apa ndaitowana ava mapfupa?” Timothy akadaro. 

“Wakaita ufuza husingabatsiri shamwari, dai wakandiudza hako, ndaibva 
ndaenda ndonomuruma nzeve kuti zvakanaka kuenda kunoongororwa 
ropa kana baba vanga vamboenda mumasango kwenguva yakareba, 
ozonozvizivira kuchipatara hake pane zvawakaita.” Munya akadaro. 

“Kukanganisa kunowanikwa varume, chero neni handisati ndatotanga 
kuanwawo. Sezvawataura kuti ndikanonoka ndinozviruza, ndichatoenda 
mangwana kuMusume kuchipatara. Kutambira kuti ndizvo zvazviri ndiko 
kwava kudiwa.” Timothy akadaro. 

Munya akabva azopiwa $50 yekuti awane masvikiro pamusha 
paVaChandagwinyira. Akasvika akawana VaGonese vachiripo, akafara 
chaizvo sezvo aizorova tsuro mbiri netsvimbo imwe, pane kuti azoyambukira 
kumusha kwaVaGonese onovatsanangurirawo pamusoro paTimothy. 
Nhaurirano yakafamba zvakanaka. VaGonese vakazoti, “Umuyeuchidze 
kuti haasati apedza kuroora uye takatomumirira.” 

Munya akabva azodzokera kumba kwavo ndokubva adzoka ava 
naTimothy naTichafara kumusha kwaVaChandagwinyira. Timothy 
akazobatwa maoko naVaChandagwinyira, VaGonese naNetsai. 
Akazoenda kuguva raChipo, akapfugama ndokuisa maoko mudenga 
kunge anoda kupa muteuro. “Chipo mudiwa, wandisiyireiko ndine 
nhamo inenge yechikwepa kuti uku chinorumwa uku chinotsva?” 
Timothy akambotura befu ndokuzotaura nechingende sekunonzi Chipo 
aizonzwa akadavira. “Why leaving me in double trouble? Ndorarama sei 
ndisinewe mudzimai wangu? Vana vedu ndichavarera sei nhaiwe? Chipo 
undiregererewo...” Timothy akaenderera mberi nokutaura nhuna dzake. 
Akazoti, “Anyway, zviwiravanhu,” ndokuzosimuka otora vana vake vari 
vaviri ndokuvagumbatira akavaisa pamakumbo. 


EE Oe 


Chitsauko 2 


Chipo mwana waVaChandagwinyira ainge ari tsvarakadenga, ngirozi 
chaiyo. Mwana uyu akanga akatsiga zvaidadisa. Akanga audzwa naamai 
vake kuti rudo harwaingoratidzirwa kumunhu wose wose asi kune uyo 
anenge amubvisira pfuma, chero ingava shoma zvayo. VaChandagwinyira 
vaiti ichi ndicho chiratidzo chokuti mukomana anoonga kuzvarirwa musi- 
kana kwaanenge akaitirwa. Mukomana wake Timothy aishanda pakambani 
yaivaka dhamu kuMataga Growth Point. 

Mukomana wake Timothy aiva jaya rakasvika, mutsikapanotinhira 
uye ari mutsvuku. Kana vari vakomana vemazuva ano ava ndivo vanhu 
vavaiti mamonya. Timothy ainge akaperera pana Chipo, vasikana vazhinji 
vakamboedza kumukwezva moyo asi akanga asingavacheuki. Kudanana 
kwavo kwaiyemurwa chero neharahwa. ji 

Chipo aiva musikana mutete uye ari mutsvuku. Mukomana wake aiva 
asina basa rinoshamisira. Ajita basa rekuzarurira mota dzaiuya nekubva 
kudhamu nokudaro rudo twaChipo rwaibva pasi pemwoyo rusina kuvakirwa 
pamari yaTimothy. Chipo aiziva kuti nguva yake zhinji aifanira kuipedzera 
kuchikoro kwete kumukomana wake. 

VaChandagwinyira amai vaChipo, vaiva mukadzi aishanda nesimba 
pamabasa amaoko. Amai vaChipo vainge vaitiswa nhumbu vachangopedza 
bvunzo dzeOrdinary level, saka vakanga vakaisa ziso dzvuku pana Chipo 
kuti asadzokorora zvinoshoreka zvavakanga vaita. Vaiziva kuti tsika 
dzakanaka hadzibvi pakunyika vana muchirorodziva kana pakutemera 
nyora asi pakuraya siku nesikati. VaChandagwinyira vakaitiswa nhumbu 
nemwana wekwaGumbo. Pamuromo pavo painge pasingamharwi nenhunzi, 
mumuromo mavo mainge makaumburukwa nechidembo. Rurimi rwavo 
rwaicheka sereza. Vainge vachizivikanwa mudunhu rose pamusana 
pokupopota kwavo. 

Chipo aiva neshungu zvikuru nechikoro, ainge atoiswa muboka 
rainzi Mhondoro Dzevara nepamusoro pekugona kwake neshungu 
_ dzaairatidza kubasa rechikoro. Timothy aibatsirawo mbuyawasha vake 
VaChandagwinyira kubhadhara mari yaChipo yechikoro sezvo mai 
vaChipo vainge vasina murume uye vasingashandi. Timothy aipota achiuya 
kuzobatsira mbuyawasha muminda pakusakura kana kukohwa kana achinge 

asiri pabasa. Timothy ainge asingadi kuona musikana wake achitambura 
nokudaro aimutengera zvekudya ari kuchikoro. Mamwe mazuva Timothy 
aiperekedza Chipo kuchikoro, ozoenda hake kubasa. Chipo aidzidza 
kuChingoma High School. Mushure mokunge anyora bvunzo dzeOrdinary 
Level Chipo akabuda akapasa asi akatadza kupfuurira mberi nemhaka 
yekuva muchena, tsurowo zvayo. + 

“Nhai Timothy unopika kuti uchazondiroora here? Ini zvekubatiswa 
pasi handidi, zvokugadzikwa mudhishi bodo, tsvo-o.” Uyu ndiChipo 
ainyepedzera kutsamwa achida kunzwa kuti Timothy amire paidi rokuroora 
here kana kuti kwete. 

“Dhiya ini ndinokuda chaizvo zvokuti ticharoorana, inguva chete nokuti 
mari yokukuroora handisati ndaiunganidza ikakwana,” akadaro Timothy. 

Chipo akasekerera ndokuzobata Timothy papfudzi ndokuzoti, “Z.vekuti 
une mari yakakwana hazvina basa mudiwa, hama dzangu hadzimborambi 
kuti undiroore neshoma yauinayo, chero uchizobvisa imwe pashoma 
nepashoma, chikuru ndechekuti tiroorane tivaitire vazukuru pane kuti 
uchachure gapu.” 

Vadikani vaifamba nenzira inobva kumagirosa vachitaura, vachinanaira 
sehamba, sevanhu vaiva murudo. Apo Timothy aifamba nemwana 
wevaridzi akaona mbuyawasha vake, akapfugama ndokutanga kuombera 
achivabvunza upenyu. Amai vaChipo vakangoseka zvavo ndokupindura 
nemuromo vachiti, “Zvaonekwa mukwasha, tinorarama, makadiniwo imi?” 
Izvi vakazviita nokuti vainge vakasenga chirongo vachibva kuchibhorani 
chemuraini iri. VaChandagwinyira vakatura chirongo, chichibva 
chazosengwa naChipo. Amai vake vakasara vachitsvaka huni dzekubikisa 
manheru iwayo. Timothy akazoperekedza musikana wake kumusha kwavo. 

Semunhu akanga akaziviswa kune vaizova ambuyawasha vake, 
pavakasvika kumba, Timothy akatandadza Chipo kusvikira kwati zvarara 
dzava nguva dzerubvunzavaeni, akamirira kuzooneka mbuyawasha vake. 
Timothy aisaziva kuti mbuyawasha vake vainge vadzika kurwizi kunotsvaka 
hove mumatuwo avo kuitira kuti mukwasha wavo wamangwana awane 
chokusevesa chakanaka. Sezvo aiva muenzi anoremekedzwa, haaikodzera 
kuseveswa nemufushwa wenyevhe. Pakasvika VaChandagwinyira, Timothy 
akanga oda kuenda. Ambuyawasha vake vakamuudza kuti amire vabike, 
ozoenda adya sezvo aiva asina anomubikira. Sezvo aiva ataurirwa nemunhu 
waairemekedza, Timothy akavamirira kuti vabike akadya. 

Vatatu ava VaChandagwinyira, Timothy naChipo vaiva muimba 
yekukwedzisira vachidya nyaya. Chipo akataurira amai vake kuti ainge oda 
zvekuroorwa naTimothy uyezve kuti Timothy aiva asina mari yakakwana 
yekuroora. VaChandagwinyira vakaudza Timothy kuti pachivanhu kuroora 
hakusi kupfumisana asi kusunga ukama. 

Amai vaChipo vakabvunzawo Timothy naChipo zvakawanda pamusoro 
pekudanana kwavo. N yaya zhinji dzakatsva mauro aya. VaChandagwinyira . 
vakazokumbira Timothy kuti arare pamusha apa sezvo kwainge kwadoka 
uye vaida kuzoraya mwana nemukwasha wavo. Timothy akamboramba 
achipa chikonzero chekuti aida kuzobikirwa mbuva yamangwana 
nezvimwewo zvikonzero asi zvikonzero zvake zvakashaya basa dzamara 
akabvuma kurara. 

“Nguva dzakadyana VaChandagwinyira vachiraya nekubvunza 
mukwasha nemwana wavo panyaya dzekugarisana zvakanaka kana 
vazoroorana. Iri raiva basa remadzitete asi Chipo ainge asina vatete, nokuti 
vedzinza rokwake vakamuramba achiri nhumbu chaiyo. VaChandagwinyira 
vakazoti Chipo agadzirire Timothy maaizofanira kurara. Ivo nemwana wavo 
vakasara vachirara mumba yekubikira. “Tichaonana mangwana kana Mwari 
achida,” akadaro Chipo achiratidza mukomana wake mumba maaizorara. 

Akatora rambi akabva amuperekedza vachikurukura. “Ndakakuudza 
kuti hama dzangu hadzina basa nekubviswa kwemari yakawanda 
yekuroorwa kwangu asi vanoda kuti tiroorane tivaitire vazukuru.” Chipo 
akaudza dhiya wake. 

“A-a-a, ini ndaifunga kuti kazhinji vanhu vanoda kupfuma nemari 
yeroora.” Timothy akadaro. Nyaya dzakaenderera mberi kusvikira vasvika 
muimba maizorarwa naTimothy. Sevanhu vainge vane rudo rwaibvira 
vakambundirana ndokuparadzana. Usiku uhwu Timothy akaronga kuti 
ndiani aizova munyai wake uye kuti aizoenda nani kunoroora. 

Timothy akadaro nokuti aiva mubvakure. Akanga abva kunyika yavo 
kare apo yakanga iri pautongi hwemuchena, hondo ichipisa. Chipo ainge 
ane chishuwo chekuona kumusha pamwe chete nehama dzemurume wake, 
asi izvi zvakangogumira mukurota nokuti vose vainge vasina magwaro 
ekufambisa. 

Ava mangwana Chipo akamuka rungwana-ngwana ndokudziisira mu- 
komana wake mvura yekugeza pamwe neyekubikisa putugadzike. Aida 
kutobikira Timothy mbuva yekudya ari kubasa asi Timothy akamuudza kuti 

aisafanira kumutyira sezvo vainge vachangobva kuhora, nokudaro homwe 
yake yakanga ichiri kufema. Aizongopfuura achitenga chingwa nechinwiwa. 

Mangwanani aya Timothy akadya mundiro imwe naChipo. Vaipota 
vachiita zvekupakana sevana vacheche, vari mukicheni. Vapedza kudya 
Timothy akaoneka ambuyawasha vake avo vakanga vari kutsvaira chivanze, 
ndokuperekedzwa nomudiwa wake kubasa. Semunhu aifamba nemusikana 
wake, Timothy haana kuda kukanda nhanho zvakanyanya, akanonoka 
kubasa kwake. 

Foromani wepabasa pake VaGorombi vakamupopotera, “Timothy 
why do you prove yourself to be lazy and stubborn? Kana ukanonokazve 
pabasa you will better move on. Hausi iwe woga unorigona. Unoita basa 
rekunyengerwa nemusikana wako nhai? Chibva ipapo pagedhe utore 
foshoro uende kuna vamwe,” VaGorombi vaiva vopopota vachipota 
vachidira ChiRungu kuratidza kuti musuo weChegato vaiva vakauonawo. 

Chemusi uyu Timothy akaudzwa magaramoyo aasakakanganwa 
muupenyu hwake hwose. Semunhu aiudzwa nemunhu mukuru pabasa 
Timothy akangoti, “Zvakanakai shefu.” Foromani paakanzwa kuti shefu 
akafunga zvemuchetura nokuti uyu wakanga usiri mutauro wake asi akaita 
wokuudzidzira akura. . 

Timothy akapopoterwa akanyara zuva iri pamberi pemusikana wake. 
Akabva apeta muswe, otya kuti ungadimburwa naforomani vainge vodya 
marasha. Akakungura kuti dai pasi pashama pakamumedza. Musikana 
wake akatanga kuchema zvinyoro-nyoro, misodzi ichingoerera pamatama . 
ashungurudzwa nezvaiitwa mukomana wake. Timothy akakumbira 
kuenda kuoff akaudzwa kuti kana aida off aizopiwa yokuenda zvachose, 
zvakafanana nokuti vanenge vamudzinga. Chipo akadzokera kumba kwavo 
kumeso kwake kusina mufaro, kwazvimba neshungu. Chokwadi chitaurirwa 
hunyimwa mbare dzokumusana. Chipo akaramwa sadza remasikati 
achingofunga zvainge zvaitirwa mukomana wake. 

Timothy akaswera zuva rose akatsamwa achishandana naro ivhu 
nefoshoro yake, iye aiva ajaira basa risingadi mhasuro. Paakadzoka kubva 
kubasa akapfuura nekumba kwavanaChipo asati aenda kuzvitangwena 
zvebasa zvavaishandisa vari vaviri vaviri. Akanga achida kunoona 
kana musikana wake akwanisa kusvika kumba zvakanaka nekuona kuti 
ambuyawasha vake vainge vaswera sei. 

Kutaura chokwadi Timothy ainge anakidzwa zvikuru AWA zvakanaka 
kwaainge aitwa pamusha paambuya vake mauro adarika. Ainge azorodzwa 

“Chinyarara mwanangu,” amai vake vakadaro. 


vakabvunza vakati maziso dyo-o kumukwasha wavo, vachimira zvose 


rinofanira kunakidza zvikuru, risina stress semazuva ano apo mihoro 
yakaderera.” Timothy akapindura. Vakazotaura havo dzimwe nyaya sezvo 
vaiva vaona kuti iyi yaiva hombe, yaida kubva richibuda kusvika ranyura. 
Chipo akaudza arai vake kuti aida kuroorwa naTimothy nemusi weSvondo. 
Mai vake vakadudza kuti painge pasina chakaipa. Kutaura kwavaiita uku 
vainge voita kunge vachatunga pasi nemhaka yehope. Kana ari Chipo 
akapedzisira ava kutsi kwehope, oridza ngonono. Timothy akaenda muimba 
yaaifanira kunorara. VaChandagwinyira vakawaridza ndokudzima moto, 
vachibva varara zvavo naChipo. 

Usiku uhwu Timothy haana kurara zvakanaka achifunga zvaainge 
aitirwa naVaGorombi pazuva iri. Chipo akakurumidza kumuka akavesa 
moto. Akadziyisa mvura yokuti Timothy ageze neyokuita putugadzike. 
Timothy akaita chimbichimbi kugeza zvose nekudya achiitira kuti 

-asanonokazve kubasa. Chipo akaoneka amai vake ndokuperekedza 
mukomana wake. Pazuva iri vaviri ava vakakurumidza kuenda kumagirosa 
vachinotenga zvekudya zvemasikati zvaTimothy. Nguva dzokuti atange 
basa dzakasara kuti go-o anguva ati pfacha paaisevenzera. 

Akapiwa hovhorosi yake ndokuenda pabasa rake remazuva ose 
rekuvhurira mota dzaiuya kudhamu. Vakuru vebasa vaifanira kuvhurirwa 
vari kure, Timothy akaona kuti zano rekuti ataure nemukuru wekambani 
yavo raiva rokurega kumuvhurira. Mukuru wepabasa aona asingavhurirwi 
akashamiswa zvikuru ndokumisa mota. Akatanga kupopotera Timothy 
achifunga kuti musevenzi mutsva. Paakaona kuti ndivo zvavo musharukwa, 
Timothy, vainge vatorokoma vari pabasa iri vainge vamushurira zvakadaro, 
akada kunyatsonzwisisa kuti chii chaitora nzvimbo chakasakisa kuti 
Timothy arege kushanda semashandiro ake emazuva ose. Timothy 
akabva ati hekani waro, ndokuchinyatsoroverera nyaya yake achiwedzera 
nemashoko anotapira. Mukutsanangura kwake, Timothy akanyepa kuti 
akanga anonoka kubasa nokuti airwara uyezve kuti akabva anyimwa off 
akapiwa chirango chekunoshanda remafoshoro. Timothy haana kufara 
nazvo nokuti kodzero dzake semushandi dzainge dzakanganiswa. Chiso 
chomukuru uyu chakashatirwa, akabva ati VaGorombi vaifanira kutaurwa 
navo, vakabatwa vaine mhosva vopiwa chirango chakafanira. Shava akabva 
atsika mafuta akananga kuhofisi. 

Achinosvika kuhofisi akawana foromani achinyora rugwaro rwaaida 
kutumira kubazi rekambani yavo. Hezvino zvaiva zvakanyorwa naforomani 

nemukosikazi wayo. Pandaiudza kuti iende kulepiki leshavel yiti, “Foromani 
ndichakuisira muchetura.’ Saka ndaona zviri nani kuti abve asati andiroya.” 


VaGonese vasazotsamwa. 

“Hapana chakaipa. Saka kwekusvikira negirosari ravanofanira kuuya 
naro vanoriziva manje?” VaGonese vakabvunza. 

“Ndizvo zvimwe zvandati ndizonzwa, ndinosvitsa Mangwanani ano 
vaone kugadzirisa.” Munya akadavira. 


wezvaifanira kuuya uyu:- 
Shuga 10 kg 
Upfu 10 kg 

Sipo dzekugezesa 6 


Sipo dzekuwachisa 6 
Mafuta ekubikisa 5 litres 
Furawa Skg © 
Mupunga Skg 
Munyu 2kg 
Majarini 1 kg 
Doro 1 crate 
Chingwa 1 dozen 


“Saka masutu tichawacha n guvaiko?” VaGonese vakadaro vachitoseka 
zvavo vachiona kuti mwana wehanzvadzi yavo ainge aita zvinodadisa. 

“Saka vanozoroorera kuno handiti? Regai ndichivakurumidzira vaite 
gadziriro dzakanaka nokuti vanga vamira negumbo rimwe. Musazotiruma 
pakuroodzaka baba!” Munya akataura achipfeka ngowani yake yaaiva 
akaisa pabvi. 

“Mangwana ndinotoluma.” VaGonese vakataura kunge vane chirimi. 

Munya achisvika kumba akatambidza Timothy bepa regirosari. Pasina 
kunonoka Timothy akatorana naChipo naTichafara ndokuenda kunoten ga. 
“Dhiya mangwana ndinoona ndichinogurwa kunorira, uchiona girosari 
takawanda kudai kuzoti yerusambo naidzo dzinotsika?” Timothy akadaro 
vari munzira vachienda kumagirosa. 

“Kwete, usambovhunduka mudiwa, neiya yawakandiudza kuti 
wakachengeta, zvose zvichangova muchechetere mvura yeguvi, nhanzva 
chaiyo, zvawatotanga kudai watopedza.” Chipo akapindura. 

“Watogona shamwari. Zvimwe zvinhu hazvidi kuzengurira nokuti 
muupenyu hapana musi wauchazonyatsogutsikana nemari yaunayo. 
Chero yawanda, zvekuishandisa zvinoramba zvichiwanda. Manje manje 
tichatevedzerawo muenzaniso wakanaka wawatigadzirira. Mazuva ano 
vakomana vazhinji vava kutizisa asi iwe wasarudza nzira inonyatsokudzwa 
yekuroora. Mangwana chaiye tinenge tichinokumbira.” Tichafara akadaro. 

“Tinenge tiripo mangwana paVaGonese tichidya nawo madhara 
ekwaSibanda. Ndasiya Netsai anzi ave nechokwadi chokuti mbudzi dzarara 
muchirugu.” Munya akadaro. 

Vakasvika kumagirosa vakatenga zvose zvaidiwa ndokudzoka 
kuzogadzirira Tamangwana. Usiku hwakavaitira kunge vhiki kusingadi 
kuedza. 


17 


EES 


‘ 


Musi wainge wakamirirwa nemaziso matsvuku wakasvika. Mhuri yose 
yakageza ndokutsvinda. Vakomana avo Timothy aifanira kuenda navo 
kunoroora vakasvika. Munya, Timothy naTichafara vakapinda munzira 
iyo mitundu yegirosari iri pamapfudzi nepamusoro. VaChandagwinyira 
nemwanasikana wavo vainge vasanotungamira mashambanzou chaiwo. 
Vamwe vose vakasara kunze kwemusha apo vakasvika pamuzinda 
waVaGonese. 

Munya uyo aiva munyai ndiye akapinda ndokusuma nyaya yavo. 
Pamusha paVaGonese paizezesa kusvika, madzisekuru ose aChipo ari 
mana aivapo. Dare rakatangwa. Timothy akabvisiswa mombe nhanhatu 
dzinotsika. Pamari akawana kuti yaaiti akachengeta hapana zvayaiva. Dare 
rapedzwa kudya kwakauya, matumbu ndiye tashu. 

“Gore rinouya tichatodzoka pano zvakare. Timothy ndiwe unenge wava 
munyai. Mainini vako Netsai ndavafarira. Shamwari ane chimiro chiri bho. 
Smile inenge iri ti nguva dzose. Pakadini?” Tichafara akadaro achitamba 
nemasahwira ake apo Netsai akambouya kwavari nedhishi rainge rakazara 
nyama yakagochwa. Vapedza kudya vakaoneka ndokuziva nzira. 

Zuva rorova nhongonya uri musi weChishanu, pashure pevhiki imwe 
kubva apo Timothy akaroora, Timothy aipedza basa masikati uyewo 
mumwe musevenzi biyake aizoshanda kubva masikati kusvika neMuvhuro 
sezvo painge pasingafaniri kugara pasina munhu. Sezvo Timothy ainge 
asina pokuti agare zvakasununguka nemudzimai wake, akakumbira 
ambuyawasha vake kuti vamubvumidze kugara pamusha pehanzvadzi yavo 
yainge yakashaya. Izvi aiitira kuti asagarisane kuzvitangwena naforomani 
uyo aikumbira samare. Foromani ava vaikumbira kubva kusipo kusvika 
pane kapi zvako kanodyiwa. Nekudawo kuitirwa fevha pabasa, Timothy 
aingomupa nyangwe zvazvo moyo wake waisada. Semunhu anga ‘ava 
nemudzimai, Timothy akaona kuti zvainge zvisisaiti kuti arambe achigara 
muchitangwena chavaishandisa nemumwe mushandi. 

VaChandagwinyira vaidisa kwazvo kuti mwana wavo akaroorwa 
agare zvakanaka nokudaro vakaudza Timothy kuti zvainge zvakanaka kuti 
azogara pamusha pavo kuitira kuti vasazosara voga. Izvi VaChandagwinyira 
vakazviitawo nokuti vainge vasingadi kuona mukwasha achitambura. 
Manheru emusi uyu vatatu ava vaifara. Kwakanga kusingadanwi anonzwa 
nemufaro waiva pamusha apa. Painge pane mabiko. Zvokudya zvaiva 
zvemhando yepamusoro uye zviri mavhu nemarara. Timothy ainge atenga 
huku nemupunga zvekupemberera kuti ainge aroora uye kuti ainge ava 
nepekugara. Mhuri yose yakadya ichifara. Musi uyu imbwa dzakararira 
tsenza, painge pasina chadzo sekunge vatenzi vainge vararira mutakura. 

Musi uyu vakakwedzisa vachitaura nyaya dzakasiyana-siyana, vachifara. 
Timothy akatanga kutaura yakewo nyaya achiti, “Zvipoko zvinomboshusha 
kwedu kuMoza vasikana. Rimwe zuva ndakati ndichangoburuka bhazi 
pachiteshi, ndakasangana nechembere yaiva yakatakura mikwende yairema. 
Netsiye nyoro ndakada kuibatsira. Tava pakati perwendo chembere 
iya yakati taifanira kutura befu nokuti yaiva yaneta. Tamira tichizorora 
chembere iya yakabvisa musoro wayo ikatanga kutsvaka inda ichidya. 
Ndakatiza kunge ndamera mapapiro.” Apedza kutaura Chipo naamai vake 
vakati bvu-u kuseka asi vakazosiririswa pava paya. 

Maminitsi akapindana kuita maawa vanhu vose vachitaura nyaya 
dzaivhunisa mbabvu nokuseka. Vatatu ava vakazorara. Timothy akarara 
achifunga kuti aizotakura sei zvinhu zvake achitama kuenda kwaainge ogara, 

kumba kwambuyawasha vake. Mangwana mangwanani, musi weMugovera 
Timothy akarova nhetserwa kuenda kunotsvaka mota yekuzotakurisa 
midziyo yake. Akawana mota zuva ratokwira. Dhiraivha wemota iyi aiva 
zijaya rakatsvinda Shadreck. Timothy akakwira mumota ndokuenda vose 
kumba kwaVaChandagwinyira sezvo aida kunodya uye kunotsvaka varume 
vaizomutakurisa midziyo vachiisa mumota. Akakumbira shamwari dzake 
dzokubasa Munya naTichafara. Vose vakabvuma nokuti ushamwari hwavo 
hwaiva hwebhande nebhurukwa. Paakadzoka nevarume ava akawana 
Chipo atopedza kubika, vakasvusvura. Dhiraivha uyu aiva nemesomeso, 
uye aine ruchiva nokuti akamboedza kupfimba Chipo. Nemhaka yokutsiga 
kwake Chipo akaudza Timothy murume wake. Kunyange zvazvo nyaya 
iyi akainzwa, Timothy akaona kuti chidembo hachaifanira kuvhiyirwa 
paruzhinji uye kuti chisi hachieri musi wacharimwa. 

Vapedza kunwa tii, varume vose vakati kata kukwira mumota, Shadreck 
ndokutsika mafuta akananga kuimba yekubasa yaTimothy. Vakakurumidza 
kupedza kukwidza mikwende yaTimothy nokuti kunze kwaiva kwasunama, 
denga rose rainge rati zvi-i negore dema. Hwema hwemvura hwainge 
hwonzwika. Yakatanga kuti do, do, cho-o ndiye bwaga. Dhiraivha 
akavhetemesa mota achienda kwaVaChandagwinyira achiedza kuti 
mikwende yaTimothy isanayiwa asi zvakaramba mwana mudzidzisi achida. 
Kufoira ndiko kwakava mhedziso. Vachisvika pamba vakawana mikova 
yakakiyiwa uye pasina vanhu nokudaro midziyo yakashaya pokuiswa. 

VaChandagwinyira nemwana wavo vainge vaenda kunotarira matuwo 
avo ehove kuti vawane hove dzekuzodyisa sadza ramasikati. Vachiri kurwizi 
mvura yakatanga kunaya zvikuru. 

“Timothy mudzimai wako akurasisa shamwari. Tingasvika nguvai 
tichinayiwa takangomira panze isu tava kumaraini? Hande tichinosiyiwa 
kumba kwangu naShadreck.” Tichafara akadaro. 

“Manje tinonoisa pai midziyo yake kukaone room kako?” Munya 
akabvunza. 

“Mota kana yobva pano kudzokera kukanzuru machinda. Dzimwe 
nzendo dzamava kundirongera dzanga dzisina kutauriranwa. Ndogona 
hangu kuenda nemi kana mandipawo cut asi zivai kuti ndinenge ndichiisa 
basa rangu pangozi,” Shadreck akadaro. 

“Mukoma makaoma musoro. Unoda kumbotwasanudzwa.” Timothy 
akadaro kuna Shadreck ava kuda kubvunza yekuti nei Shadreck anga 
achipfimba mukadzi wake. Akabva azoti, “Saka mati toita sei vakomana?” 

“Rega tidzikise midziyo yako, toisiya pano, Shadreck odzokera hake 
nemota yake kubasa zvaava kunyunyuta. Ndozoenda newe kumba kwangu 
tonovanda mvura tichipota tichitarisa kuti vanaChipo havasati vouya here 
uye kuona kana midziyo yako ichakachengeteka. Pamba pangu pedyo 
nepano.” Munya akadaro. 

Midziyo yakatutunurwa Shadreck ndokuziva nzira. Timothy akatya 
kuti akaenda naMunya midziyo yake yaizobiwa. “Maita basa vakomana. 
Regai ndimirire hangu ndichinayiwa ndakarinda midziyo yangu. Ikabiwa 
ndipo pose.” Timothy akadaro. Vamwe vose vakabva vati waziva kwake 
waziva kwake. 

Akava machururu chabwa, chochocho, mvura ichiwedzera kunaya, 
kunge yemafashamo emuzuva aNoah. Izvi zvakaita kuti Chipo naamai vake 
vahwande mukapako. Vaviri ava vainge vakanganwa kuti vainge vasiya 
vakakiya mikova uye kuti Timothy aizouya nemidziyo yake, zvavainge 
vakamirira kuti mvura imire kunaya. Kunyangwe dai vakazvifunga 
kwaingova kupedza nguva kuteya nzou neriva nokuti hapana kwavaikwanisa 
kuenda nemanayiro ayajita. Chipo aingoti Timothy semunhu akadzidza 
Geography anofanira kuva aona kuti makore aya ari kuzounza mvura 
ichanaya nokukurumidza uye yakasimba, obva arega kutakurisa midziyo 
yake. Ukuwo Timothy aiti sevanhu vaasiya votoenda, vanga vachiziva kuti 
ari kuzouya nemidziyo chero kukanaya sei vacharovera moyo padombo 
vakauya chete. Asi zvose izvi aingova manatsamukanwa harahwa kurota 
ichiyamwa. 

Mvura yakazodzimuka nenguva dzamasikati, zuva rorova nhongonya. 
Timothy ainge. atota akangotarisana nemidziyo yake nokuti aitya kuti 
yaizobiwa. Timothy aiva asati ajairana nevanhu vomuraini iri. Mvura 
yadzimuka amai nemwana vakabva vati tande nenzira kuenda kumusha. 
Hapana akafunga nezvokuti makiyi aiva kupi. Pavakasvika vakashaya 
neromukanwa vaona Timothy akangoti undundu, atota zvose nemidziyo. 
Paakati achinokiyinura musuo, Chipo akaona kuti vainge vakanganwa 
makiyi patsime vachichera mvura. Chipo akati, “Neiko midzimu yandisiya 
kudai?” Akatanga kuda kuchema. 

Vose vari vatatu vakadzokera kunotsvaka makiyi, vakaita rombo 
rakanaka nokuti makiyi avo vakaawana patsime pakarepo asina kunhongwa 
nokuti hapana munhu aida kutsika madhaka. Vakadzoka kumba 
ndokuzovhura mikova. Vakapinza midziyo yose mumba pashure pokunge 

vaipukuta. Vose vari vatatu vakachinja ndokupfeka nhumbi dzakaoma. 
Vakapinda muimba yekubikira Umo maiva matoveswa moto naChipo. 
Akava makunguruna kutarisana kwevakarambana, mumwe Nomumwe aitya 
kubvunza zvaaida kubvunza. Vose vadziyirwa nemoto, ropa ratambanuka, 
Timothy ndiye akazoti, “Shamwari mwana wedu wekutanga achanzi 
Zviwiravanhu, nokuti nhamo yandiri kuona yakaoma. Vhiki rapera foromani 
vakandishaudha ndikanyara, kunyara zvekuti hovhorosi yebasa yakaita 
oversize. Midzimu yangu inenge yandipira gotsi, zvinoda kuti ndiende 
kumusha kunoita bira nokuti aya ndiwo mamhepo. Minana yakadai inoitika 
sei kwandiri ndoga?” 

Ava manheru vakasvusvura ndokuchimbidza kunorara nokuti vainge 
vatonhorwa. Apawo magumbeze ainge ava mashoma nokuti aTimothy 
ainge anayiwa uye kunze kwaitonhora zvikuru. 

Nemusi weSvondo vakakurumidza kumuka kunyangwe vaiva vakaneta 
nokuti vaifanira kuenda kuchechi mangwanani iwayo. Chipo akabika kudya 
kwamangwanani, vose ndokugadzirira kuenda kuchechi. Pamusha pakasara 
imbwa chete. Vava muchechi mufundisi akatanga kuparidza pamusoro 


aiva Timothy akabva ati, “Makwenya! Makwenya! Paridza shoko kwete 
kuparidza munhu.” Timothy akatuta twake akaziva nzira. 

zvisinganzwiki uye vachidedera nehasha. ; 

Vamwe mai veRuwadzano, Mai Phiri, ndivo vakazoenda mberi 
kunoyamura mufundisi kuti vadzikamise hana yavo. “Hareruya vanhu 
vaMwari!” Mai ava vaidaro. 

“Hameni!” Mhomho yose yavanhu yaidavira. Izvi zvakadzokororwa 
rutatu Mai Phiri ndokumboti shoko ga ga vasati vasiyira mufundisi basa 
rake. 

“Miedzo izere munyika vanhu vaMwari. Imwe inouya ichifamba 
nemakumbo maviri chaiwo seyataoneswa muno. Tinoona vamwe varume 
vachifamba tinoti vanhu, tisingazivi kuti misoro yavo anongova madehenya 
azere nejecha. Hareruya!” Mai Phiri vakadaro. 

Chivako chose chechechi chakabva chatinhira nemaungira vanhu 
vachibvumira kuti “Hameni.” Zvaiita sokuti Satani akanga aona kuti 
haachina mukana pakereke iyi akapfuurira. Mufundisi vakazoenderera 
mberi nokupisa mharidzo. 

Chipo akada kuchema achinzwa mashorerwo ainge oitwa murume 
wake Timothy uyo akanga abuda mharidzo isati yapera. Nguva yokupupura 
yakazokwana, vanhu vakaita mudungwe vachinopupura pamberi 
pamufundisi kuti zvimwe vangaitwa vatsvene. Vachisvika pamberi 
pomufundisi VaChandagwinyira vakagwadama ndokuudza mufundisi 
kuti ainge aita zvinonyadzisa zviya aiva mukwasha wavo. Mukupupura 
kwavo, VaChandagwinyira vakawedzeredza nezvekunyepa vachiti Timothy 
aipota achimbosvikirwa nemweya yetsvina. “Zvinoti kana zvamubata 
zvinomupa hasha dzisingadzoreki.” Vakazokumbira mufundisi kuti 
anyengeterere Timothy kunyange aiva atoenda kumba. VaChandagwinyira 
vakazotaurawo nyaya yokuti midziyo yaTimothy yainge yaparadzwa 
nemafashamu uye kuti vaidawo rubatsiro rwemari. Ndiro yakafambiswa 
vanhu vachikanda mari yerubatsiro uye pashure pokunge yaunganidzwa 
yakapiwa VaChandagwinyira. Vamwewo ndivo vaivanyaradza nemashoko. 
Vamwe vaivapikirawo kuvabatsira nezvakasiyana-siyana zvisiri mari. 

Timothy ari munzira kuenda kumba akabva asangana naShadreck, 
mukomana uya wekumbopfimba Chipo kunyange zvazvo asina kuzodiwa. 
Timothy akaona kuti sezvo vakanga vasisiri paruzhinji zvaiva nani kuti 
avhiye chidembo, kana chaizonhuwa chaizonhuwira vaviri ava. Paakaona 
Timothy ofamba zvishoma ava pedyo nokupesana naye, Shadreck akabva 
aziva kuti pane nyaya, chaakadya chopfuka nokuti nguva zhinji vaipesana 

kunge vanhu vasingazivani. Shadreck akabva azvininipisa, jaya guru 
rakabvisa nguwani mumusoro ndokupfugama, richibvunza Timothy upenyu 
richiombera maoko. “Makadini Shava, yakadini mhuri? Zvamunenge 
mafuratira musuo wechechi?” Shadreck akadaro asingazivi kuti akanga 
ava kudenha mago uye kuzvivesera moto muziso. 


nevakadzi vevamwe wani! Shadreck waipfimbirei mudzimai wangu? 
Hauoni kuti waindipinda muhomwe?” Timothy akadaro nenzwi roukasha 
akanongedza Shadreck noruoko uyo akanga achakagwadama. 

“Shava handina kun ge ndaziva kuti mudzimai ndewenyu. Haairatidzika 
kuva wemurume akatsvinda semi. Ndakafunga kuti musevenzi wenyu. 
Ndaisaziva kuti ndihwo hudyo hwenyu Shava.” Shadreck akadaro 
achizvininipisa. 

“Don’t humble yourself for nothing, you bastard!” Timothy akadaro 
achikanda zenya kuna Shadreck, achibva an goti nyonde nemuromo kudonha 
semunhu akanga akapfugama. 

Aona kuti zvekuda kuzviita muKristu hazvaibatsira, hasha dzamututa, 
Shadreck akati Bhaibheri tsve kwakadaro ndiye hezvo zviviri zvakananga 

abatwa nedzungu ari munzira akadonhera paruware. Chipo akadziyisa 
mvura akatova murume wake. 

Chitsauko 4 


Nenguva dzemanheru musi weSvondo Timothy akati tande munzira 
kundoona zvapupu zvake Munya naTichafara kuitira mangwana 
pavaizoenda kudare vazonotaura nenzwi rimwe, vakunde. Akakurukura 
navo achivaudza zvaainge audza Shava mukuru wekambani. 

“Shamwari mangwana panotoda kusunga dzisimbe kwete kuzondandama 
nhema kana kuchinja mastatement, rinopera basa mukadzi wako asati 
akambobatawo pay yako.” Munya akadaro kuna Timothy. 

“VaGorombi mangwana vachandiona. Zviya zvandinosiita zvekuvanyara 
nekuvaremekedza mangwana kunenge kusina. Ndinotoudza VaShava 
kuti ndini ndakatozovabata vava kukurova apa uchirwara. Mangwana 
vachabuda misodzi vakanditarisa. Nezvituko zvavo zvose ndichataura, 
handiti vakazviita vakachenjera musi wacho. Tosvitsana kumapena mirai 
muone.” Tichafara akadaro. 

“Ndichaibuda here vakomana? Unoziva pamwe ndinombozvidemba 
kuti nei ndakazoreporta. Ndinombofunga kuti since ndakanga ndadzorerwa 
pabasa rangu pakanga pasisina chekuchemera.” Timothy akadaro. 

“Wakagona kutaurira VaShava, usatombozvidemba. Dai wakatya 
waizoramba uchijairirwa kweupenyu hwose. Waitanga uchimbopiwa 
mapanichi ekuunganidza matombo, wozopedzisira wava kunzi repagedhi 
haunyatsorigona, woendeswa kumatombo zvachose. Waichembedzewa 
uri mwana mudiki, basa riya rinoda madhara asisina basa nekuita mhuri,” 
Tichafara akadaro achiseka. 

“Unokunda Timothy usambotya. lassault yaakaita. Ndiyo 
inotomusungirira. Dai akakuti unyore report yekuti wanonoka. Kana 
ukanyoreswa mareport maviri ukazoita mhosva kechitatu ndipo 
paunodaidzwa kuhearing kana zvakakodzera womiswa basa kwete kutukana 
kunge auya nembwa dzake kubasa.” Munya akadaro. 

Nenguva dzorubvunzavaeni Timothy akadzokera kumba kwaaiva ogara. 
Akawana shangu dzake dzopenya kunge mhanza yeharahwa yazorwa 
mafuta ekubikisa, dzacheneswa naChipo. Mudhebhe wake wesvutu 
wainge waiswa mupono waicheka nhunzi. Amai vaChipo vainge vabika 
kudya kwemanheru. Chipo ainge acherawo mvura yakawanda yokuti 
Timothy azogezesa mangwana. Kudya kwemanheru kwapera, vatatu ava 

vakambogara zvavo vakatandara kwekanguva kapfupi ndokuzoparadzana 
vondorara. Timothy akarara achinyengetera kuti awanikwe asina mhaka 
uye kuti asazodzingwa pabasa. 

Timothy akateterera atetererazve kuna Mwari wake kuti awanikwe 
asina mhosva. Akapa muteuro wakareba zvekuti akapedzisira akotsira 
ari pakati pekunyengetera. “Mwari makanaka, Jehovha wehondo, 
wemasimba ose ndinokotamisa uso hwangu pamberi pechigaro chenyu 
chitsvene nguva nemisi. Ndichenesei Mambo pazvivi zvangu. Mwari 
ndinofamba pamakata nepamawere kubasa zvokuti ndinowanzokanganisa. 

,Ndinzvengesei Changamire paminzwa iri pamberi pangu. Musiki wangu, 
wanikwai muchipinda muupenyu hwangu pane ramangwana ndiwanikwe 
ndakachena semukaka padare, ndisina mhaka. Raramo yangu neyemhuri 
yangu ndipo pairi Baba. Mukandirova neshamhu iyi marova zvose nemhuri 
yangu. Mwari mune ngoni, Mwari munononoka kutsamwa, Mwari 
munokanganwira, ndiitireiwo nyasha pane ramangwana ndiwanikwe 
ndichikunda. Tenzi ratidzai simba renyu ...” Aya ndiwo mamwe emashoko 
aiva mumunyengetero waTimothy. 

Kudai pane munhu akamuona mwana wevaridzi akapfugama 
achinamata haaizombofunga kuti Timothy haaendi kukereke nemwoyo 
wose, aingofunga kuti awana mwana waMwari chaiye, gwayana, nyamba 
ibere rakapfeka dehwe regwai. Timothy aiva munhu anomira naMwari 
panguva dzakaoma chete chete, kana otandavara serunyemba obva apira 
gotsi Musikavanhu. 

Kumba kwakewo foromani, VaGorombi musi weSvondo vainge 
vaswera vari kun' anga. Vainge vachida kuti n' anga yaizivikanwa mudunhu 
rose ine mukurumbira wekugona basa, Chakwesha, imupe mushonga wekuti 
awanikwe asina mhosva uye kuti asazodzingwa pabasa kana kuchinjwa 
kwekushandira. 

VaGorombi vachisvika pamusha pen' anga iyi vakabvisa shangu dzavo, 
ndokuitevera vakananga kuimba iyo vaitungamirirwa kuti vaende. Mumba 
umu maiva mune rima rakati ndo-o nokudaro makanduro akabatidzwa, 
musuo ndokuvharwa. Hakata dzakatorwa, basa rikatangwa. Pashure 
pokurovaniswa rutatu, n’ anga ichidudza kuti kana hakata idzi dzaizonyepa 
dzaizodokerwa dzava dota, n’anga yakatanga kutaura nechirudzi yakabata 
zihakata zihombe, “Dhidhi makisihi, makisihi dhidhi!” Mushure mezvo 
yakazotaura naVaGorombi, “Ndaona mwanangu uchinetsana nemumwe 
mushandi kubasa. Zvadaro kunetsana kwenyu kwabva kwaendeswa kudare. 

Pakwaendeswa kudare iwe wabatwa nemhosva ukadzingwa pabasa.” 
N'anga iyi payaitaura izvi kumeso kwaVaGorombi kwaiva kwachena kuti 
mbu seupfu. VaGorombi vakachema-chema vakakumbira kuti n’anga ione 
zvekuita vawanikwe vasina mhosva. 

N’anga yakarovanisa hakata dzayo ndokumbopfungaidza chiutsi 
mumba umu. VaGorombi vakambokwizwa paguvhu nemushonga mutema- 
tema. N’anga yakatanga kukuma nechirudzi zvakare, “Huwi-i! Huwi-i! 
Arikisiyo abanda, arikisiyo agulo.” Yaiuruka-uruka kunge pasi painge 
popisa, “Mwanangu kuti uwanikwe usina mhosva hazviiti. Uchabatwa 
nemhosva, asi hausi kuzodzingwa!” N’anga yakazodaro. Pakunzwa izvi 
VaGorombi vakabva vawedzera kukanda makwati, ndokubuda zvavo 
mumba umu vonomira panze. N’anga yakasara yorongedza hakata dzayo 
izere nemufaro, ndokuperekedza VaGorombi. 

Timothy akamuka mangwanani ndokugeza zvakanyatsonaka, akadya 
asati apfeka achiitira kuti sutu yake isasviba. Apedza kudya akapfeka 
paine nguva yakawanda zvekuti Chipo aikwanisa kumuperekedza 
vakasvika vasinganonoki. Vakasvika ndokuenda kuhofisi yaitongerwa 
mhosva. Zvakaitwa naforomani zvakashamisa kunyange nemasvosve 
aienda kunotsvaka zvekudya zvekuti akambomira akatarisa. VaGorombi 
vainge vaperekedzwa nemukadzi wavo uyo vainge vapedzisira kufamba 
naye pavakamutizisa. Vainge vakapfeka shangu dzaipenya kunge ruware 
ruchangobva kunayiwa. VaGorombi vainge vakafinyamisa kumeso kwavo 
sekwechembere yakatsamwa, iri kudya lemon riri kuvava yakateyiwa 
nezuva rechirimo. Kutaurirwa hunyimwa, kumeso uku kwaityisa kutarisa, 
kwaisemesa. Kunyange zvakadaro VaGorombi vainge vakachena semwedzi 
wagara. 

Kuti uzive kuti varume ava ndivo vaimboswera mumahovhorosi zvainge 
zvonetsa sokupfimba mukadzi wawakamborambana naye. Pavakasvika 
kudare vaine zvapupu zvavo, vose havana kumhorosana. Vakapana maziso 
aiti, “Nhasi basa richakuperera.” Sezvo mukuru wekambani iyi, VaShava, 
vari ivo vaifanira kuzotonga nyaya yavo, vaitofanira kumirirwa kusvika 
vauya. Shava akazosvika madzvinyu odziya mushana wemangwanani. 
Pakasvika Shava vanhu vose vainge vauya kudare vakasimuka sechiratidzo 
chokuremekedza mukuru wekambani yavo. Vakazogara pasi pashure 
pokunge Shava avaudza kuti vagare pasi. 

Shava akatanga kupa Timothy mukana wekuti ataure. Timothy akatanga 

kutaura achiti, “Pamusoroi Changamire nemi mose makateerera. Ini 
pandakanonoka kubasa, ndakanzi naforomani ndiende kubasa remafoshoro 
pachinzvimbo pebasa randinosiita. Pandakakumbira kuti ndiende paoff 
nemhaka yekuti ndairwara vakabva varamba. Semunhu aiudzwa naforomani 
ndakangoti, ‘Zvakanakai shefu.’ ” Akabva ati, “Ndatenda,” ndokubva 
agara pasi. 

Shava akabva apawo VaGorombi avo vaiva foromani kuti vataure. 
VaGorombi vakati, “Ndeipi maface mose magather pano nokuda kwangu. 
Nyaya iripo is just that Timothy akauya kubasa nekakoso kake walking 
sevanhu vari pawedding. Ini ndikamuti sepanichi aende kumafoshoro, iye 
ndokuti achandiisira muchetura.” 

Vanhu vose vaiva padare kusanganisira Shava nevamwe vake vakabva 
vati bvu-u kuseka, vakasara mbabvu dzorwadza. Shava akazovanyaradza 
achipawo mukana kumawitinesi aTimothy kuti ataure. Wekutanga 
wezvapupu zvaTimothy aiva Tichafara, anova waaishanda naye. Foromani 
paakaona Tichafara achipiwa mukana wekutaura akabva aziva kuti ainge 
azvisunga mbiradzakondo nokuti mukomana uyu aisvisvina mashoko 
akarongeka, kwete zvavo vaiita ekurutsa. Tichafara akatanga kutsetsenura 
zvose zvainge zvakaitika chomusi wacho. VaGorombi vakatanga kuti dikita 
teu teu, ndiye pasi dhi negotsi. Tichafara haana kuzopedzisa kutaura nokuti 
vainge votsvaka amburenzi yokuti VaGorombi vaendeswe kuchipatara, 
asi yakashayikwa. Semunhu airemekedzwa, vakazoendeswa kuchipatara 
nemota yaShava, vakasvikopiwa mubhedha. Pakasvika chiremba vachitarisa 
VaGorombi vakawana kuti vainge vabatwa neheart attack yokutya mhosva. 

VaGorombi vakagara muchipatara mazuva matatu vachidyiswa 
nemichina uye mamwe matatu vava kuzvidyira voga. Vakazobuda 
muchipatara nezuva rechinomwe. Mukadzi wavo ainge ongoshushikana 
achifunga chainge chaziyisa murume wake. Mushure memazuva matanhatu 
iwayo VaGorombi vakabuda rwangova rutsanga nokuonda, mbabvu 
dzainge dzoonekera kunyange vakapfeka hovhorosi chaiyo, dzakati tare 
tare setambo dzemagetsi. 

Nyaya yavo haina kuzomboongororwa zvakanyanya. Musi weChishanu 
wevhiki yechipiri kubva VaShava vasiya VaGorombi muchipatara, 
vakazodzoka kuti vanyatsoona mutongo wakanga wakakodzera. Vose vari 
vaviri vakazowanikwa vaine mhosva. Mhosva yaTimothy yaiva yokunonoka 
kubasa nokuda kwokufamba achitamba nemusikana wake nokunyepedzera 
kurwara. YaVaGorombi yaiva yokurambidza Timothy kuenda paoff 

. mushure mokumushungurudza uyezve yokupomera Timothy: kuti ainge 
ati anoda kuvaisira muchetura. Vose vari vaviri hapana akazodzingwa asi 
vose vaifanira kuramba vachishanda apa uye vakakurudzirwa kushanda 
vose zvakanaka. 

Timothy akafara chaizvo zvekuti akatengazve imwe huku achifarira 
kuti ainge asina kudzingwa pabasa kana kuendeswa kune imwe nzvimbo. 
Timothy akakanganwa kuti Nyadenga vakamira naye pamhosva yake 
zvokuti haana kuzovatenda. Akasvika kumba ndokuisa banga kuhuku 
yaaiva atenga ndokubva atambidza Chipo kuti aigadzire nokuibika. Vakadya 
vachifara, vachiridza nziyo dzakasiyana-siyana paredhiyo yaTimothy 
yaakatenga achangopinda basa. 

Bhiri rekuchipatara rakabva rauya madekwana iwayo. VaGorombi 
vakaronga zvekutengesa mbudzi kuti vabhadhare chikwereti. “Mai mwana, 
bhiri rekuchipatara rauya. Rinodaidzira mari yakawandisa, ndaona zviri nani 
kuti nditengese mbudzi ndibhadhare,” vakadaro VaGorombi vachitambidza 
mudzimai wavo pepa rekuchipatara. 

“Zviri kwamuri!” mukadzi waVaGorombi akadaro achibatanidza maoko 
ake pamwe chete nokudududza achidzokera shure. 

VaGorombi vakamboti dhu-u kufunga vagere pachigaro chavo. 
Vakazoti kumudzimai wavo, “You know what mudiwa, zvinhu hazvisisiri 
zvekuramwirana, ngatishande pamwe tironge zvinobuda.” 

Achinzwa mashoko akarongeka aya mudzimai waVaGorombi akabva 
adzora moyo, akauya zvinyoronyoro ndokuzogara parutivi pavo. “Mati toita 
sei?” Mudzimai uyu akazevezera kunge ava kuda kuita makuhwa, “Murume 
wangu taruza pakuru. Iye zvino yava nguva yedu yekutora mukombe. 
Inga wani kunonzi vemberi vachava veshure. Timothy akunda zvakwana. 
Tinofanira kumugadzirisa.” VaGorombi vakanga vangoti maziso udyu 
vachifunga kuti kuda mukadzi wavo arasika kuti nyaya iri kuenda nepi. 

“Mbudzi tengesai zvenyu mubhadhare mari yekuchipatara. Imwe 
tinofanira kuishandisa ramangwana. Tinofanira kukokera vanhu kumabiko, 
tichinyengedza kunge tiri kufara kuti takagadzirisa ushamwari hwedu 
naTimothy. Ipapo ndipo patinofanira kubata Timothy achererwe,” mudzimai 
waVaGorombi akadaro. . 

“Timothy haana mhosva. Tinofanira kusiyana naye togarisana 
zvakanaka.” VaGorombi vakadaro vakatarisa mudzimai wavo neziso raiti 
uku ndiko kuroyaka uku. 

“Haana mhosva? Mari yose yamava kubvisa yakakonzerwa nani? 


30 


O 


Imarii yamakasiya kun'anga, zvichikonzerwa nani?” Yakauya mibvunzo 
sechimvuramabwe kuna VaGorombi. 

VaGorombi vakabva vazoti, “Zviri kwauri!” 

Mukadzi paakanzwa izvi akatutuma nehasha, “Zviri kwandiri? Zano 
vaviri mumwe wangu. Unity ndiyo yodiwa pano. Haingoshandi kunyika 
chete, chero mumba medu inofanira kushanda. Tozviita sei pasazova 
nekunakurirana nyoka mhenyu?” 

VaGorombi vakabata mudzimai wavo matama ndokumuswededza pedyo 
kunge vaida kumutsvoda ndokuzoti, “Rongai mai mwana nokuti chokwadi 
apa tajairirwa,” vakabva vazotarisana ndokubva vatsvodana. VaGorombi 
vakabuda mumba voenda kumurume aida mbudzi, ndokubvumirana pamari 
mbudzi ikatengwa. Pavaitaura kudaro vana vavo vaiva kurwizi vachiwacha. 

Nemusi weSvondo mhuri yose yaVaGorombi yaiva pamusha uye 
yaifara. Mudzimai wavo akanga achibika bota ramangwanani, VaGorombi 
vaiva muimba yokurara vachiedza kuwiriranisa masvomhu eupenyu. 
Mushure mokupedza kubika bota, amai vakapakura ndokupa vana ravo. 
Vakazotakura remurume ndokunanga naro kuimba yekurara. “Murume 
wangu ndinokuda nemoyo wose. Zvawakaitirwa zvinondirwadza pakati- 
kati pemoyo. Chinhu chimwe chete ndicho chingazorodza moyo wangu, 
kana tikapfuudza Timothy.” Mudzimai waVaGorombi akadaro. Nyaya 
iyi payakataurwazve kechipiri VaGorombi vakaratidza kusafara nazvo 
sezvavakaita pakutanga asi havana kuda kubvumira vakangopfuurira mberi 
nokudya bota. Mudzimai waVaGorombi akazobvunza. “Saka takabatana 
here pazano randakafunga kana kuti imi mune renyuwo?” 

VaGorombi vakabvuma kuti vaiva pamwe chete pazano ravo rokuuraya 
Timothy neshoko rimwe, “Sisonke.” Zuva reSvondo rakapera zvakanaka. 

Nemusi weMuvhuro VaGorombi vakaenda kunobhadhara mari 
yechipatara. Vakadzoka vachidaidzira muraini kuti vaizoita mutambo. 
Vanhu vose vomubhuku raChimbingo vakakokwa. VaGorombi nemhuri 
yavo vakatanga kushongedza pamba apa kuti nemusi wemutambo pange 
pachiyevedza. Chivanze chakasakurwa nekutsvairwa. Chero nematombo 
akapendewa. Tende yekwaizogara vaenzi vanoremekedzwa yakatsvakwa. 
Hupfu hwekubikisa sadza hwakagayiswa. Zuva remabiko rakasara kusvika 
zvose Zvagadziriswa. Nemushonga wekuurayisa Timothy wainge wacherwa 
kare, ukaomeswa, ukakachiwa-kachiwa wamirira basa rawo. 

Chitsauko 5 


Nemusi weMugovera VaGorombi vakauraya mbudzi yavo sheche vakaita 
mabiko. Chiri mumusakasaka chinozvinzwira, pamutambo apa painge 
pasingadanwi anonzwa. Zvokudya aiva mavhu nemarara, mandodyazvipi 
beef kana pork. Pairidzwa nziyo dzemarekodzi paredhiyo, vamwe 
vairidzawo ngoma nekutamba nziyo dzechinyakare dzakadai sembakumba. 
Vanhu vose vemubhuku raChimbingo vakakotonoka vakauya kumabiko 
aya. Kunyange zvazvo painge pasina doro, iro rainyanyodikanwa nevanhu 
vomubhuku iri, vanhu vose vakanakirwa zvokurasa nhembe. Harahwa 
nechembere vaiita nyama yekudya iri yoga nokuti yaiva yakawandisa. 

Nemusi uyu mangwanani, mudzimai waVaGorombi akatuma 
mwanasikana wavo wekutanga uyo aiva mubhuku rechitatu, “Mwanangu 
enda kumagirosa unotenga mupunga, wozodzoka uchitenga huku nhatu. 
Chienda nehanzvadzi yako mutakurisane. Mukurumidze vanangu, 
tigadzirire vaenzi vedu vanoremekedzwa.” 

Vana vakageza kumeso ndokupinda munzira yokuenda kumagirosa. 
Vakakurumidza kusvika kumagirosa, vakadzoka vachitenga huku dzavainge 
varairwa. 

“A-a-a, vanangu, munomhanya. Gore rinouya ndichaudza vadzidzisi 
venyu vakuisei mutimu yechikoro yekumhanya,” mudzimai waVaGorombi 
akadaro. 

Mwanasikana akaramba achiti, “Mhamha ini handidi zvekumhanya, 
tinomhanyiswa masikati taneta uye tava nenzara.” 

Amai vake vakabva vazoti, “Hazvisisina basa, chiudza baba vako 
vazodziuraya nokuti mvura yavira. Ini chirega ndichibika mupunga.” 

“Baba kwanzi uyai muuraye huku nemukadzi wenyu,” gotwe ravo 
rakataura risina kana nyadzi. 

“A-a-a, iwe! Usada kuita sekuti hauna kurayirwa naamai vako!” 
VaGorombi vakadaro vachibva pachigaro chavaiva vachifunga havo nhamo 
dzavo. 

“Baba mwana munoda kuita zveusimbe muchetura wedu ucharamba 
ku...” Mukadzi wavo ainge otaura achidaidzira ndokuzobatwa muromo 
nemurume wake kuti asataura zvisina basa. 

VaGorombi vakatora huku dziya ndokudziuraya. Mudzimai wavo aiva 

muimba yekubikira achibika mupunga. Vana vainge vari panze vachigadzira | 
huku kuti dzibikwe. Nenguva isipi mukadzi waVaGorombi aiva apedza 
kubika mupunga. Muchetura waida kuurayiswa Timothy waishanda 
pazvokudya kana uchinge wavidzwa mumvura, saka vakamirira vana vavo 
kuti vapedze kugadzira nokucheka huku idzi vachifanouvidza. 

“Mhamha tapedza kugadzira huku. Ndichibika here?” Mwanasikana 
akabvunza mai vake: 

“Haugoni kubika iwe, vaenzi vanozofamba vachiti haina kubikwa 
zvakanaka.” VaGorombi vakapindura vachidaidzira zvokuti vavakidzani . 
vavo vose vakazvinzwa. 

“Baba makanganwa here kuti ndini ndinosibika nyama, amai vachibika 
sadza?” Mwanasikana akabvunza baba vake. 

VaGorombi vakangoti mumoyo mavo, “Heya mukadzi wangu 
aindinyepera kuti ndiye anobika usavi, mwana achibika sadza nhai!” 
Vakabva vazoti, “Chienda ubatsirane naamai vako kubika, ikatsva 
mutsvewo.” 

Nguva dzainge dzovavarira pana 7:00 dzamangwanani, uyu mutambo 
waifanira kutanga nenguva dza9:00 mangwanani akare. Chakava 
chipatapata amai nemwana vomhanyidzana kubika kuti vabate nguva. 
Mukadzi waVaGorombi akatora muchetura asingaonekwi nemwana 
wavo ndokusasa mumupunga. mundiro yaTimothy ndokubva avhara 
kuti zvinyatsosangana. Akaisawo muchetura uyu pausavi hwaizodyiswa 
naTimothy nokuti aida kukanda chiredzo kwadzinonyatsodyira hove. Vanhu 
vazhinji vainge vouya pamutambo weruonekano. Vasikana vakatanga 
kubatsira mukadzi waVaGorombi kupakura zvekudya vachiisa mundiro, 
vakamirira kuti vape vanhu. 

“Mufundisi Makwenya vakakumbirwa kuti vakomborere mabiko 
aya. “Muparidzi 2:24 inotaura kuti kumunhu hapana chinhu chiri nani 
kupfuura kuti adye, anwe, aite kuti mweya wake ufadzwe nezvakanaka 
pabasa rake rakaoma. Tinotenda VaGorombi nemhuri yavo nokutigadzirira 
mabiko akadai. Tinoziva kumabasa kunombonetsa asi kana manzwisisana 
zvakanaka kupa chiratidzo paruzhinji kuti mava shamwari. Kana Jesu 
aiendawo kumabiko kwaainge akokwa. Ndinokuongai mose nokugamuchira 
kokero yakaitwa naVaGorombi.” Mufundisi Makwenya akazonyengetera 
ndokugara pasi. 

Chiremerera chomusha uyu, sabhuku Chimbingo vakazopiwa mukana 

wekuti vachingamidze vanhu vose vaiva vauya pamabiko aya. “Chigutiro!” 
VaChimbingo vakadaro. 

Mhomho yose yevanhu yakadaira, “Tamba wakaguta!” 

“Ndinofara kukugamuchirai mumusha uno. Ngatinzwei kusununguka. 
Ndinofara chaizvo nezvataitirwa naVaGorombi. Mhirizhonga ndagara 
ndinoziva kuti hamuna. Ngatinakidzwei hama dzangu. Handisi kuda 
kukupedzerai nguva, Deejay simudza mangoma.” VaChimbingo vakadaro. 
Mimhanzi yakatanga kuridzwa vanhu vachitamba. 

Mudzimai waVaGorombi akabva aendesa ndiro yaainge aisa muchetura 
kuna Timothy ari iye mbune kuti ave nechokwadi chokuti yasvika uye 
urongwa hwake hwabudirira. Akarohwa nehana akafufutirwa nehasha 
paakaona Timothy achirega kudya pavakamugadzikira ndiro. Timothy 
akasimuka paaiva akagara achinogara kurutivi rwaiva naTichafara. 

“Shamwari wakosha paruzevha. Wava kupiwa chikafu nevakadzi 
vemashefu.” Tichafara akadaro. 

“Sha, handina appetite saka ndaitira kuti zvandinenge ndasiya ndopa 
imi vapfana vangu, ndisazonyadzisa.” Timothy akadaro. Akasvikotora 
ndiro yakauya nemumwe wevasikana vaibetsera mai Gorombi. Sezvo 
vanhu vakanzwa tsamwa yakaridzwa nemudzimai waVaGorombi, hapana 
akadya zvaiva mundiro yaiva yapiwa Timothy. VaKatora chikafu chiya 
ndokupa kuna Muroyindishe, imbwa yakati yadya ndiye pfau pfau, sarai 
mudye nyemba. 

Mukadzi waVaGorombi akarwadziwa chaizvo nekufa kwembwa yavo. 
Akaudza murume wake kuti zano ravo rarasa gwara rikashandira pambwa 
yavo. “Mungabva matsamwa kunge mauraya munhu here mai bhoyi. Inga 
makaoma. Ndakambokuudzai kuti siyanai nazvo mukaramba, ndikati 
chiregai tione kunowira tsvimbo nedohwe.” VaGorombi vakadaro. Ava 
masikati makuru mutambo wakasvika kwamvurayachekamakumbo. Vanhu 
vakatanga kupararira vachienda kudzimba dzavo. 

Munya, Tichafara naTimothy vakasvika kumba kwaVaChandagwinyira 
vakatanga kutaura nyaya dzainge dzaitika pamutambo weruonekano uyu 
nemhuri yose. VaChandagwinyira vakati, “Panyaya yenyu mukwasha 
unofanira kunge wadzidza chidzidzo chikuru. Chero ukazova mukuru 
pabasa usafa wakafunga kuti musevenzi inhapwa, wobva wamubata 
semarara. Ukasangana nevanoziva mutemo zvaitika kuna VaGorombi 
zvishoma, unoswera wava muChikurubhi wasungiswa. Chero ndisina 

zvangu kumboenda kubasa asi pahunhu hwedu tinoziva kuti munhu 
anofanira kubata vamwe sevanhu, kwete kuvaita kunge mbongoro. Uyezve | 
chimwe chidzidzo chaunofanira kunge waona ndechekuti chero ukava 
mukuru pabasa hazvirevi kuti mukaenda kudare waita nyaya uchakunda 
ari pasi pako. Dai raikuperera mumba muno manga motonhuhwa nhamo. 

Chokwadi taidyanana nenzara iyi! Payakanzi yaendeswa kudare nyaya 
yenyu, mudzimai wako anga ogara akabata hana.” 

“Asi mumwe wangu wakaoma. Ini handaimbofunga kuti waizobudirira 
panyaya iyi. Musi wayakaitika ndakarwadziwa, ndikafunga kuti misodzi 
yangu yaizoendera mahara. Uye kutaura unotaura!” Chipo akadaro. 

“Mashoko ndipo pamusha pawo. Dai ndaisataura ndingadai ndisina 
kukurooraka. Paye paye yakanga iri nhau youpenyuka. Hapaida 
zvekuchenama nhema.” Timothy akadaro. 

“Matarisirwo awanga uchiitwa nemudzimai waVaGorombi ndafunga 
kuti murume wangu haridoki ndichinewe.” Chipo akadaro. 

“Vadzimu vangu vaneni dhiya. Nhasi ndaenda zvekungomunyarawo. 
Ndanga ndisingadi kuenda. Ndafara pandaona kaimbwa kavo kopupuma 
furo kadya zvavanga vandipa, kachibva kafa. Ndipo pandaona kuti nhasi 
vanga vachida kundiendesa kwamupfiganebwe. Vanga vasingazivi kuti 
mushonga haubati pasina chironda. Kupiko, Mwari wangu havaizondisiya 
ndichifa ndisina mhaka. Manje mangwana chaiwo ndinoda kuvaendera 
kumapurisa. Umhondika hwaanga achida kuita. Ndiyo attempted murder 
iyi. Vanofanira kumbovharirwa, jeri ndiro richavabvisa chiri kumeso. ” 
Timothy akataura achiganza. 

“Uri kurevesa here Timothy? Ndinokaendera kamukadzi kake manheru 
ano ndinokabvarura! Isu hapana chatanga tichimboona, handiti vehigh table 
manga makaiswa kure nesu. Chero pakudzoka tamboda kukumirirai tikaona 

| kwenyu kuchiramba kuchingouyiswa zvekudya asi iye mutariri wemutambo 
apa chiziviso chekuti wapera akatotenda vanhu nokuuya kwavaita.” Chipo 

| akadaro azere nehasha ndokuzoti, “Havanyari kuda kundiita chirikadzi?” 

| . “Iyi chisiyanai nayo ingatokupedzera nguva muchitenderedzwa 
nemapurisa, chakanaka ndechokuti mava kuziva mhandu yenyu.” Munya 
akadaro. 

“Haingambofi yakalodha. Kana vakanyeperwa naChakwesha 
anombotaura zvemusoro wake achiti ari kuratidzwa nemweya vachaburana 
chete. Mangwana chaiye enda unoona sajeni,” Tichafara akadaro. Nyaya 

dzakaenderera mberi, dare rikazopasisa yokuti Timothy asvitse nyaya yake 
kune vane masimba akakodzera. VaChandagwinyira vakati sabhuku aifanira 
kuziviswawo sezvo yakanga iri nyaya yaitikira mudunhu rake kwete kubasa. 

Chitsauko 6 | | 


Tichafara akakurumidza kuenda kunochinja Timothy kubasa sezvo 
aiziva kuti pane urongwa hwokuti Timothy aende kukamba yemapurisa 
kunotaurira vemutemo kuti aida kuurawa naamai Gorombi. Timothy 
akasvika pakamba yemapurisa akananga muhofisi yaiva yakatarisana 
nemusuo muhombe wechivako ichi. 

“Maswera sei mukoma? Ini ndinonzi sajeni Ngwende. Ndingakubatsirai 
nei?” Mupurisa aiva muhofisi iyi akadaro. 

“Ndaswera maswerawo. Ini ndinonzi Timothy. Ndauyawo nechichemo. 
Nezuro taiva kuparty yakarongwa naforomani wangu, mudzimai wavo 
akandiisira poison muzvokudya. Ndakanyumwawo handina kudya. Umwe 
mushandi akabva atora chikafu chiya akapa imbwa. Haina kumboita 2 
minutes yakanga yafa. Saka ndauyawo kunemi vemutemo mundibatsirewo.” 
Timothy akadaro. 

“Nei uchiti anga achida kukuuraya? Asi makambonetsana here?” Sajeni 
vakabvunza. 

“Ndakamboita problem nemurume wake kubasa, asi ndaifunga kuti 
yakapera. Mabiko acho aya anga ari ekutopemberera kuti takagadzirisa 
ukama hwedu hwekubasa,” Timothy akadaro. 

“Ndiwe woga here wakapiwa ndiro ine muchetura kana kuti vakanga 
vakanangana nevashandi vakawanda?” Sajeni Ngwende vakabvunza 
zvakare. 

“Inofanira kuva yangu yoga nokuti vamwe vose vakadya uye kusvika 
pari zvino hapana kana mumwe wavo wandanzwa kuti arwara chero 
nemudumbu.” Timothy akadaro. 

“Munin’ina wainge waita rombo rakashata: Saka inogara kupi chembere 
‘yacho ndizoiendera mangwana? Vanotongwa nemhosva yeattempted 
murder. Dai vakawana mukana, Mwari wako asina kumira newe dai 
vakakuuraya. Hapana chekumhanyira kuti ndivaone nhasi nokuti iwe uri 
mupenyu uye uri mutano. Dai wanga uchirwara uri muchipatara dai Santana 
yatomutswa tonovaona tonzwa kuti vakashandisa muchetura werudzii. 
Information iyi inobatsirawo vanachiremba vanenge vachikurapa.” Sajeni 
vakadaio. "|" izi 

“Haisi chembere zvayo. Mukasvika kudzimba dzedhamu munobvunza 
paVagsorombi, moti munoda kuona mudzimai wavo. Munenge mandibetsera 
officer nokuti ndava kurarama ndichitya, handichazivi kuti hapana rimwe 
zano here ravari kuronga rekundiuraya.” Timothy akadaro. 

Sajeni vakabva vavhura dhoketi. Vakanyora ndokubva vapa Timothy 
kuti asayine. “Zvakanaka munin’ina. Ndichange ndichikuzivisa kuti zvamira 
sei.” Sajeni akadaro. 

“Maita basa officer,” Timothy akadaro ndokubva abuda muhofisi. 

Achibva pakamba yemapurisa Timothy akananga kumba kwasabhuku 
Chimbingo achida kunovazivisa kuti mudunhu ravo makanga mamuka 
mhandu. Akasvika akawana vakagara pamumvuri vachiveza mugoti. 

“Titambire zijaya. Nhasi inosara ichinaya, ndiwe here Timothy 
anditsikawo? Wafunga kuzonditaurira nezvekunakidza kwaiita kumabiko? 
Kuri sei kubasa?” VaChimbingo vakadaro. 

“Kuri nani baba. Maswera sei?” Timothy akadaro. 

“Kuno taswera. Ngatiende kuimba yedare zijaya. Sasabhuku ndinotoziva 
kuti ava vaenzi here kana kuti vauya nenyaya. Ungatapiwa mazwi zvaunoona 
kuti mumvuri wacho uri pedyo nemugwagwa.” VaChimbingo vakadaro. 

Vapinda mumba Timothy akazotanga kutaura, “Pamusoroi changamire. 
Mwana wenyu ari kuchema kuti agarisana nemhandu. Nhasi chaiye 
sabhuku mungadai muri pamariro. Mukadzi waVaGorombi akandiisira 
muchetura muzvokudya nezuro kumabiko. Ndakatopona nepaburi retsono 
nekuti imbwa yakazodya chikafu chacho yakati tasa ipapo ipapo isati 
yatombopedza chose.” l 

Paitaura Timothy VaChimbingo vaiva vangoti maziso udyu 
vachishamisika nezvavaiudzwa. Vakaita kunge vakanga vasina 
kutomboenda kumabiko nokuti nyaya iyi yaiva itsva kwavari. “Mwanangu 
uri kureva kuti mabiko aya waiva musungo wakagadzirirwa kubata iwe? 
Mangwana chaiye ndichavatumira muchinda wangu anovaudza kuti vari 
kudiwa kudare neMugovera, tosangana pano newe mwanangu ivo varipo 
tonzwa kuti vanotii nazvo. Handingambochengeti mhondi mudunhu 
mangu.” VaChimbingo vakadaro. i 

“Maita basa Chanjamire. Toonana paMugovera,” Timothy akadaro 
ndokubva aparadzana naVaChimbingo onanga kumba. 

“Maswera sei Mhofu? Kubasa kwanga kwakasunga here nhasi mabva 
manonoka kudzoka? Saka zvekumapurisa zvava zvamangwana? Ko, 
kwasabhuku haungaendi here nhasi?” Chipo akadaro kuna Timothy. 

“Ndatobvako kwose. Bhururu wangu Tichafara akarongeka haandirasisi, 
akurumidza kuuya kuzondichinja. Kukamba ndaona Sajeni Ngwende 
aratidza kundinzwisisa chaizvo. Adudza kuti ndiyo chaiyo attempted 
murder. Ati achazondizivisa avaona mangwana kuti zvinenge zvamira sei. 
KwaChimbingo ati achavatumira muchinda mangwana chaiye anovazivisa 
kuti vari kudiwa kudare Mugovera. Zvedu zvakajeka mudiwa!” Timothy 
akadaro- 

Muzuva rakatevera sajeni vakasvika kubasa ndokutora magwaro 
aTimothy ndokunanga kudzimba dzedhamu. Vakafamba vachibvunza 
kusvika vasvika pamba paVaGorombi. Mudzimai waVaGorombi akarohwa 
nehana paakaona mupurisa achisvika pamba pavo. Nechomumoyo 
sajeni vaingoti, “Inga chitsva chiri murutsoka. Ndaiva ndichaona here 
kushongedzwa kwakaita Mataga nemadhirezi kana ndaingoswera 
muhofisi?” Akanga akatarisa mudzimai waVaGorombi uyo akanga akapfeka 
kagwishu kesiketi. 

“Ndinoda kuona Mai Gorombi,” sajeni akadaro akamira pagedhi. 

“Mudzimai waVaGorombi akakanyaira akananga kugedhi ndokusvika 
akati nezwi rizere nerutyo, “Ndini. Mamuka sei?” 

“Tni ndamuka zvangu. Nezuro pane kamwe kakomana kakauya kubasa 
kachiti kakanga kaisirwa poison asi handikavimbi. Apa kaiti ndimi maida 
kukauraya. Asi kana zviri zvechokwadi chakaipa ndechekuti vakadzi 
havabetsereki. Kwose kwose ndoswera ndotaurwa. Iri ijeri ramatarisana 
naro amai. Mutongo wenyu unenge wakangofanana neweauraya munhu. 
Munodzoka mava nemvi,” sajeni vakadaro. 

“Ndapota ndibatsirei mukwasha. Ndingakutendai chero nezvamunoda. 


_ Kungoti murume wangu atoenda kubasa dai totaurirana kuti munoda marii,” 


mukadzi waVaGorombi akadaro. 

“Munoona pamakashatira? Mava kupinza varume. Vapinda papi pane 
yatiri kutaura? Hapana nyaya apa tete. Chakakosha ndechekuti mova 
munhu anonzwisisa vamwe. Sajeni akufarirai. Hameno kuti toita sei?” 
Sajeni akadaro. 

Mudzimai waVaGorombi akatora nguva refu kuti apindure. Sajeni 
ndiye akazoti, “Munoda jeri tete ndazviona. Zvose zvatiri kutaura ndiri 
kukusemburai, ndichipedza nguva yangu ndichikona kukupai magwaro 
emhosva yenyu andauya nawo,” sajeni akadaro achibudisa mapepa mufaira 
rake. 

“Aiwa mukoma, ndakunzwai asi zvakati omei. Ndozotii kuna 
VaGorombi?” Mudzimai akadaro. 

“Ndezvipi zviri nani kuenda kujeri vosara voga kwemakore 
mazhinji, pane kuti uve navo asi tichimhanyisa yedu? Iwe hauvaudzi kuti 
ndomapedzero awaiita. Upenyu hwako uhwu! Jira riri mumaoko ako, wava 
kufuga here kana kuwaridza? Unomuvhara kuti ndatenda kuti mundipe $20 
kuti nyaya yenyu ipere.” 

“Maita basa sajeni. Chiuyai tibike tii,” mukadzi waVaGorombi akadaro. 

“Handisisiri sajeni. Iro izita rekubasa, ndava kunzi dhiya.” Sajeni 

- vakataura vachiseka ndokutevera mudzimai mumba. Sajeni akafara 
chaizvo kuti nyaya yake yaiva yagamuchirwa zvakanaka. N yaya dzakatsva 
kuita kunge vanhu vaiva vagara vachizivana. Vakapana rudo sajeni 
ndokuzodzokera kukamba. 

Sajeni vachangobva pamba apa muchinda wasabhuku akasvika 
nerakewo shoko. “Mamuka sei? Ndiri muchinda wasabhuku, ndatumwawo 
kuzokuudzai kuti nemusi weMugovera muri kudiwa kudare kwasabhuku, 
muri kupomerwa mhosva yekuda kuuraya Timothy nezuro kumabiko enyu.” 
Muchinda uyu akadaro. 

“Mukwasha ndibatsireiwo, ndoita sei?” Mukadzi waVaGorombi 
akadaro. 

“Ini ndinongovawo mutumwa, munozobatsirwa nasabhuku musi 
weMugovera.” Muchinda uyu akadaro ndokubva abva paVaGorombi. 

“Vamwe varume imbwende chaidzo, kana kumbodawo kunditaurira 
kuti ndoita sei kuti zvifambe mushe kudare. Kubva aita kunge anenge 
akaiswa pasatellite track nemukadzi wake yokuti haakwanisi kumbotaurawo 
nevamwe. Sajeni ndanga ndakavavenga asi vari nani.” Mukadzi 
waVaGorombi akasara otaura oga. 

Mazuva akafamba Timothy akatarisira kunzwa kubva kuna Sajeni 
Ngwende asi kwaingova kugarira guyo sembwa. Pashure pemazuva matatu 
Timothy akaronga kuenda kumbononzwa kuti sajeni vaiti zvamira sei. 
Pakasvika Timothy kukamba sajeni vakamutarisa vakafinyamisa kumeso 
kunge ari kunhuwa. Akafunga kuti vakanga vamukanganwa ndokubva 
azvisuma zvakare. “Ndini Timothy wamuri kubatsira panyaya yokuda 
kuurawa nefood poison.” 

“Ndichiri kukuziva mukomana. Dambudziko rako nderei? Hauna 
‘kuurawa, hausi kurwara uye hauna kukuvadzwa. Hapana nyaya apa. Zvakare 

ndaiva ndakutaurira kuti ini ndini ndichakuudza kuti zvamira sei asi iwe 


watotanga kushupa. Ndichazokuudza kuti yava papi asi ndinokukurudzira 
kuti siyana nayo,” sajeni vakadaro. l 

Timothy akaenda kumba muromo uri mumhino. Akasvika kumba 
akawana shamwari dzake dzakamumirira nemaziso matsvuku vachida 
kunzwa kuti vemutemo vaiti kudii. “Ndava kuvharwa kumapurisa 
vakomana, hapasisina tariro. Ndatoudzwa kuti ndisiyane nayo.” Timothy 
akadaro. 

“Ndakamboda kukuudza kuti waita munyama wekuti nyaya yako 
yapinda mumaoko aNgwende. Madhirezi anomukurira murume uya, humwe 
uori hwose haana asi ukaona nyaya yako ichisanganisira mukadzi wakanaka 
wotoziva kuti waruza. Apa mukadzi waGorombi inhengo inokwikwidza iya, 
pamwe Ngwende akatsveterwa akakanda dhoketi muchimbuzi shamwari.” 
Munya akadaro. 

“Uchenjere kuona mangwana muchinda wasabhuku akushanyira 
achikuudza kuti hakusisina dare. Mai vaya vane pavakatsika. Vose 
vanogona kunge vakapiwa pfumbamuromo,” Tichafara akadaro. 

“VaChimbingo ndakavaziva kubva kare vanangu. Iyi ichatongwa 
uye acharipiswa mbudzi kana mombe chaiyo. Sabhuku havadi munhu 
anobvongonyodza runyararo rwedunhu rake.” VaChandagwinyira vakadaro. 

“Kana zvanetsa murume wangu chingosiyana nazvo. Ungaondoroka 
nezvinhu zvisina basa. Chikuru ndinewe,” Chipo akadaro. 

Mazuva akapindana kusvika musi weMugovera wasvika. Timothy 
akaperekedzwa neshamwari dzake kudare. Mukadzi waVaGorombi 
akaperekedzwa nemurume wake. Dare rakabata mukadzi waVaGorombi 
ane mhosva. “Chitema chawakaita hachitenderwi muno mudunhu mangu. 
Kuti ndive nechokwadi chokuti uchava mwana akanaka narinhi, dare 
rinokutongera kubvisa mbudzi mbiri, yechitatu ndeyekuti waunganidza 
dare. Pamba pasabhuku hapadyiwi mashizha. Mbudzi dzose idzi dziri nhatu 
dare rinodzitarisira vhiki risati rapera. Kana vhiki ikapfuura wazvidza dare, 
mutongo wako unenge wowedzerwa.” VaChimbingo vakadaro. Dare rapera 
vanhu vakapararira. 

Timothy akatanga achizvisimbisa kuti kufa kwemurume kubuda ura, 
akafamba afambazve kuenda kukamba asi hapana chakabuda kupedzisira 
akanda mapfumo pasi. Akamboedza kuudzawo mamwe mapurisa asi 
aiudzwa kuti kana akaman’ara nyaya yake iri kuzivikanwa, uye nerimwe 
zuva ichatongwa. Akazongogarira guyo sembwa. 

Chitsauko 7 


“Kubasa iye zvino ndagara zvakanaka, ndazonyudza gumbo mushuga. Kubva 
pandakaitwa foromani, kubasa kwava kundifadza uye kuri kundifambira 
zvakanaka. Apa iye zvino naVaGorombi tava kunyatsopindirana. 
Anonzwisisa chaizvo murume uya. Anogara achingokumbira kuti 
ndisabvumidza zvakaitwa nemukadzi wake zvichipa kuti tivengane.” | 
Timothy aitaura mashoko aya aine mukadzi wake Chipo. 

“Kuri kukufambirai zvakanaka nhai? Zvatisingambooni chamuri 
kutenga nhai Mhofu, ko, mari yacho muri kuiisa kupi?” Chipo akadaro. 

“Ndati kubasa kuri kundifambira zvakanaka, kwete kuti ndava 
kutambira mari yakawanda!” Timothy akataura nenzwi rine ukasha. 
Chipo akazoseka achibhabhadzira murume wake papfudzi asi airatidza 
kunyumwira kuti Timothy akanga ava kuendesa imwe mari kupfambi 
kunyange zvavo vaiwana zvose zvaidiwa pakurarama. Timothy aiva opota 
achidzoka usiku chaihwo achingopomera mhosva kubasa. Chipo ainge ava 
kusuwawo kutandara nemurume wake. Zvakanga zvasiyana nepakutanga 
apo Timothy aingoti kubuda basa tande kumba. 

Timothy akaitwa foromani aishanda nevashandi vaiita basa rekusefa 
jecha rekuvakisa dhamu. Timothy akapiwa imba yekubasa ndokuronga 
kutama naVaChandagwinyira nokuti akaona kuti hazvaiita kuti avasiye 
voga pamusha. Paakatama akabva atamisa nezvinhu zvaVaChandagwinyira 
kuenda kuimba yake yokubasa. Akatama achitakurirwa nemota yebasa 
sezvo aiva atamiswa nekambani. Vakasiya vaputsa-putsa dzimba 
dzaVaChandagwinyira sare rava dongo. r 

Sezvo yaiva mhuri ine vanhu vatatu chete, zvainge zvisinganetsi 
Timothy kutenga muriwo kana nyama. Zvaimurerukirawo nokuti ainge ava 
nechigaro chakakwirira saka aiwana mari yakawanda. Upenyu hwavainge 
vorarama hwainakidza zvikuru. Upenyu uhwu hwaiva husinganyatsoitira 
VaChandagwinyira avo vaifarira zvekurima-rima. Timothy akabvumidza 
mbuyawasha vake kuti varime vachitengesa muriwo nematomatisi kuti 
vawane yavanoti ndeyavowo, kunyange vaiwana zvinhu zvose. Nhumbu 
yaChipo yainge yakura, akanga ava pedyo nekubatsirwa. Akanga oti kana 
achida nyama yehuku oudza Timothy kuti, “Shamwari nhumbu yako yava 
kuda nyama yehuku.” Timothy aimhanya-manya kuitira mudzimai wake 
zvose zvaaida uyewo kuti mbuyawasha vaone kuti mwana wavo aidiwa. 

Chipo ainge asingachaperekedzi Timothy kuenda kubasa nokuti 
nhumbu yake yaiva yakura. VaChandagwinyira ndivo vainge voita mabasa 
ose epamusha akadai sekusuka ndiro, kutsvaira chivanze nemudzimba, 
zvose nokubikira mukwasha wavo. Chipo ainge atambarara serunyemba, 
chake kwaingova kuriona rava mundiro, oriputsa, osiya ndiro dzakangoti 


mwarara pasi. VaChandagwinyira ndivo vaizodzibvisa nokudzisuka. 


Izvi ndizvo zvakaita kuti kudanana kwavo kutonhore. Mabasa ose 
aiitwa naChipo aiyevedza ainge anyangarika. Chipo aiva oita sedzaiva 
dzotenderera nokuti aipota achitaura zvisina maturo. Nerimwe zuva 
vakakwedzisa Chipo akati, “Regai ndikutaurirei ngano. Paiva nevamwe 
vana vaitamba pamhepo mvura ichinaya. Kukanzi naGudo, ‘Isai vana 
pandinokwana,’ vana vachiti, ‘Baba! Kamu baba!’ Gudo akabatwa 
naShumba.” Chipo ainge ongorotomoka. VaChandagwinyira naTimothy 


vakashamiswa nazvo vakafunga kuti Chipo aiva openga. 


Nezuva rakatevera, Chipo akamuka mangwanani ndokudziyisira 
murume wake mvura yokugeza, Timothy achigeza Chipo aibika sadza. 
Apedza kugeza iye naChipo vakagara patafura imwe vachidya. Vaidya vari 
vaviri nokuti VaChandagwinyira vainge vachida kumbotsvaira chivanze 
uye vaiva vasina kujaira kudya mangwanani akadaro. Musi uyu Chipo 
aiita sokuti munhumbu make makanga musingarwadzi. Nei aidaro? Ainge 
abayirwa zanhi naamai vake kuti akasachinja hunhu hwake, muchato wavo 
wainge wava pangozi nokuti wainge wabatanidzwa negavi rakaoma zvokuti 
wainge woda kudambuka. Sezvo vakati muromo wevakuru hauwiri pasi, 
Chipo akaisa mashoko aamai vake muhana, ndokuita zvaainge audzwa 
naamai vake. Vapedza kudya Timothy akatora bhasikoro rake oenda kubasa, 
ipapo mudzimai wake akamumisa kuti amuperekedze. Timothy akashaya 


kuti zvaiva zvaita sei kuti Chipo ade kumuperekedza. 


Timothy aifunga kuti pamwe kungoperekedzwa kwekubudiswa 
gedhe asingazivi kuti Chipo aitoda zvekumusvitsa kubasa. Nekusaziva 
Timothy akaenda nebhasikoro rake. Ainge asingachakendengi nokuti 
kubasa ndiye ainge ava panyanga. Ndiye akanga ava Chamavurukutu. 


a 


Vaifamba vachinanaira kunge hamba asi Timothy ainyara kufamba naChipo 


pamusana penhumbu yake zvakare ainge asingadi kuti vasikana vaainyepera 
kuti ijaya vazive kuti akaroora nokuti vaizomuramba. Timothy kubva 
paakatanga kutambira mari yakawanda kubasa akatanga kurasa hunhu. 
Aiita gumbawakumba pavasikana, vakobvu, vatete, vatema, vatsvuku. 
Akanga asingachakoshesi tsumo yokuti, zingizi gonyera pamwe maruva 

enyika haaperi. Zvokuti mvura ndeimwe asi mikombe yokunwira ndiyo 
yakasiyana ainge asingachabvumi, aida kunwa pamukombe mumwe 
nemumwe. Aitopfimba chero vasikana vaiziva kuti akaroora. Aivaudza | 
kuti mari yainge yawandisa zvokuti Chipo aisakwanisa kuipedza ari ega. 
Nemhaka yekuva varombo vasikana vazhinji vaibvuma kudanana naye kuti 
vawane chouviri nokuti Timothy aidyika. 

Zuva rakwira, VaChandagwinyira vakazodya sadza ravo ndokuenda 
kunonhonga nyemba dzavo dzavainge varima mutseu yaiva muguvi. 
Vakasiya vakiya misuo ndokuisa makiyi pachitsiko sezvo Chipo aiva asati 
adzoka. 

Muswere wose wezuva VaChandagwinyira pavainhonga nyemba 
vaishushikana vachifunga nhamo dzavo. “Dai ndanga ndine murume, 
ndingadai ndisingachemi-chemi nhamo yemari uye usavi ndisingatamburi 
nokuti mukomana wangu aibata hove dzekudya nedzokutengesa. | 
Akazondiramba kunge asingandizivi, kusvika pakuramba mwana wake. 
Nyangwe dai anga ari mupenyu pakaroorwa Chipo handaizomuudza. 
Kufurirana nehama dzake kuramba mwanasikana wake, kusaziva kuti abara 
mwanasikana abara muchengeti.” VaChandagwinyira vapedza kunhonga 
nyemba vodzokera kumba vakasangana nezimhungu ndokusonana navo. | 
Rakavatandanisa vakasenga saga ravo ivo vakati chitsoka ndibereke. 
Zinyoka iri rakazovarega vava kure nemwena waro. Muviri wose wakati 
ropoto uku hana ichiridza ngoma. 

Pavakazosvika kumba VaChandagwinyira vakawana Chipo asvika 
atobika sadza ramasikati nenyama. Timothy akauya kuzodya sezvo kumba 
kwaaigara kwaiva kwava pedyo nekubasa. Imba yose yainzwika kunhuwira 
kwezvinhu zvakanyatsobikwa. 

VaChandagwinyira vakazorondedzera zvose zvainge zvaitika vobva 
kumunda. Timothy akasvika vari pakati pekutaura vakatomumirira kuti 
vadye sadza. “Maswera sei nhai baba?” Chipo akabvunza Timothy. 

“Ndaswera, waswerawo sei mudiwa?” Timothy akadavira achikwenya 
mhuno kunge ainyara. 

VaChandagwinyira vakazobvunzawo mukwasha wavo kuti kwainge 
kwaswera kuri sei kubasa vachimutambidza mvura yokugeza maoko kuti 
vadye. “Kubasa kwanga kwakanaka hako asi zuva iri ndiro roda kutipedza,” 
Timothy akadaro achikweshanisa maoko ake nokukurumidza. 

Vari pakati pokudya kudaro Timothy akabvunza, “Ndiani abika sadza 
rinonaka rikadai nhasi?” | 


44 


mamaaa,” SC AAA 


“Nhasi ndakanga wena. Kubva takadanana handina kumbobika 
seizvi. Kana pane Royco hapana chinokona pakubika usavi.” Chipo 
akapindura. Chitaurirwa hunyimwa mbare dzokumusana, sadza iri rainaka 
zvainwisa mvura. Raiita kuti imbwa chaiyo iombere maoko kana ichinge 
yaripiwa. Timothy achipedza kudya akabva anwa mvura ndokuisa imwe 
muchigumbure nokuti kwaaishanda kwaiva kusina pombi kana chibhorani. 
Akabva aoneka vamwe vose vaisara, ndokuenda zvake kubasa. Akakanda 
nhanho sezvo nguva dzainge dzadyana uye aiva asiya bhasikoro rake kubasa. 

Paakasvika kubasa, Timothy aiva anonoka zvishoma nokuti vashandi 
vake vainge vatotanga basa ravo rokusefa jecha. “A-a, vashumi, nhasi 
ndadya manonoko vakomana, ndinokumbirawo ruregerero. Kana panga 
pari pakudya ndingadai ndoti ndawana dzamira nemhuru.” Izvi Timothy 
aingoitira vashandi vake kuti vasatsamwa. 

“Vashumi ndivo vano, kwanga kwakanaka here kwamabva, kwaita kuti 
munonoke?” Mumwe mushandi akabvunza. 

“Zvaunenge unofembera shamwari, sadza randawana ndabikirwa 
nemukadzi wangu ranga richinaka zvokuti kana yanga iri New Year’s Day 
ndingadai ndoti ndatopemberera. Ranga rangobikwa nenyama yemazuva 
ose asi chero mukonde wose wanga uchipedzeka nemuto...” Timothy 
akanga otaura. Vashandi vose vainge vatogara mafoshoro avo vakateerera 
nyaya vachiseka. Chipo akarumbidzwa nevashandi vakawanda pamusoro 
pezvaakanga abikira Timothy musi uyu. 

“Kana ari wangu kunyange akabika nemufushwa kana nenyama 
yehuku paine zvose zvinodiwa zvakadai semunyu nemafuta uye akabika 
kwakachena haumbonzwi musiyano. Zvose hazvinaki.” Mumwe mushandi 
wechikuru akadaro. 

“A-a, inotambika, kunyange kuaKwekwe yakatambika wani.” Vamwe 
vakomana vechidiki vakadaro. 

“Vakomana musadaroka, wangu mudzimai anobva kuKwekwe saka 
kana moti yakambotambika kuKwekwe munorevei?” Mushandi uya 
akabvunza nekukatyamara kukuru akashamisa muromo wake kunge 
wehove inonzi gwaya. Ainge akabatira muchiuno kunge mudhara ava 

*kubva kuchiteshi asiyiwa nemabhazi asi iye aenda kuchiteshi achimhanya. 

“A-a, mudzimai wenyu anobva kuKwekwe?” Timothy akabvunza. 
“Wenyuwo uya mudhara inhunzvatunzva. Rinongova onde kutsvukira asi 
mukati riine masvosve.” Timothy akapfuurira mberi nokurasa muromo. 

“Hamuzivi here kuti mukadzi munakunaku akasaroya anoba?” 
Paakataura izvi Timothy akapotsa anzi ga nefoshoro, ndokuzoiona yava 
mugotsi ndiye nzve-e. 

Mushandi wechikuru uyu akatsamwa kwazvo. Aiva munhu mukobvu 
aizvinzwa, paujaya hwake aitorera vakomana vasikana vavo vakangotarisa 
sematemba. Timothy akazokaidza vashandi vake. Vakabva vapfuurira 
mberi nebasa ravo rekusefa jecha. Nguva dzekuchayisa basa dzava kuda 
kukwana Timothy akashevedza mushandi uya aida kumurova nefoshoro 
ndokuzotaurirana vari parutivi. 

“Ndine urombo nekukutsamwisa kwandaita. Ndanga ndichifunga 
kuti tiri kufara, ndisingazivi kuti zvava kukubata-bata. Asika pachirume 
tikakanganisirana tinotauriranazve bhururu kwete kupondana.” Timothy 
akadaro. 

“Ndine urombo shefu. Dzinongova hasha dzisina basa dzanga 
dzangondibatawo. Handifi ndazvidzokorora,” mushandi uya akadaro. 

Vanzwisisana Timothy akabva achayisa vashandi vake sezvo nguva 
dzekupedza basa dzaiva dzakwana. Akatora bhasikoro rake ndokupfuura 
nekumagirosa achienda kumba. 

“Nemhaka yenyama yawatika, wazorumbidzwa kubasa zvisingamboiti, 
iye Zvino ndatotenga imwe nyama kuti ndichizvionera pamhuno sefodya 
kuti unonyatsogona kubika dhiya.” Aya ndiwo mashoko akatanga kutaurwa 
naTimothy achisvika muchivanze. 

“Mudiwa kwakanaka here kwaunongosvika uchirotomoka kudaro? 
Maswera sei?” Chipo akabvunza achidaro nokuti ainge asina kunyatsonzwa 
zvainge zvataurwa nemurume wake. Chipo akafara kuona murume wake 
achimutambidza nyama yokubika. “Mufunge zvenyu ndanga ndichitoshaya 
kuti kunonoka kudai muripi. Maita zvenyu Shava, Mhofu yemukono, maita 
Museyamwa, vekwasadza dete...” Chipo akatanga kudetemba achitenda 
Timothy, chiso chake chine mufaro, achinyemwerera uye akapfugama. 
Chokwadi hunhu hwaChipo hwainge hwadzoka, akatambira nyama 
ndokuicheka-cheka ndokuiisa pachoto, ndokubva apa murume wake mvura 
yekugeza muviri. 

“Shamwari usiye imwe nyama yekubika mangwana, ndidye zvangu 
ndichipemberera Africa Day, handisi kuenda kubasa.” Timothy akaudza 
Chipo. 


46 


nO YAA 


“Saka mangwana tichaswera tichifara, tinoda kuita iya inonzi living 
and loving, tichaswerepi?” Chipo akadarowo. 

“Tingaendepi zvedu kunze kwekunosasana tiri muChishayamabvudzi, 
gomo rine mhepo inofefetera, tichimborangarira ujaya hwedu?” Timothy 
akadaro. Timothy apedza kugeza, mhuri yose yakananga patafura kuti 
idye. Vakadya sadza ravo zvakanaka vachitaura nyaya dzakasiyana-siyana. 

Vapedza kudya Chipo akabva audza amai vake kuti Timothy haaizoenda 
kubasa mangwana acho nokuti aizenge ari pazororo. VaChandagwinyira 
vakafara zvikuru nokuti vaizowana nguva yokurayazve mwana nemukwasha 
wavo. “Zvinofadza mwanangu,” vakadaro. i 

Sezvo Timothy aisazoenda kubasa mangwana, mhuri yose yakatandara 
kusvikira pakati pahwo usiku. Apo vainge vakateerera nhau dza8:00 manheru, 
vakavhundutswa kunzwa kuti dhamu rekuMataga raizovharwa pamusoro 
pekushomeka kwemari munyika zvichisangana nemhaka yeuori hwaiitwa 
nevakuru vakuru vedhamu. “A-a, Chipo! Ndambokuudza kuti nyoka iya 
yandaona nezvayandiita zvanga zvichishura. Nyoka kunditandanisa kunge 
ndiri kutandaniswa nebhinya? I-i-i, vakomana! Vanoti tiite sei manje? Upenyu 
hwakaoma vasikana!” VaChandagwinyira vakadaro. 

“Ha-a ha-a! Kupiko kwavachativhara nemashoko akadaro? Vari kuda 
kuti tishande nesimba kuitira kuti risavharwa. Zvaranga rava kutopera wani, 
chokwadi nyika ine chitema.” Timothy akadaro, achizamura nekushama n’ ai 
ari pachigaro. Mumba mose makamboita runyararo rwokuti kana muroyi 
ainzwika achipfuura. 

VaChandagwinyira vakaona kuti zviri nani varove simbi ichapisa, kana 
yaizopora yaizovanetsa. Vakatanga kuraya mukwasha wavo, “Vakuru vakati 
nzombe huru yakabva mukurerwa, regai ndikubayirei zanhi vanangu. Chiri 
mumusakasaka chinozvinzwira. Imi vanangu mabva zera uye makaroorana. 
Mubatanidzwa wenyu ngauve womutatu, usadambuka kusvika narinhi! | 
Timothy tinovimba ucharamba uchiita zvakanaka dakara taparadzana. | 
Wonogara zvakanaka nevamwe kana muchinge machinjwa kwekushandira, 
dhamu rino ravharwa. Usanoita zvekupinda-pinda nokuti mubayiro wechivi 
rufu, ukapinda-pinda unoerera neAIDS. Shuramatongo haina kuti uri 
murombo kana mupfumi.” VaChandagwinyira vakambotura befu.. 

“Ane nzeve dzekunzwa anzwa, asika mbuyawasha masiya chikero 
chakarereka. Mangorayira ini chete, ko, mudzimai wangu?” Timothy 

‘-akataura achisekerera zvake nechomumwoyo achingoti, “Zvandakadya 
mwana wandaundau ndakazonzii?” . 

“Kuna Chipo ndinongoti rina manyanga haruputirwi, ukaitawo 
zvekupinda-pinda murume wako asipo zvichazobuda pachena. Vakuru 
vakati varume ndevamwe kutsva kwendebvu vanodzimurana, saka 
ndichange ndichibatsirana naChipo. Timothy kana waenda usatikanganwa 
tiri kuno kumusha ndapota.” 

Timothy aingoti nechomumoyo chembere masikati, usiku imvana. 
Aiva achida kunoita zvekupinda-pinda kana asingachaonekwi navo. 
Vakazoparadzana vachienda kunorara. 

Chitsauko 8 


Musi weMuvhuro padhamu paishanda Timothy painge pane vakuru vakuru 
vaifambisa kuvakwa kwedhamu iri. Vakuru ava vakapedza nguva huru 
vachiongorora dhamu kuti vaone kana paine chikonzero chaicho chokumisa 
kuvakwa kwaro. Vakaenda kuvashandi vakasiyana-siyana, vaisefa jecha, 
vaiunganidza matombo nevaibvisa matombo nezvitanda zvainge zviri 
pavhu raidirwa pamugero. Vapedza kuongorora zvose zvavaida, vakabva 
vadzokera kuHarare vakanoita musangano vakaona zvakakodzera kuti 
dhamu rekuMataga raifanira kumira kuvakwa nokuti paiva pasisina 
mari yokuti rienderere mberi. Tsamba yakanyorwa ichizivisa vashandi 
zvainge zvabuda mumusangano uyu. Vamwe vaizofanira kusiya basa 
mushure mekuwana muhoro wavo wemwedzi uyu asi vaiva vane zvigaro 
zvepamusoro vaizoshanda vachivaka rimwe dhamu kuHarare. 

Vashandi vazhinji vakaungudza pavakanzwa kuti kana vahora 
raizovaperera nokuti vazhinji vavo vaiva nemhuri huru uye vaiva nevana 
vaienda kuchikoro. Svondo rakatevera vashandi vose vakapiwa muhoro 
wavo ndokusunga twavo vakananga kumusha. Vaiva nezvigaro zvepamusoro 
vakabva vaudzwa kwavaizonoshandira. “Asi hurumende inombozvifambisa 
sei? Mari inoshayikwa sei riri iro rakatanga kupegwa mamwe ose ava 
kutopera asati ambofungwa? Chokwadi vakavengerei nzvimbo ino? Chiiko 
nesu vagari vemuMataga? Chitemai chatakaita chinotirambisa nemidzimu 
masikati machena akadai?” Tichafara akanyunyuta ndokuzunza musoro 
azunzazve. Asika uku kwaingova kuvaraidza nguva kuteya nzou neriva 
nokuti zvainge zvarongwa ndizvo zvainge zvichizoitika pasina anopokana. 

Munya akamunyaradza achiti, “Magwaro aya haana ruvhesi bhururu. 
Kuoma kwezvinhu. Haisi nyaya yehurumende, asi kuti kuda kwedzimwe 
nyika dzine ruvengo rukuru pairi.” 

“Maita vadiki vapfana, mashefu chete tisu tava kuenda. Don’t worry 
kana ini mukoma wenyu ndaenda zvakangofanana nekuti nemiwo maenda. 
Hamuna chekunyanyochema nokuti hamuna mhuri,” Timothy akadaro. 

Timothy akasvika kumba kwake ndokuudza mudzimai wake kuti 
aizonosevenzera kuHarare. Mukadzi wake akati achinzwa izvi ropa 
rakamhanya muviri wose neshungu akazoti dhi-i pasi ndokumborara 
apererwa nesimba. Paakamuka ndokugara parupasa akakanda ziso raitaura 

kuna Timothy. Timothy akakumbira mbuyawasha vake kuti vazoenda vose 
vari vatatu kana atamiswa nebasa. VaChandagwinyira vakati tana kuramba 
nyaya yokuenda kudhorobha. Vainge vasingadi kubva kumusha kwavo. 
Kuti mwanasikana asiye mai vake zvainge zvakamuomera sokuramba 
amai vakamubereka. 

Aingove mafunga mafunga parere nzuma kufunga chakadya nyanga 
dzayo. VaChandagwinyira havaida kuti Chipo aende nemurume, vaifunga 
kuti dai akasaita zveusimbe kuti vagokurumidza kupedza kuvaka dzimba. 
Vakakungura kuti mvura isanaya kusvika vapedza kuvaka. Timothy ainge 
asingambogayi nezvazvo, aingoti chamuka inyama kuvhima kwousiku. 
Sezita ravo zvavainge vataura, vakanga vatotaura, havaizochinja. Kunyange 
Chipo aizotaura ari pamusoro pechuru vakanga vatoisa zvitanda munzeve. 
Ko, pfungwa dzaTimothy dzaivepiwo? Timothy aitofunga zvekupedza 
weekend achinyatsogadzirira kuenda. Airwadziwa kuti akanga ava kusiya 
vasikana vemuraini vaaidanana navo. Semunhu aiva neruziso ainge 
otofunga nezveupenyu hwaaizonorarama ava kwaanenge ava kushandira. 

Mangwana acho Timothy oga ndiye aiva nemufaro pameso. Akatorana 
neshamwari yake Tichafara ndokunanga kugomo reChinembiri kundotsvaga 
huni. Vajita izvi vachikurukura uye nekuonekedzana. 

“Shamwari wakaita rombo rakanaka, hauna kana mwedzi miviri 
wapuromotewa pomiswa vamwe basa iwe vawa kuverengwawo 
kumaforomani achaenda Harare.” Tichafara akadaro. 

“Ndinovimba ndichawana kwakanaka. Kana kukazonzi kunodiwa 
vamwe vashandi ndichakuzivisa wouya. Handifi ndakurasa shamwari,” 
Timothy akadaro. 

Kumba mai nemwana vaitauriranawo. “Mhamha mamuka sei? Mashinga 
here kuramba kuenda kudhorobha?” Chipo akabvunza achinyepedzera 
kusekerera. 

“Ndinonzi Chandagwinyira inini! Chandagwinyira ndichocho. 
Chandataura ndichocho. Wava ani unoda kuchinja zvandataura? Haunyari 
here kuda kutevera murume wako sokuti ndiwe bhuru? Wanzwa kuti 
anenge asingadzoki here? Mwana wepi asinganyari?” Mibvunzo ino neyoyo 
yakapotserwa kuna Chipo, yose yaiva isingadi mhinduro dzemazwi asi 
dzezviito. Chipo akatanga kuchema arwadziwa nemashoko aamai vake. 
Mumwe moyo waChipo wakamboti zviri nani aende nemurume wake, 
mumwe moyo ukati haungasiyi mai voga. Chipo akazotora nhumbi dzake 
dzose nedzaTimothy ndokuwacha. VaChandagwinyira vachiona izvi 

vakafunga kuti mwana wavo akanga oenda nemurume wake. Chinyararire 
vakaronga zano ravo voga rokutadzisa mwanasikana wavo kutevera 
murume. Nechemumoyo vakati regai ndiipfavire ngoma usiku hurefu. 

Chipo kubva pauduku hwake aiyema zvokuti aiti akatanga kuchema 
aizonyarara ava kuda. Uyewo muupenyu hwavo VaChandagwinyira vaiva 
munhu asingakendengi pane zvaiitwa nevamwe. Vakabva vatanga kubika 
sadza, Chipo achichema zvinyoronyoro. Akazonyarara zvake pava paya 
ndokuzodya sadza. Ipapo Timothy akabva apinda achibva kunotsvaka huni. 

“Titambire mukwasha mativigira huni dzokubikisa,” vakadaro 
VaChandagwinyira vachikanda zimusuva mumuromo kuti vagamuchire 
huni dzainge dzakatakurwa nemukwasha wavo. 

“Muchitambirei zvenyu amai, dzinombova nganiko? Ndangoti ndibire- 
bire kuchisawo nhumbi.” Timothy akadaro achitambidza mbuyawasha vake 
huni. “Chipo, amai vazobvuma here kuenda nesu? Inga vaita zvakanaka.” 
Timothy akadaro achizevezera akatarira kuna Chipo, akanongedza 
kunhumbi dzawachiwa. Asi mumoyo make aingoti dai varambisisa aende 
oga agonosasana nevamwe. 

“Mukwasha sadza ndakuisirai mumba.” VaChandagwinyira vakadaro. 
Timothy akabva aisa huni muchoto kuitira kuti pave nemarasha ekuchisisa 
nhumbi dzake. Zvose izvi zvakaitika uri musi weMugovera mangwanani. 
Apedza kudya akawaridza gumbeze patafura nekuisa marasha muayini 
kuti mudzimai wake amuchisire nhumbi dzake semunhu anga atarisana 
nerwendo. 

“Ko, iwe amai vako vakaita sei vanoda ruzevha kupfuura dhorobha?” 
Timothy akabvunza Chipo anga ava kutochisa nhumbi achiisa mipono 
yakaisvonaka. 

“A-a, ini ndavakonewa, ndatomboedza kuvanyengetedza vakandishaudha 
zvandisati ndamboona,” akapindura Chipo iwo musoro uri padivi. Chipo 
aiti akasasa mvura panhumbi, ochisa zvishoma obva apa Timothy 
ochisawo. Vaichisa vachitaura zvavo nyaya dzevaviri vanodanana. Pasina 
nguva nhumbi dzose dzaTimothy dzakachiswa dzikarongwa mumabhegi 
aizoendwa nawo kuHarare. 

Ava masikati makuru mhuri yose yakazogara kuti idye. Chipo 
akambomira kudya ndokuti dhu-u kufunga ndokuzoti, “Timothy unondida 
chaizvoizvo here?” 

Timothy akatanga aseka ndokuzoti, “ZvaChipo vakomana! Ndingaramba 

mwanasikana akanaka kudaro?” Chipo naTimothy vakatanga nhaurirano 
VaChandagwinyira vachiriputsa sadza vasingakendengi. 

“Saka waregerei kurega basa zvako tigosara tose?” Chipo akabvunza. 

“Hazviiti mudiwa. Ko, mhuri yangu iyi ndinozoiriritira sei?” 
Akapindura Timothy akabata padumbu paChipo. Timothy akada kutanga 
nyaya yairatidza kuti VaChandagwinyira vaifanira kuenda kudhorobha. Ivo 
vakamupa ziso raiti, “Pota uchindinyarawo mukwasha.” Timothy akabva ati 
mwiro kunyarara ndokupeta muswe wake waainge orega uchiwaranyuka. 

Vapedza kudya, Timothy naChipo vakaenda kumagirosa kunotenga 
zvinhu zvokushandisa pamba. Vaifamba vachinanaira vachirezvana sevanhu 
vaiva vakanyura murudo. Mimba yaChipo yainge yakura zvokuti kufamba 
kwainge kwomunetsa. Pavaifamba kudaro, Chipo akaedza nepaaikwanisa 
napo kunyengetedza murume wake kuti arege kuenda kuHarare kubasa. 
Izvi hazvina kubudirira nokuti Timothy akanga ava matsi kunyaya iyi, 
mwanakomana wevaridzi aida kunoona guta iro aingonzwira muredhiyo. 

Vasvika Timothy akatenga zvinhu zvaaizonodya ariko. Akatenga 
20kg yeupfu, 4kg yematemba ne2 litres yemafuta ekubikisa. Aiva ` 
asingazivi kuti kwaaizonoshandira kwaiva pedyo nemagirosa here kana 
kuti kwete. “Shamwari unotenga kunge unofirako sei? Kana kuti zvimwe 
uchatisiyirawo?” Chipo akataurira Timothy nenzwi rekuzevezera apo 
Timothy akanga abata 10kg yeshuga. 

“Iwe Chipo chisi chako masimba mashoma. Iwe haushandi, ini 
ndinoswera ndichifondoka, ndichitsva nezuva. Unondiona kunge ruoko 
rwako here? Unoti ndiri juru here risina ropa, handirwadziwi?” Timothy 
akadaro achikandira kure ruoko rwaChipo rwainge rwuri papfudzi rake. 
Chipo akatanga kuratidza kutsamwa, aiva ofamba zvinyoronyoro nenzira 
yaienda kumba kwavo. “Dhiya hausi kuda ice cream here? Tora mari iyi 
unotenga.” Timothy akadaro achiburitsa $1 muhomwe yake nokutambidza 
Chipo, kuri kuedza kumunyengetedza. 

“Vanhu ava kudanana kwavo kunenge kutungana kwembudzi, 
haungambofungi kuti vakaroorana kana ukatarira zvavanoitirana.” Vamwe 
vakomana vemuraini raChipo vakadaro vachifamba nepamberi pechitoro 
chaiva naTimothy naChipo. 

Chipo akatora mari iya ndokutenga ice cream yake. “Chipo unoyema 
wena, ndakanga ndisingazivi kuti ndakaroora musalad akadai,” Timothy 
akaudza mudiwa wake. 

“Shamwari hatichifamba tinozosvika kumba nguva dzerubvunzavaeni 
nokuti ini zvokufamba ndichimhanya kunge mombe iri kuenda kudhibha 
handidi. Ndinoda kufamba ndichikanyaira kunge tsoko, ndichizvidhonza 
kunge gudo rakabata shamba,” Chipo akadaro. 

“Vana vakabva kuchikoro gore rapera munongofarira kutaura tsumo, 
madimikira nemienzaniso munoti ndiko kugona chikoro here? Ko, 
zvamaiperera shure makagara pamabhenji zviri kupiko? Chenyu kwaingova 
kumadziyisa.” Timothy aingotamba hake naChipo nokuti Chipo ainge apasa 
chikoro akazoshaya mari yekupfuurira mberi. 

Timothy naChipo pavakasvika kumba vakawana VaChandagwinyira 
vatobika sadza. Vakatambirwa, ndokusweresana. “Chipo mwanangu chitora 
mvura yekugeza maoko neyokunwa ini ndichifanopakura.” Amai Chipo 
vakadaro vakabata chipunu chekupakurisa usavi vachipinda mukicheni. 
Timothy akanga akagara zvake pachigaro akateerera redhiyo. 

Vapedza kurayira Timothy akakumbira VaChandagwinyira kuti 
vamukumbirirewo ngoro yekusenga midziyo yake achiendesa kuhofisi 
nokuti mota dzavaizoenda nadzo dzaizovamirira ikoko. VaChandagwinyira 
vakabvuma. Vapedza kukwedzisa vakaparadzana vonorara. 

VaChandagwinyira vakamuka mangwanani vachienda kunokumbira 
ngoro kumusha kwaVaGonese. 

“Tisvikewo Sibanda!” VaChandagwinyira vakadaro vasvika pachivanze 
chepaVaGonese. 

VaGonese vakabuda mumba ndokubvunza nekukatyamara kukuru, 
“Kwakanaka here kwamabva matitsika mangwanani akadai?” 

“Kwakanaka zvako. Ndauya kuzokumbirawo ngoro. Mukwasha wangu 
ava kuzonoshanda Harare, kwanzi dhamu iri rava kumbomira kuvakwa, 
saka anoda kutakurisa midziyo yake kuenda kuhofisi kwavachazotorerwa,” 
VaChandagwinyira vakadaro. 

“Zvakanaka hanzvadzi. Ndanga ndarohwa nehana. Ngoro anouya otora 
zvake hapana chakaipa. Aita rombo rakanaka, madhongi ndakatsvaka 
nezuro. Handichatomavhuriri kusvika auya akatora ngoro.” VaGonesé 
vakadaro. 

“Zviri kwangu zvakaoma hanzvadzi. Chipo akandichemera nezuro achiti 
anoda kuenda naTimothy. Ndakamurambidza ini.” VaChandagwinyira 
vakadaro. 


53 


es OOO OOO 


“Kwete, hanzvadzi, wakakanganisa. Rega vaende vose. Vachiri vaduku 
ava, vasiyana neni namaiguru vako, isu tinogona kugara makore tisina 
kumboonana asi takavimbika kune mumwe nemumwe. Ava miviri yavo 
vakaita mazuva maviri chaiwo vasina kuonana vanenge vasingachanzwi 
mushe. Rega vaende vose,” VaGonese vakadaro. 

“Mhizha handingambodaro. Munoti vakaenda vose 
vanozombondirangarira? Regai Timothy aende oga, apote achidzoka 
kuzoona mukadzi wake,” VaChandagwinyira vakadaro. 

“Ndizvo zvawada hako hanzvadzi asi uchenjere kuzozvidemba. Pwere 
dzinofanira kuteverana sehanga. Nyika yaminama iyi.” VaGonese vakadaro. 

“Maita basa Sibanda nengoro. Regai ndichienda kumba ndimuudze 
azotora. Imwe iyo yakatongwa kare.” VaChandagwinyira vakadaro 
ndokupinda munzira. 

Timothy akaenda kushamwari yake Munya kuti anoikumbira kuti 
vaendese nhumbi dzake vose. 

Achidzoka kubva kuhofisi, Timothy ati pfacha pamba akawana 
VaChandagwinyira vakaisa muromo mumhuno. Vakanga vaudzwa kuti 
naivowo ramangwana chairo vaitofanira kunge votama, havaibvumidzwa 
kusara vachishandisa dzimba idzi nokuti dzaizosara dzichishandiswa 
nevashandi vekanzuru. Chokwadi dai ndakaziva haitingamiri. Zvinosiririsa 
kuziva kuti pavakatama, VaChandagwinyira vakasiya vaputsa-putsa 
musha wavo wose sare rangova bani, saka apa basa raifanira kunotangwa 
patsva chaipo. Kunyange chaiva chirimo, kurova zvidhinha nokuzvipisa 
ibasa rakaoma kuvakadzi uye pamusoro pezvo Chipo ainge ane pamuviri. 
Pakuvakisa dzimba paida mari yokuzobhadhara vavaki asi vose zvavo 
vainge vasingashandi. YaTimothy aida kuzonoishandisa ava kuHarare. 

“Mukwasha wanzwa zvandanzwa? Kwanzi tinofanirawo kutama 
tichidzokera kwatakabva, saka ndinokumbirawo unotema matanda 
undivakirewo kaimba kekuti ndizogara usati waenda.” VaChandagwinyira 
vakadaro. 

Mufaro wose waTimothy wakabva wati hwa-a kupera nokuti akanga 
asingadi. Akatarisa Munya ndokuwana achisekerera. Timothy akapindura 
ambuya vake achiti, “Ehoi ambuya.” Akabva atarisa kuna Munya 
ndokumubvunza achiti, ““Toita sei shamwari?” 

“Tora masanhu acho, tiende nengoro kugomo kwatichanomatsvaka,” 
Munya akadaro. Timothy akabva atora masanhu maviri ndokukanda 

mungoro ndokupinda mungoro voenda. Ngoro yakamhanyiswa, Timothy 
achitya kuti pamwe aizononoka akasiyiwa. Vasvika kugomo vakatema 
matanda Timothy aingotema chero akakombama achiitira kuti akurumidze 
kudzokera. 

“Shamwari awanda aya, hatichienda,” Timothy akadaro ndokubva 
vapinda mungoro vonanga kumba. Vari munzira vachienda kudongo 
raVaChandagwinyira Timothy akaona kuti kana akada zvokuti avake imba 
aizononoka nokudaro akakumbira Munya kuti agozosara ovavakira ana 
Tichafara. Vachisvika kumba Timothy akaenda kunogeza ndokuchinja 
ndokuonekana nevamwe oda kunanga kuhofisi yavo. 

“Isu hatisi kukusvitsa kure mukwasha. Tinoda kunovaka kamusasa 
kedu.” VaChandagwinyira vakadaro. 

“Maita basa mosara mushe.” Timothy akadaro. 

Chipo akarwadziwa chaizvo nokuparadzana nemurume wake. Misodzi 
yakatanga kuti do-o do-o. Akazoti, “Wofamba zvakanaka mudiwa, 
ndinokuda. Uzvibate Timothy ndapota.” 

“Usandityira bhebhi, ndokuda, newe uzvibate, toonana mutsamba 
asi ndinenge ndichipota ndichidzoka.” Timothy akadaro ndokubva 
vambundirana vakaparadzana. 

Vashandi vose vaifanira kunoshandira kuHarare vakazoudzwa kuti 
zvainge zvachinjwa uye kuti vaizonovaka dhamu kwaZvimba. Vashandi 
vose vakarwadziwa nekuchinja zvisina tsarukano uku, asi vakaona kuti zviri 
nani vaende pane kugara vasina mabasa. Midziyo yakatutirwa mumarori 
aizovatakura, vashandi vose vakati kata kukwira mumota, mota ndokuziva 
nzira. 

Chitsauko 9 


Nenguva dzemanheru, zuva rorereka Timothy nevamwe vake vakasvika 
kumusha wekwaZvimba ndokumisa matende munova ndimo mavaizogara. 
Vakafambiswa vachiratidzwa musha wose wekwaZvimba, rwizi urwo 
vaifanira kuganhura vachivaka dhamu uyewo kumagirosa. Kumagirosa 
nekune misha yomudunhu iri uye kwavaiva vadzika matende avo kwaiva 
pedyo nepedyo. Nzvimbo iyi yakayevedza Timothy, akanzwa moyo wake 
uchipfachukira nemufaro. Timothy aifara kunge achabata denga paaiona 
vanasikana vaiyevedza zvikuru, vana vakazvarwa, vakanaka kupfuura 
zvaiva zvakaita Chipo. Akafunga mumoyo make kuti akanga awana 
vasikana vakanaka vasina chirwere nyamba aizvinyengedza, asingazivi 
kuti shuramatongo haina tsvarakadenga kana chipukandipemwenje pamberi 
payo. Kunyange zvazvo vamwe vasikana vaiva vakanaka kupfuura Chipo 
pameso, Chipo aivakunda pakuti aiva akazvibata. 

Timothy akati apedza kuongorora nzvimbo iyi akabva adzokera kutende 
ravo kunorara. Moto wakaveswa kure zvishoma nematende ekurara, rikava 
bishibishi kubika nemazibhodho ekambani. Vanhu vose vakadya pamwe 
chete sekunge paive nemabiko. 

Vapedza kudya vakatandara zvavo vachidziya moto nokukurukura 
nyaya. Timothy akazoti, “Varume kana tiri kuno tombotamba yekuno, 
zvamunenge maona kuno mozvisiya kuno kana tava kudzokera kumusha 
kwaMataga. Ini ndaona mumwe musikana akanaka zvokuti Chipo haapindi. 
Chokumirira hapana nokuti iye Chipo anosara achionawo vamwe varume.” 

Mumwe mushandi akati, “A-a, shamwari, vasikana vandaona nyeredzi 
chaidzo kwete zvibhororo, zvipukandipemwenje zviya zvataiona. Nyaya 
dzakaenderera mberi dzichitsva kusvika vose vava kungoshama nyai. 
Rumwe rumwe, vakasimuka voenda kunorara mumatende avo. Varume 
vazhinji vakatadza kuwana hope nokuti matende aya aitonhora zvikuru. 
Vamwe varume vakatomuka vakavesa moto wekudziya pakati peusiku. 

Mangwana acho vamwe vanaforomani vose, kusarirwa kwaTimothy 
naVaGorombi, vakapiwa mapiki nemafoshoro vakaenda kunzvimbo 
kwaizonocherwa mugero wepaizofamba nedhamu. Vashandi vose vakapiwa 
mahovhorosi matsva neshangu dzokushandisa vakafara zvikuru. Timothy 
akapiwa basa rekusarudza vanhu vaizoforera basa pane ramangwana racho. 

Timothy naVaGorombi vakafamba musha wose wekwaZvimba vachizivisa 
vanhu kuti kwakanga kwamuka basa rokuchera mugero nekuvaka dhamu 
naiZvozvo vose vaida basa vaifanira kuuya kutende kuzonyoresa vopinda 
basa. 

Timothy akaona kuti midzimu yake yainge yamukomborera sezvo ainge 
awana nguva yokutaura nemusikana ainge atora moyo wake. Paakasangana 
nemusikana uya achienda kutsime akabva ati, “Wainge uripiko mazuva 
okutanga-tanga oujaya hwangu, nhai tsvarakadenga, svusvurandadya 
mhodzi yechingwa?” 

Akabva asekerera zvake mwanasikana wevaridzi. Apa pakabva pamuka 
nhaurirano. “Ndakazvarirwa muno, ndikakurira muno. Imi ndimi mainge 
musingafambi nenyika, ndiko saka musina kunge mandiona,” musikana 
uyu akadaro. 

“Ko, zita renyu munonzi ani vahanzvadzi?” Timothy akabvunza nezwi 
rekuremekedza. 

“Ini ndinonzi Paidamwoyo, ndinoera Tsoko,” tsvarakadenga iyi 
yakadaro. 

VaGorombi zvavakaona kuti painge pamuka nhaurirano vakati kuna 
Timothy, “Shamwari hatichipedza kuudza vanhu vemumusha wose 
wozodzoka zvako wotaura naPaidamwoyo wako.” Audzwa naPaidamwoyo 
paaigara, Timothy akabva amupa $10 yokundotenga zvaaida. Pakuita izvi 
Timothy aida kuratidzika seshoroma kumwanasikana asi achiziva zvake kuti 
aiva Tabwa womene. Paidamwoyo akabva atorwa moyo, ndokuenda hake 
kutsime achinyemwerera nokuti apa ainge azviwanira jayamupfumi wake. 
Mwanasikana akanga oita munhikwi nekufunga Timothy, akazvipena-pena 
ndokuona kuti akazvarwa pachokwadi. Mwanasikana aifamba achicheuka- 
cheuka achifungidzira kuti pamwe aizoona Timothy. 

Vamwe vashandi vainge vari mubishi kurwizi vachiisa hoko paizofamba 
homugero wedhamu. Rwizi urwu rwainge rwapwa, mvura yose yapera, 
kwangosara yokufukura chete. Nenguva dzemasikati vashandi vose 
vakadzokera kumatende avo kunobika zvokudya. Timothy naVaGorombi 
vakaenda kumagirosa ndokutenga chingwa nezvinwiwa, vachipedza kudya 
vakadzokera kutende rebasa kunonzwa kuti ravo remasikati raiva rei. 
Paakabvunzwa kuti vainge vaudza vanhu vemumisha yose yekwaZvimba 
Timothy akati kwete achiitira kuti awane mukana wekuzoonana 
naPaidamwoyo zvakare. Pakabva panzi patsvagwe vasikana vanozoita 
basa rekubikira vakuru vepabasa apa. Timothy akati hekani waro nokuti 

Paidamwoyo aitozowana basa chete kuitira kuti vagonyatsoonana nguva 
yakareba. 

Kudya kwemasikati kwapera mumwe nemumwe akadzokera pabasa 
rake, Timothy naVaGorombi vakabva vananga kwavanaPaidamwoyo 
vachimuzivisa kuti painge paita basa. Paakasvika kumba 
kwavanaPaidamwoyo, Timothy akawana musikana akagara zvake pasi 
pemutondo waiva padivi penzira iri pamberi pemusha wavo. Paidamwoyo 
aiva asisagoni kugara zvakanaka nokufunga Timothy. Paakaona jaya 
radzokazve kechipiri akabva aona kuti zvokwadi aidiwa nokudaro akanga 
ongoyemerera achichera pasi nekamuti ava kunyara kutarisana nemukomana 
wake. Mumoyo Paida ainge asisagoni nokufarira. 

“Shamwari Paida unoda here basa rekuzotibikira, uchizobhadharwa 
pakupera kwemwedzi nekambani yedu?” Timothy akabvunza Paidamwoyo 
akabata papfudzi rake. VaGorombi vakanga votofamba zvavo vachiudza 
vamwe varume pamusoro pebasa rainge ramuka kudhamu. Izvi vakazviita 
nokuti vakaona kuti vakatevedzera Timothy vaipedzisira varamba mukadzi 
wavo. 

“Kana tichipiwa mari inonzwisisika ndinoda, asi handifungi kuti amai 
vangu vachandibvumidza nokuti vanotya kuti imi vakomana vanoshanda 
padhamu munoda kutamba nesu kana mazotiitisa nhumbu motama 
muchienda kumwe.” Paidamwoyo akapindura. 

“Shamwari unofunga kuti ini ndingabva ndakuitisa nhumbu 
ndozokuramba nokukuda kwandinoita uku here? Zvimwe ndiwe unenge 
wapusa ukarara nemukomana asingakudi zvachose.” Timothy akadaro 
achiedza kuratidza kuti ainge atoperera murudo pana Paida. 

Amai vaPaidamwoyo vakabva vati pfacha Timothy achiri kutaura 
naPaida. “Maswera sei ambuya, matiwana tine mwanasikana wenyu. Tiri 
kutsvakawo vasikana vomumusha uno vangazobikira vakuru vedu pabasa.” 
Timothy akadaro akakanda maziso ake kuna amai vaPaidamwoyo. 

Amai vaPaidamwoyo vakataura vachisiya mwana wavo achakamira 
naTimothy, “Mukwasha kana wanga uchipfimba mwana wangu taura 
zvakanaka, zvinowanikwa pavakomana vezera rako. Usada kunyepa uchiti 
unotsvaka vasikana vekuzobika pabasa.” 

Paidamwoyo akazotaura nezwi riri pasi, “Wazvionaka Timothy, amai 
vangu havabvumi,” vakachimbidzoonekana, Paida ndokutevera amai vake 
vonanga kumba. Timothy akabva apfuurira achiudzawo vamwe vasikana 


58 


ee as 


nyaya yezvebasa iri. Hana yaTimothy yaingoti bha bha kurova otya kuti 
aiva apinza Paida panyatwa naamai vake. 

Timothy akazosangana naVaGorombi apo ainge otodzokera kumatende 
avo. “Shamwari musikana uya unomudisisa, kubva kuma3:00 unaye 
kusvika na5:00. Asi unokanganwa kuti wakasiya mukadzi wako Chipo ane 
nhumbu?” VaGorombi vakadaro vachimhorosana naTimothy. 

“Shamwari usatambazve, Paidamwoyo igetsi chairo. Ndinofanira 
kutombonzwawo kuti Zvimba yakatichengeterei. Mumusha uno ndinoda 
kuomesa, ndinoda kuita mukurumbira wevasikana vakanaka vakawanda,” 
Timothy akadaro. Varume ava vakasvika kumatende avo ndokutorana, 
nevamwe vashandi kunotsvaka huni nokuti mumwe nomumwe akanga 
ozvibikira pake oga. Timothy ainge ataurirana naPaidamwoyo kuti 
vaizosangana musango vachitsvaga huni. Paidamwoyo akasanotsvaka dzake 
nedzaTimothy, vaviri ndokugara zvavo pamusoro pemasvinga vachidya 
nyaya dzerudo. Vakarezvana setucheche kusvika vamwe vose vaenda. 

“Chinzwa Paida, chokwadi chiripo ndechekuti ukauya chete basa 
unoriwana nokuti ini ndini ndinenge ndiri panyanga, ndini wacho 
ndinosarudza vashandi. Unofanira kukurumidza kuuya uye uuye wakapfeka 
zvinhu zvakachena. Rangarira basa rekubika rinoda rutsvindo. Rinoda 
vanhu vanotamba nemvura semi so.” Timothy akadaro achipurudzira 
Paidamwoyo pamatama. 

“Shamwari ndikakona kuuya usandishora nokuti zvinenge zvaramba. 
Amai vangu vanogona kundisungira mutambo nokuti havadi zvekujairirwa, 
vanozondirovesa nababa kana vauya kuzotiona vachibva kubasa.” 
Paidamwoyo akadaro achisumuka pasvinga rake, achiratidza kunyumwa. 
Paakati meso tsve mukati mesvinga akaona muine nyoka inonzi 
mhakure. Nyoka iyi yainge yakazvimona-mona iri pakati pehuni. 
Mwanasikana akavhunduka zvikuru akamerera nekutya uku achiridza 
mhere nekushevedzera. Vamwe vachinzwa ruzha vakauya vachimhanya, 
chikava chipwatipwati, nyoka ndiye tasa. 

“Paida Mwari wako anewe shamwari, dai wangoti nonokei zvishoma 
kusimuka tanga tichadokerwa tava kumhanya-mhanya kuti urapiwe. Wanga 
uchasiya muchinda wako usina kana vhiki naye.” Shamwari yaPaidamwoyo 
yakadaro. " 

“Shamwari ndava kutya, izvi zvinenge zvinoshura chete. Ndava 
kutosiyana naye Timothy, otherwise ndingangopinda muna taisireva. 

Handimbowanzoona nyoka pakashayikwa chakaipa chinoitika kwandiri. 
Unorangarira here gore riya randakaonazve nyoka tichibva kuhuni 
mukomana wangu akandisiya asina kuoneka achienda kuJoni, asi apa 
zvandatarisana nazvo zvikukutu.” Paidamwoyo akadaro achiratidza 
kushushikana. 

“Paida uri Dzandeya chaiye! Ungada kurega shiri ichibhururuka 
nemhaka yokuti waona nyoka, yawava kunyepera kushura? Inga 
vakakuwandira. Inongova nyoka zvayowo iyi. Itotenda Mwari wako kuti 
hauna kurumwa.” Musikana uya akadaro achitaura achiseka Paidamwoyo. 

“Pamwe! Asi handichazvioni mushe.” Paidamwoyo akadaro. 

Vamwe vasikana vakatanga kusunga huni dzavo vachidziisa pamwe 
chete nokuti zuva rainge radoka. Timothy akazosengedza Paidamwoyo 
svinga rake iye ndokuenda asina nokuti dzaPaidamwoyo dzainge dzazara 
ropa renyoka. Akaoneka musikana wake akaudza vamwe vashandi vose kuti 
vasazofunganya kuti aripi. Aida kuenda kumagirosa kunotenga zvokudya 
zvake zvisingadi kubikwa. VaGorombi vakaenda naTimothy kumagirosa 
vachifunga kuti vaizokurumidza kudzoka. 

Vasvika kumagirosa, VaGorombi vakazonyara apo vakaona Timothy 
azvitengera mabiscuits neOne litre yeFanta. “Shamwari ndanga ndichifunga 
kuti uchaita seni, kutenga half bread chete. Iwe unotenga zvinodhura kudaro 
nemhaka yei?” VaGorombi vakadaro. 

“Mungatevedzera ini here? Museyamwa magariro avo, havachipi. 
Mukavatevedzera munobuda off budget mozobatwa neB.P. Ini ndiri 
mbozha. Regai ndizvichengete ndiri mupenyu.” Timothy achiri kutaura 
mashoko aya mumwe musikana aitengesa muchitoro chaiva pashure peichi 
aiva atomubata papfudzi. 

“Ndeipi Museyamwa? Nditengerewo nutlog nedrink.” Musikana uyu 
akadaro. VaGorombi vakabva vasuduruka zvavo ndokunogara pabhenji 
raiva muchitoro ichi vachiitira kuti vasazoita wemakuhwa pakati pevaviri 
ava. Vakatanga kudya chingwa icho vainge vatenga. Murume airebesa 
mutsipa kuti zvimwe chingwa chingafamba zvakanaka chakadaro chisina 
chinwiwa. 

“Ndeipi Rudo, shamwari nezuro ndakauya ndikakushaya. 
Wakakurumidza kuvhara nemhaka yei?” Timothy akabvunza. “Apa ndaiva 
ndauya nemazakwatira emari.” Timothy akapfuurira kutaura. 

“Ko, yakapera sei?” Rudo akabvunza. 

“Shamwari mari muenzi, haigari. Imwe ndatoishandisa apo ndatengera 
mudhara uyo ozvifira nenzara.” Timothy akadaro achinongedza VaGorombi. 

“Asi ini hauchandidi? Ungatengera mudhara ava kuda kuzvifira? 
Unoregerei kutengera isu tichiri kutemwa dzinobuda ropa?” Rudo 
akabvunza otonanga naTimothy kusherufu yaiva nemachocolate. 
Vachibvapo vakazoenda kumadrink ndokunanga pekubhadharira. 

Kunze kwainge kwasviba kunyange zvazvo kwaiva nemwedzi. 
VaGorombi pavakaona kuti Timothy ainge otudura nyaya achikanganwa 
kumatende avo vakabva vamuoneka. Timothy akatengera musikana uyu 
zvaaida. “Shamwari kumba ndiri ndoga nhasi wena. Amai vangu vaenda 
kumusha nevanin’ina vangu, saka hande unorara kumba kwedu. N dinotya 
kurara ndoga ini.” Rudo akanyengetedza Timothy. 

“Kumba kwenyu hazviiti. Ko, vakadzoka usiku huno ndinoita sei? 
Kana uchida kuenda kuNite Club ndingabvuma.” Timothy akadaro moyo 
wake wakazara nemufaro asi achinyepedzera kutsamwa. Rudo akafara 
chaizvo zvokuti kumba ainge asiya asina kukiya gedhe haana kuzozvifunga. 
Akadzokera muchitoro maaishanda, akabudisa vanhu vose ndokukiya 
musuo. PaNite Club paiva pedyo saka vakafamba zvavo vachiendako 
vachinanaira. 

Nguva idzo vanhu vokumatende vaiwanzorara dzakakwana. VaGorombi 
vakatanga kushaya chainge chaitika kushamwari yavo. “Arohwa nematsotsi 
here? Anyengedzwa nemusikana uya here kuti arare kumba kwavo?” Iyi 
mibvunzo yainetsa VaGorombi mumwoyo wavo usiku hwose. 

Usiku hwose Timothy naRudo vairatidzirana rudo nenzira dzose 
uye vachinwa doro. Timothy akazongoona kunze kwaedza asati aenda 
kubasa. Paakabuda muNite Club Rudo akaenda kuchitoro kuti agonovhura 
asi akashaya kuti ainge arasira makiyi kupi chaiko. Pfungwa dzaiva 
dzongopishana mwanasikana asisazive chokuita uye kuti otangira papi 
kutsvaga. 

Semunhu aiva akadhakwa zvekufa, paakati fambe fambe akananga 
kubasa, Timothy akadonha ndiye pakare rororo. Kubasa Timothy ainge 

s Otsvagwa vachityira kuti pamwe aiva apondwa. Mapurisa akaudzwa 
naVaGorombi kuti Timothy aiva asara kumagirosa husiku hwapfuura aine 
musikana anonzi Rudo anoshanda pachitoro chaVaMabhena. 

Pakasvika mapurisa kumba kwaigara Rudo achida kuwana umboo 
hwakazara kuitira pakutsvaka Timothy, vakawana hwindo remba 
yakatarisana negedhe rakaputswa. Mumba umu mainge mabiwa suitcase | 

yemidziyo yaRudo yaiti kombiyuta, chitofu chemagetsi nezvimwewo. 
Vainge vabirwa nemunhu aiziva kufamba kwainge kwaita mhuri 
yavanaRudo. Paakawana Rudo asipo pamba, mapurisa akatyaira mota 
akananga kubasa kwake sezvo ainge audzwa mafambiro naVaGorombi. 
Rudo aiva panze akamira, misodzi yongoti mokoto pamatama ashaya 
romukanwa nazvo. 

“Ndiwe unonzi Rudo, musikana aiva naTimothy mauro here?” 
Constable vakabvunza. 

“Hongu ndini, asi pane chandatadza?” Rudo akadaro nezwi rekudedera. 

“Timothy haasi kuonekwa, wakamuisa kupi? Uye kumba kwenyu 
kwakabiwa uripi?” Constable vakadaro. 

Rudo akashamiswa nezvaakaudzwa nekubvunzwa. Mumwoyo make 
makatanga kuva nemibvunzo mizhinji. Akabva azoti, “Timothy aenda 
kubasa kwake nhasi. Akandinyengedza tikanorara kuNite Club ndiko 
saka kumba kwedu kwakabiwa.” Simbi dzakabva dzamuchenera akabva 
aiswa mumota yemapurisa kuti agozovataridza nzira yokuenda kubasa 
kwaTimothy. Naiyewo Rudo aiziva nzira iyi zvishoma. 

Vasati vaita kiromita rimwe vabuda mumagirosa, mota yemapurisa 
ichimhanya zvikuru vakabva vaona munhu akagara munzira. “Iyeyu ndiye 
Timothy.” Rudo akadaro achinongedza nemaoko ake ose sezvo ainge 
abatanidzwa nesimbi. Mota yakabva yamiswa. 

“Timothy wabatwa nemhosva yekunyengedza musikana uyu kuenda 
kuNite Club ukaronga kuti kumba kwavo kubiwe nematsotsi.” Constable 
vakadaro. 

Timothy akamboda kurotomoka achiti, “Kana muchida kuti ndiende 
kune vemafoshoro ndipei foshoro ndiende. Munoti zvamakapfeka ngowani 
mava kurova?” Timothy akadaro achizvidonhedzera pasi achitanga kuridza 
ngonono. Mumwe mupurisa akatsamwa ndokutora chiwepu chake. Akarova 
Timothy kaviri doro rose rainge rakamubata rikati hwa-a kupera. Timothy 
akabva aiswawo njema, ndokuiswa shure kweSantana aina Rudo. 

Mota yakavhetemeswa yakananga kukamba yemapurisa. Timothy 
naRudo vaipana maziso aiti, “Ndakakuudza,” Timothy aireva kuti dai 
Rudo akangoenda kumba kwavo iye akadzokera kumatende avo. Rudo 
airevawo kuti dai Timothy akangobvuma kuti vaende vose kumba 
kwavo, kungadai kusina kubiwa uye pasina nyaya asika dai ndakaziva 
haitungamiri, yakanga yatoteuka mvura yeguchu isingachadyorerwi. Vaviri 

ava dzakanga dzatovachenera achiri mangwanani. Vasvika kukamba, 
mumwe nomumwe akazonzi ataure zvainge zvaitika. Vose vari vaviri 
vakazowanikwa vasina mhosva sezvo vaidanana uye vaine makore ari 
pamusoro pegumi nemasere. Timothy akazowana mhosva kubasa kwake 
hake. Aiva anonoka. Zvaifungirwa Timothy zvokuti ndiye ainge aronga 
nevanhu vakaba zvakabva zvazotaridzika kuva zvenhema nokuti mbavha 
dzacho dzakakurumidza kubatwa zuva rimwe chete iroro. 

Timothy achibva kukamba yemapurisa akananga mubhawa umo aida 
kuzozvitandadza nevasikana vanotamba, usiku huchifamba. Akasvika 
ndokugara pachigaro, ndokukanda maziso pavasikana vaitamba. Akatanga 
achigutsirira nemusoro achiona vana vevaridzi vachitsvikidza, mangoma 
achitsva. Timothy akaona kuti zvakadai zvaida achimbonwira-nwira. 
Akabva anozvitengera hwahwa hwaitonhorera, hwaiita kuchururuka ziya 
ndokudzoka pachigaro chake. Vanasikana vemadhirezi mapfupi vakati 
pamwena wemari ndipo patinoda. Vakabva vaswedera pedyo chaipo 
pamberi pake. Timothy akaita kunge ari kuona bhaisikopo. Haana kubvira 
afunga kuti munhu wenyama angatamba kudai. 

Timothy aiva munhu asingagoni kuzvidzora panguva zhinji, aidzorwa 
nemuviri wake pane kuti audzore. Akatanga kuchonyana neimwe 
tsvarakadenga yaiva iri pfupi, iri pakati nepakati pokusimba. Zvekuti 
vanasikana vemubhawa vanouraisa Timothy akazvishayisa nzvimbo 
mupfungwa dzake. Akati nechomumwoyo make, “Mwana akatsvukira 
kudai, anopenyerera haangambovi nechirwere. Muno mubhawa angopinda 
nemistake semapindiro andaita. Ava ndiMwari vatisanganisa.” Timothy 
akatanga kutaurirana nemwanasikana uyu. “Sisi ndanga ndichikumbirawo 
kukuonai.” Timothy akadaro aine matyira ekuti pamwe aizotukwa. 

“Torai imba tionane mukoma,” musikana uya akadaro. Timothy 
haana kutambira mashoko aya, akafunga kuti nzeve dzake dzakanga 
dzaita manzwirakure. Akaramba ari pachigaro achinwa hwahwa hwake. 
Musikana uyu ndipo paakazouya kuna Timothy ndokuti nenzwi riri pasi 
peruzha rweredhiyo, “Bhukai imba baba bhoyi.” Timothy akateuka dikita 
nokufara. Akabva aita chimbichimbi kuenda kumusevenzi wemubhawa umu 
kunotsvaka imba yekurara. Mari yose yemuhoro wekuMataga yakaenda 
nevemashoko anotapira seuchi, anorezuka sederere! 

Mushure mokubhadhara mari yekurara usiku hwose Timothy 
akaratidzwa imba yacho ndokupiwa makiyi. Mushure mokuona 

kushongedzwa kwakaita imba iyi, Timothy akaridza tsamwa ndokuti 
nechomumwoyo, “Mapurisa aya anga otofurutsa zuva rangu rose. 
Tava kubata joy zvedu vanaMuseyamwa. Tava kuidya isu maGrade 7, 
magraduates akati vavava.” Zvechokwadi imba iyi yainge yakashongedzwa 
zvinonwisa mvura. Timothy akadzokera kubhawa ndokupa musikana uya 
chiratidzo chokuti auye. Mushure mokupiwa chiratidzo, musikana uyu - 
akauya achimhanya kunge tsono iri kumhanyira pamagnet, ndokusvikoti 
kuna Timothy mbunde. Timothy akanga onzwa kunge mutsinga dzake 
dzeropa mofamba magetsi. Vachinopinda mumba muye Timothy akaitirwa 
zvinoera arimo. Akabva anzwa kunge akanga atova kumba nemudzimai 
wake. “Mai bhoyi iyi mari tengai zvatingada kudya, yasara mochengeta.” 
Timothy akadaro achikokota tumari twainge twasara. j 

“Maita basa daddy,” musikana uya akadaro achitambira mari iya, 
akabuda akanotenga twunonaka ndokudzoka akati, “Ngatidye mudiwa.” 
Usiku hwose Timothy aisasana nemusikana uyu. Nenguva dzinokukuridza 
machongwe Timothy akabva anzi nehope kupe, dzikamuendesa kunyika 
yadzo. Akazoti pepu kunze kwaedza ndokupinda munzira kuenda kubasa. 
Ari munzira achienda kubasa Timothy aitaura oga, “Bhawa iri rinoda 
kushanyirwa zvakare, chero mari yako haumboichemi, inoendera zviripo. 
Ndiko kunonzi kunakirwa neupenyu uku, chokwadi vakafa havana 
chavakaona. Apa vasikana vanouya mubhawa iri ngavanake, tsvarakadenga 
chaidzo. Ndichange ndichiti svondo rino ndikatora uyo rinouya mumwe 
kusvika ndapedza vose. My God nyika iya yonakidzira kukuva!”’ 

Timothy haana hake kuzosarudza vainge vauya kuzoforera basa nokuti 
akaswera ari kukamba yemapurisa. Kwainge kusingadyiwi rinopisa 
mapurisa achifeya-feya kuti kumba kwavanaRudo kwaiva kwabiwa sei. 
Paidamwoyo akauya kuzotsvaka basa rekubika uye akaita rombo rakanaka 
akariwana. Timothy akamboita mazuva akawanda achingomhorosana chete 
naPaidamwoyo vasingambotauri nyaya. Izvi aizviita nokuti aiva onyara 
kuti nyaya yokuti aiva arara naRudo yainge yazivikanwa naPaidamwoyo. 
Timothy ainge onyarawo VaGorombi sezvo vainge vambomuyambira kuti 
asiyane nenyaya dzevasikana, ashandire mhuri yake. Kunyange aiva apara 
mhosva yokunonoka kubasa, Timothy haana kubviswa pachinzvimbo chake 
cheuforomani. 

Rimwe zuva kuda kwaiitwa Timothy naPaidamwoyo kwakwira, akaona 
kuti zvaiva nani adudze nhuna dzake kwaari. Paakauya nevamwe vasikana 
kuzopa vanaforomani sadza, Paida akapfugama pamberi paTimothy. 
“Shamwari, seiko kupora-pora these days? Unofunga kuti handichakudi 
here? Kunyange wakarara naRudo hazvina basa izvo, rudo rwangu pauri 
rukuru. Kuonda kudai kukufunga. Pasinemi Shava hapana chinofamba.” 
Paidamwoyo akataura achiedza kutora mwoyo waTimothy achizvibata- 
bata muchiuno. 

“Chimbomira kani ndidye. Uzondimirira kana wapedza basa manheru 
titaurirane.” Timothy akadaro achisururudzirwa mvura yokuti ageze 
naPaidamwoyo asi iye aisimbotsvaka vamwe varume kuti vamugezese 
maoko. Sadza raidzika zvakanaka apo Timothy aidya. Ainzwa kuti dai 
nguva yokuchaisa yakurumidza kusvika aone musikana wake. Apedza 
kudya akapa ndiro yake kuna Paidamwoyo. Pakazosvika nguva yokuti 
vachinosuka ndiro, mwoyo waPaidamwoyo wainge wagadzikana. 

“E-e-e! E-e-e! Madzishe ngatichisimukai tiende kumabasa kwedu. 
Madzimai edu anofanira kusuka, nguva dzadyana,” Timothy akadaro 

s achizamura akatarisa Paidamwoyo. Vanhu vakatanga kupararira vakananga 
kumabasa avo. 

Timothy akasvika kwaaisevenzera, akawana vashandi vashomanene 
vadzoka kubva kunodya. “Vamwe venyu varipi? Seiko vachida kutifurutsira 
tadya zvinonaka? Mazoguta kunyarwa vakomana! Nhasi tinoda kuita basa 

sebasa. Muuye makagadzirirwa zvokudya zvenyu mhani, munotirutsisa 
nezvamunobika.” Timothy aitsvinyira vashandi vari pasi pake asi achiseka 
navo. Vanhu vakazotanga basa. Mumwoyo make Timothy aifara zvikuru. 
Ainzwa kuti dai nguva dzokupedza basa dzakwana, ataure naPaidamwoyo. 

“Shefu makatolumaka pana Paidamwoyo? Machenero aari kuita mazuva 
ano haasi oga. Iya miedzo inouya isina kupfeka. Munoerera paya shefu. 
Irazor waya iya. Akapengereka manje mwana uya.” Kamwe kakomana 
kakadaro kuna Timothy. 

“Meso akarebesa mufana! Waiva wazviona nguvai?” Timothy 
akabvunza. Pakava nenhaurirano, vanhu vachishanda nomazvo. Nguva 
dzichinoti go-o pana 4:30 manheru, Timothy akabva achayisa vasevenzi 
vake. Akabva amhanya kwavaidyira sadza. 

Nguva dzokuchayisa kwavanaTimothy dzaisvika vanaPaidamwoyo 
vasati vapedza sezvo vaifanira kurara vasuka ndiro dzinenge dzadyirwa 
navanaforomani manheru. Vanaforomani vose vakapiwa sadza ravo 
vakadya. Timothy apedza kudya sadza rake remanheru akapa ndiro yake 
kuna Paidamwoyo. Apedza basa rake Paidamwoyo akatanga kunyepedzera 
kunge aiva ane basa raaiva apiwa muhofisi yamaforomani achiitira kuti 
vamwe vasikana vaende, asare otevera naTimothy. Timothy aona kuti 
vamwe vasikana vainge vava kure akazobuda muhofisi yamaforomani 
vakabatana maoko, ndokutanga kamba vachienda nenzira yaienda kumba 
kwavanaPaidamwoyo. i . 

“Shamwari, ko, wakazorara naRudo waifunga kuti ini handikudi 
here?” Paidamwoyo akabvunza Timothy vava nemufambo mukuru kubva 
padhamu. Kubva kuhofisi Timothy ainge aedza nepaaigona napo kuvhara 
nyaya yokuti ainge arara naRudo asi zvakaramba. 

“A-a, zvakangondiwirawo, hameno kuti ndainge ndabatwa neshavi 
routsvimborume here,” Timothy akapindura akasunga chiso achiitira 
kuti Paidamwoyo asabvunzazve zvimwe nezvenyaya iyi. Vakamboita 
kamufambo vakanyarara, mumwe nomumwe achishaya zvokutaura. Apo 
vainge vava kuda kusvika kumba kwavanaPaidamwoyo, vava muguvi, 
Timothy akakumbira Paidamwoyo kuti vatsauke munzira vaende pasi 
pemutsviri waiva mukatondo, vambotaura nyaya dzavo sevanhu vaidanana. 
Zuva rakadoka vaviri ava vachitaura nyaya dzavo dzerudo nezwi raiva pasi 
pasi vachiitira kuti vasanzwiwa nevanhu vaipfuura. Zuva radoka kunze 
kwati zvarara, Paidamwoyo naTimothy vakatanga kuratidzana rudo nenzira 
dzakasiyana-siyana, dzamara Timothy adarika dembe. 

Vakuru vakati misi haifanani uye rina manyanga hariputirwi. 
Paidamwoyo aisimboita zvaaida nevakomana vake asingabatwi, asika 
tsuro haiponi rutsva kaviri. Zuva iri amai vaPaidamwoyo vainge vanonoka 
kubva kutsime. Pamusha painge pasina huni uye vaiva vaswera nenzara 
vachitsvaka chouviri saka zvaiva zvisingaiti kuti varare nayo ihwo upfu 
huripo. Gomo ravaisitsvaka huni raiva nematubura aishusha kana hwava 
usiku uye raiva kure. 

Amai vaPaidamwoyo vakafunga zvekunotsvaka huni muguvi raiva 
kuminda yavo, kunova ndiko kwaiva kwatsaukira Timothy naPaidamwoyo. 
Zvaiitika zvose zvaiva mumaziso avo kunyange zvazvo kwainge kwosviba. 
VaMhamba zvakavarwadza kuona mwana wavo achiita zvisakarurama 
vakatarisa. 

. “Ndinonzi Mhamba ini, handina mwana wangu anoita zvinonyadzisa 
ndichiona. Ndizvo zvawakatsvakira basa kudhamu uchida kuti uwane 
“ nguva yokuita zvaunoda nevakomana vako?” VaMhamba vaipopota vachiti 
chero pavarova pamuviri waPaidamwoyo asina chaakapfeka. Paidamwoyo 
akarohwa arohwazve nedanda rehuni dzamara atiza akashama. Sezvo maiva 
murima, Paidamwoyo akanhonga nhumbi dzaTimothy achifunga kuti 
ndidzo dzake, ndokusiya dzake. Kuti aridze mhere akatya kuti veruzhinji 
vaizouya kuzoyamura vakamuwana ari mushutu. Atiza amai vake ava kure 
oda kupfeka nhumbi ndipo paakazowana kuti ainge atora nhumbi dzisiri 
dzake. Timothy aiva onyara kuti asimuke apfeke nhumbi dzake. 

Paidamwoyo akanga akahwanda nezvikwenzi dzamara amai vake 
vava kure. Akatanga kufamba odzokera kunhandare uko kwakanga kuna 
Timothy. Timothy ainge angobata nhumbi dzaPaida oshaya kuti oita sei 
nadzo. Pfungwa dzake dzaiva dzopishana kuti aizodzokera sei kudzimba 
dzebasa. Akazofara paakanzwa kanzwi kaizevezera. 

“Uri papi: Timothy?” Timothy akabva adairawo nekamuridzo kuti 
anzwike paaiva. Vaviri ava vasangana havana kumbova nerokutaura. 
Timothy akabva amusvitsa nhumbi dzake mumaoko ndokuzofamba 
achinonhonga dzake dzainge dzadonhedzerwa pasi. 

s Timothy akada kuita waziva kwake waziva kwake naPaidamwoyo, 
Paidamwoyo ndokuramba achiti anotya saka anoda kuperekedzwa. Zvisi 
izvozvo aizoenda naTimothy kuimba yake yekubasa. Timothy akaona kuti 
zvaiva nani kuti aperekedze musikana wake kumba kwavo. Akamuperekedza 
akamusiya ava pedyo nokusvika otora nzira inoenda kuimba yake yebasa. 

VaMhamba vakashamiswa kuona paine murume ainga akamira 
| pachivanze apo. vakasvika kumba. Vakafunga kuti zvimwe yaiva mbavha 
| kana kuti vainge vasvikirwa nemuenzi vasipo. Vakavhunduka pamwe chete 
| nokufara apo vakazoona kuti aiva murume wavo ainge auya. Vakanga 
| vasingambotarisiri kuti angauya. Vakakwazisana ndokubvunzana upenyu. 
| Murume wavo ainge anyumwa kare uye akanga agumbuka pakuti vasiya 
| sei pamba pasina munhu vachienda kunochera mvura usiku. 

Murume wavo akanga auya nesolar panel, battery nemabulb acho. 
Akabva oda kuratidza mudzimai budiriro yavakanga vaita pamba. Akabva 
abatanidza mawaya acho, rambi ndokubva rabaka rine mwenje wakajeka. 
Murume akabva azobvunza kwaiva nomwana usiku hwakadai. _ 

“Mwana ashusha baba bhoyi. Haachasiyani nevarume.” VaMhamba 
vakadaro. 

Murume akashatirwa. VaMhamba vakamutarisa vakaona kumeso 
kwake kwachinja kusvika pakutyisa. Vakagara vakadzvokorana pasina 
anotaudza mumwe mumba umu. 

Paidamwoyo achisvika pedyo neimba yekubikira akashamiswa nokuona 
chiedza chakawanda, akafunga kuti amai vake vaipisa uswa hwekupfiririsa 
dzimba kuti vaone vachibika. Sezvo mumba umu maiva makanyararwa, 
haana kumbofunga kuti maiva muna baba vake. Akazoshamiswa apo 
akapinda akananga kunogara mugomo wemvura, asina kumhorosa amai 
vake achida kunwa mvura. Akaona baba vake varimo, akananga pavari 
ndokugwadama asati avamhorosa setsika ndokuvamhorosa nekuvabvunza 
upenyu. Baba vaPaidamwoyo vainge vashamisikawo netsika yaPaidamwoyo 
yokusamhorosa amai vake paakapinda. 

Baba vaPaidamwoyo vakazobvunza kuti akanga achibvepi usiku 
hwakadai. Paidamwoyo akaudza baba vake kuti akanga achibva kubasa. 
Akazobvunzwa kuti aiita basa rei. “Baba kuno kwava kuvakwa dhamu, 
pakanzi panodiwa vasikana vekubika sadza revakuru vakuru. Ndakanotsvaka 
basa ndikariwana, saka ndiko kwandiri kubva.” Paidamwoyo akapindura. 

Baba vake vakafufutirwa. “Usandiona semucheche Paidamwoyo, 
ndakura. Ibasa rudzii rekuti munhu anodzoka kumba na9:00?” Baba vake 

, vakadaro vakatarisa pachiringazuva chavo ndokubva vazomutarira kumeso. 

Paidamwoyo akamboti dhu-u kufunga kuti onyepa achiti kudii 

ndokuzoti, “Ndinhasi chete pandaitiswa overtime asi ndinozobhadharwa.” 

“Itsika rudzii dzokuti waswera usina kuona amai vako hausviki | 
uchivasweresa?” Baba vake vakabvunzazve. Uyu mubvunzo wakanetsa 
Paidamwoyo, akamboda kuti ati vanga vamboonana manheru aya, akaona 
kuti aizobvunzwazve kuti kupi uye kuti iye azosara achiitei. Akapedzisira 
aona kuti zviri nani ashorwe kuti arasa tsika pane kuzvipinza muna taisireva. 
Chimwe chakapa mubvunzo kuna baba vaPaidamwoyo ndechokuti 
VaMhamba vakapa ziso kuna Paida rokuti vava kudura zvose zvavaona. 

Sadza rakapera kubikwa rikapakurwa, vanhu vakatanga kudya asi 
hapana akadya zvinooneka. Vamwe vakaita kunge vaiva vakaguta kuri 
kudumbirwa. Vapedza kudya murume waVaMhamba akagadza mhuri yake 
dare. ““Ndafara kuuya kumba nhasi asi zvandasvika pamba pari hazvina 
kundifadza. Ndinokumbira mundiudzewo chiri kutora nzvimbo.” 

Amai nemwana vakatarisana vachipana mhaka. Vakatora nguva pasina 
ari kutaura. Vakadzi ava vaiva nehana nhete. VaMhamba vakazodavira, 
“Ndamboonana naye pandanga ndichibva kutsime aine mukomana wake, 
ndinovimba ndiko kwaanga achiri. Ndiye aita kuti ndinonoke kuenda 
kutsime ndichiti handingasiyi pamba pasina munhu.” VaMhamba vakadaro. 

Chokwadi ukakwira mugomo uchida kuona makudo unoaona. Murume 
waVaMhamba akaudza Paidamwoyo kuti aende kwatete vake ozodzoka 
navo otaura nyaya yake zvakanaka mangwana. Murume uyu aisataura 
mashoko kaviri pasina chiito. Paidamwoyo zvekutya zvakapera, akaenda 
kwatete vake usiku ihwohwo. 

Ari munzira akabva arangarira zuva riya raaiva kuhuni, paakaona 
nyoka kubva musvinga rake. Akadzuingudza musoro ndokumira. Akafamba 
nhanho nhatu hdokumira zvakare, akaridza tsamwa ndokutanga kutaura 
oga seanopenga. “Ndakambozvitaura ini kuti better ndisiyane naTimothy, ` 
shamwari yangu ikaramba. Pamwe shuwa munhu unenge uchiti une 
shamwari nyamba ari muvengi wako mukuru, Dhiyabhorosi chaiye. Ipapa 
akanzwa kuti ndadzingwa nababa ndiye anotanga kundiseka nokunditaura.” 
Maziso aPaidamwoyo ainge azara misodzi. 

l Paidamwoyo akasvika pamba patete vake akavapira chichemo chake. 
Tete vake vakamunyaradza uye vakamutambira mushe. “Apa hanzvadzi 
yangu yangooma musoro zvisina basa. Vanoti babamunini vangu 
vangabvepi kana usingachabvumirwi kumira nevakomana? Vanotadza 
kufara kuti wava kuenda kubasa? Vanoswera kutsvakana netunyaya tusipo. 
Kungoti baba vako ndizvo zvavagara vari, tichikura taitorohwa netyava kana 

vakasangana nesu tichifamba nevakomana kubva kutsime. Aitosiya mombe 

dzichidya muminda yevanhu achitihwandira. Rara zvako mushe mwana 

wehanzvadzi: Mangwana ndichamukira ndonotaura naye. Ndinofunga 

kuti ugare kuno uchienda kubasa sezvo kuno kuri pedyo nekubasa kwako. 

Hameno kuti munozviona sei mainini? 

; “Munenge magona tete. Munenge mandinunura mumukanwa 
meshumba uye munenge mandirerutsira pakufamba.” Paidamwoyo akadaro. 
Vakaparadzana voenda kunorara. s 

Tete vaPaida vakafumorova nhetserwa vakananga kumba kwehanzvadzi 
yavo. Vakatambirwa nemufaro uye vana vanyamunhu vakafara kuonana 
zvakare sezvo panga pave nenguva refu vasati vaonana. 

“Ndine urombo Samanyanga nezvakaitwa nemwana mauro. Ndataura 
naye ndikaona kuti problem iri pakuti kuno kure nekubasa. Zuva nezuva 
vanochaisa kwati zvarara sezvo vachifanira kusiya vasuka ndiro dzinenge 

“dzadyirwa nemaforomani ayo anochaisa zuva ragara makomo. Ndanga 
ndichifunga kumbogara naye, ndikuyamurei mhuka huru.” Tete vaPaida 
vakadaro. 

'Pavakanzwa izvi baba vaPaida vakamerera nehasha. “Hunhu 
-hwako ihwohwo hanzvadzi handihudi. Tingabudirira here kana ukati 
ini ndichidhonzera kuno iwe nekoko? Angazova nemba yake here kana 
ukatanga kumutsigira pamatakanana akadai? Hakuna zvakadaro zvinoitika 
-ndichiri kurarama. Kana zvakadaro ngaaregere basa racho,” vakadaro baba 
vaPaida. 

“Baba vangu Nzou iwe! Zvaipira papi mudzimu wekwedu kuramba 
tii? Farai kuti mwana ava kuenda kubasa. Kana tiri isu madzitete 
tinenge tichitofara zvakapamhidzirwa kana achiwana vakomana 

_ vanombomumisawo. Ndizvo zvinoita kuti azova nemba. Zvekuti apinda 
zvakanaka ndiro basa redu isu madzitete, chisiirai izvozvo kwatiri, 
ndokusaka ndati regai azombogara neni.” 

Nhaurirano yakaitwa kwenguva yakareba dzamara baba vaPaida 
vabvuma kuti agare kwatete vake. Vadzokera kumba kwavo, tete 
vakachizogara zvavo pasi nemwana wehanzvadzi yavo vachimutaurira 
zvavaiva vakurukurirana nababa vake. 

“Paida baba vako vazobvuma kuti ugare kuno after a ia Duce 
Usezoncinyadaisa mwana wehanevanZ. Uzotaridza babamunini kumba 

uti vasununguke zvavo kusvika. Mapinda machena mainini, mawana 
anoenda kubasa. Ndaitya kuti muchazomuwanepi angakuchengetai imo 
muno makangotekeshera nemarovha.” 

Chitsauko 11 


“Kamwana kaya katondirumisa. Ndakatanga ndichingofunga kuti pamwe 
tumapunduwo zvatwo twaiva twamera panhengo yangu, zvino twava 
kuputika, atova maronda chaiwo. Akatondipa sick Paidamwoyo. Ndava 
kubudisa mvura yakakora uye inonhuwa panhengo yangu. Kana ndava 
kuenda kunorasa mvura ndinotombochema nekurwadziwa. Ndingasimuka 
ndoenda kuchipatara kwaKutama ndonoti ndine njovhera? Ko, kubasa 
ndinenge ndavaudza kuti ndiri kunzwei?” Timothy aitaura oga apedza 
kugeza ava kuchinja kuti aende kubasa. 

Akazvishingisa ndokuenda kubasa asi chaakadya chakanga chapfuka. 
Akanga ofamba nedivi segakanje pamusana pekurwadziwa. Akasvika 
akananga muhofisi yake asina kana kumbopfuura nekwaisevenzera 
vasevenzi vake. Kunyange zvazvo makanga musina basa rakawanda 
muhofisi Timothy akasweramo akazvivharira. Airwadziwa zvekuti haana 
kubuda kunodya masikati. 

VaGorombi vakanetseka kuti sahwira wavo ainge agarwa nebasa 
zvakadini kusaoneka kubva mangwanani. Vakapfuura nekuhofisi yake 
vachimuona vasati vaenda kunodya. “Waswera here Timothy? Nhasi 
waita good boy. Wabva waswerera basa muhofisi asi next week Harare iri 
kutitsika?” VaGorombi vakadaro. 

“Hapana information yandanzwa nezveHead office. Handifungi kuti 
vari kuuya. Zvakaoma mukoma. Ndapinzwa busy nekamusikana kaya,” 
Timothy akadaro. ` 

“Ndeipi zvakare yawakoromora? Asi wava kuramwirwa Paida here? 
Ndakambonzwa runyerekupe rwekuti wakabatikidzwa naamai vake 
kuguvi,” VaGorombi vakadaro. 

“Zvakare zviya? Sha, ndiri kuzvidemba kuti ndakaita 3 years 
ndichidanana nepfambi yemakoko iya sei. Shamwari ndakarohwa 
nenjovhera. Kamwana kaya kaida kundiuraya chaiko. Ndakafunga kuti 
rudo rwedu zvarwava nemakore rega ndichisiyana neyekupfeka, zvino tsoro 
yacho yaramba kubuda. Kurwara chaiko ndiko kwandiswedza muhofisi 
shamwari,” Timothy akadaro. 


“Wava kundivhara asi unoti ndingakutorera? Handei kulunch uchinoona 
' chimhandara chako. Dai wakauya naChipo ukamutsvagira basa handiti dai 


72 


P 


wakagona. Dzawatanga idzi kwaZvimba kuno tichakunzwira,” VaGorombi 
vakadaro vabata musuo wehofisi yaTimothy vobuda. 

“Mira kani Gorombi! Shamwari ndiri kutorwara zvechokwadi. Ndabuda 
maronda kuzasi. Handisi kukwanisa kufamba mushe. Ndichakutaridza tava 
kumba kuti zvakamira sei. Undivigirewo sadza.” Timothy akadaro. 

“Ndichaudza Paida auye naro,” VaGorombi vakadaro ndokuvhara 
musuo wehofisi yaTimothy vonanga kusadza. Timothy akasara akagara 
akamirira sadza kubva kunaVaGorombi. 

Mushure memaminitsi mashoma Timothy akanzwa pamusuo 
pachigogodzwa. Akashamiswa kuti nei VaGorombi vaita zvekugogodza 
ivo vaisingopinda kunge gonzo. Akangodairirawo chirango, “Pindai!” 

Paidamwoyo akabva apinda akabata ndiro yesadza kumeso kwake | 
kwakazara nemufaro. Timothy akamutarisa akashatirwa. 

“Buda muno nesadza rako,” Timothy akadaro nezwi rine ukasha uye 
achipa chiratidzo neruoko kuti Paida abude. | 

“Nhai Timothy zvaita sei? Handiti ndiwe warayira VaGorombi kuti 
ndiuye nesadza? Sei wakanditsamwira nhasi? Asi nezuro waida zvakare 
paya pawaindidaidza?” Paidamwoyo akabvunza. 

“Handina usahwira newe Paida, zvangu newe zvakapera. Uri mukadzi 
akaita sei anoroya masikati machena? Wava kufarazve nekuti wandipa sick? 
Chibuda muno!” Timothy akadaro achisimuka pachigaro. Paidamwoyo 
akaona kuti masamba aiva asiyana musi uyu. Akabva abuda nesadza rake. 
Akabva arasa sadza riya achiri munzira. 

“VaGorombi nhasi mamupeiko sahwira wenyu? Anga asingadi kana 
kundiona.” Paidamwoyo akadaro kuna VaGorombi apo vakasanganazve. 

“Don’t worry. Ndizvo zvinoita rudo kana chobvondoka. Akarumwa 
nechokuchera asi iwe waifanira kumuudza macherero akanaka kana waiziva 
kuti mwena wacho une chikara.” VaGorombi vakadaro. Paidamwoyo 
akaona kuti zviri nani asiyane navo nokuti aizogona kufumurwa. 

Apo nguva dzekupedza basa dzakakwana Timothy akabuda muhofisi 
akananga kumba. Vakazosangana naVaGorombi kumba manheru. “Timothy 
shamwari mukira kuchipatara mangwana, unofa takatarisa. Kubasa 
ndinongovaudza kuti uri kurwara.” VaGorombi vakadaro. 

“Ndigosvika ndichiti ndine sick? Ngazvigare. Hapana here vamwe 
vanoziva midzi vamunoziva vandipewo mushonga? Sick haidi munhu 
akasvinuka seni iwo makondomu akazara pose pose.” Timothy akadaro. 

“Shamwari kana wateya mariva murutsva usatya kusviba magaro. Ko, 
handiti ndizvo zvavapo. Ndakakuudza kuti nhambetambe yaivako kare 
asi iwe nanhasi uchiri kuregeredza chivuno chako. Enda kuchipatara, aya 
mazvokuda mavanga enyora, dai uri mudumbu ndaikuperekedza.” 

“Mangwana ndiwewo shamwari ndosaka kwakanzi seka urema wafa. 
Waita basa nedama rakanaka, mangwana ndichamukira kwaKutama.” 
Timothy akadaro ndokubva arara. 

Pane ramangwana Timothy akafumobata jongwe muromo akananga 
kuchipatara kwaKutama. Akatevedza mudungwe waivapo kusvika mukana 
wake wekuona chiremba wakwana. Apinda nhaurirano yakatanga. 

“Mhoro zijaya, utano huri kunetsa sei nhasi?” 

“Ndaita maronda kuzasi uye kuri kubuda mvura inonhuwa.” 

“Zvava nenguva yakareba sei?” 

“Akatanga ari mapundu kwemazuva matatu, akazoputika nezuro.” 

“Unomborwadziwa here pakurasa mvura?” 

“Hongu, uye pasi peguvhu panenge pachiita kudhonza pachirwadza.” 

“‘Wakamboita bonde risina kudzivirirwa nemumwewo munhu panguva 
shoma yadarika?” 

“Munongoziva chiremba mumasango munhu unomborasawo muswe. 
Handirambi.” 

“Unoita basa rei?” 

“Redu reconstruction risingatitenderi kugara pamba.” 

“Saka munofambidzana here nemunhu uyu kana kuti ndevanobhadharisa?” 

“Tanga tava nemakore asi ndakangomuzivirawo kuno ndauya nebasa.” 

“Musati matanga kuva nebonde risina kudzivirirwa makatanga 
maongororwa here nokuda kweHIV?” 

“Kuvimbana ndokwakandinyudza chiremba. Trust too much.” 

“Ndinokumbirawo kuti uzoongororwa ropa for HIV.” 

“Asi pane zvamava kususpecta? Regai vanhu vachiti ukaenda 
kuchipatara unonobatwa nezvirwere zvawanga usingarwari. Hazvirapiki 
here pasina kutorana ropa?” 

“Zvinorapika zvazvo, asi ukaongororwa unobetsereka zvikuru uye 
kana ukawanikwa une utachiona unokurumidza kuzopiwawo mishonga 
inobetsera pakurarama neHIV kana masero ako maCD4 aderera.” 

“Maita basa, hapana kuipa. Munondiongorora zvenyu, ndimi 
vanamazvikokota.” 

Chiremba akazokumbira Timothy kuti arare pakamubhedha kaiva 

mukamuri iri ndokubva amuzemena. Apedza akanyora mukabhuku 
kaTimothy kechipatara ndokuzomuudza kuti aone nesi vaiva mukamuri 
rinotevera. 

Timothy akasimuka ndokuenda mukamuri raitevera. Mukoti akatanga 
kutaura naye, “Makadini mukwasha. Isu tinoita ongororo yeropa. Inzwai 
makasununguka panhaurirano yatichava nayo. Makambongororwa ropa 
here before?” 

“Kuziva nezvazvo ndaiziva asi rutyo ndorwaindikunda.” 

“Maityeizve mukwasha? Kuziva pamumire kwakakosha.” 

“Takafamba pakawanda tete, kuuya kuchipatara kwandaita nhasi ndanga 
ndanzwa nesick.” 

“Ndedzipi nzira dzamunoziva idzo HIV inotapuriranwa?” 

“Tyo nyaya yemadhirezi nemabhawa.” 

_“Ndinovimba muri kutaura nezvenzira hombe iyo utachiona hweHIV 

hunotapuriranwa inova yebonde. Kunewo dzimwe nzira dzinosanganisira 
kubva kuna amai kuenda kumwana uyewo kuchekwa nezvinhu zvakapinza 
zvine utachiona. Ndedzipi nzira dzekudzivirira kutapurirana HIV?” 

“Kune yekushandisa izvi,” Timothy akadaro akanongedza kumakondomu 
ndokuzoti,” “Neyepwere yekusaita zvebonde.” 

“Ichokwadi kune nzira yekushandisa makondomu, kusaita bonde uye 
kuva wakavimbika kumudiwa akavimbika asina utachiona.” 

“Panyaya yekuvimbika panonetsa tete. Munofunga mukaita vee 

mitanhatu makakandiwa kusango nebasa imi majaira mungazvigona?” 

“Kuvimbika kunodiwa uye kwakakosha. Kune vasingazvigoni 
tinokurudzira kuti vafambe nemhuri dzavo. Mune vangani vamungava 
muchisangana navo pabonde?” 

“Nhamba handingakuudzii hangu asi zivai kuti vakawanda.” 

“Munoshandisa bonde rakadzivirirwa here?” 

“Tete dai ndaimashandisa nguva dzose handaizombobatwa nenjovhera.” 

“Pamaresults pane mhando mbiri positive inoreva kuti ropa rine 
utachiona, negative ichireva kuti ropa harina utachiona zvachose kana kuti 
utachiona hahusati hwava kuonekwa. Saka munotarisira maresults api?” 

“Isu tinongotambira zvabuda muongororo.” 


“Kana makadaro makanaka mukwasha. Ndizvo zvatinotarisira kuti 
vanhu vatambire, kwete zvekuzozviuraya kana kushaya tarisiro neupenyu. 
Munhu angararama sei upenyu hwakanaka ane utachiona?” 

“Anofanira kuwana kudya kwakanaka oramba achitamba nemasahwira 
ake vachideredza stress.” 

“Kutamba kupi kwamuri kureva?” 

“Ateya mariva murutsva anenge asingachafaniri kutya kusviba magaro, 
ivo vakamupa ndiwo masahwira kana akawana mukana achipawo, kuti aiva 
akabarwa anacho here?” 

“Iyoyo ipfungwa isiri iyo, kune inonzi reinfection yokuti utachiona 
hwenyu hunova hunozonetsa kurapa, uye mutemo haubvumiri kuti munhu 
arare nemumwe achimupa utachiona achiziva. Humhondi hunosungisa. 
Pane pamungava nemubvunzo?” 

“Kwete. Ticha madzidzisa zvandanzwa chasara chindiongororai.” 

Mukoti akabva atora ropa raTimothy ndokuongorora. Akamuudza 
kuti amirire maresults ari panze. Timothy akabuda zvake ndokudziya 

mushana. Pashure pemaminitsi gumi nesi vakadana Timothy kuti achipinda. 
Vakatanga kutaurirana mukoti vachiedza kugadzirira Timothy kuti azonzwa 
maresults ake. “Inga inotova long process chingondiudzai maresults kuti 
ndopaanochinja here tikarebesa munamato? Zvamandidzidzisa ndazvibata, 
musatya. Tiri magogodera musatya chero ari positive hamuzombonzwi 
kuchinzi Museyamwa vazvipfuudza.” Timothy akadaro. Mukoti 
akaenderera mberi achitaura naTimothy ndokuzomuudza maresults ake. 
“Maita basa tete. Michina inenge iri kurwarawo futi nhasi handiti?” Mukoti 
akatsanangurira Timothy kuti atambire maresults uye kuti achitanga 
kubatsirwa. Mukoti akazonyora mubhuku raTimothy ndokumuudza kuti 
aone chiremba zvakare. Chiremba akaudza Timothy kuti aongororwe 
CD4 count. Mushure meongororo CD4 count yaTimothy yakawanika 
yakakwira iri 540. Timothy akazobayiwa jekiseni rekuitira njovhera yake 
nekupiwa mamwe mapiritsi. Akaudzwa kuti masoja ake emuviri anorwisana 
neutachiona aiva achakawanda akakurudzirwa kuzvichengetedza uye 
akapiwa sick leave. “Ndinoda kuti umire basa kwemwedzi wose ukwanise 
kuwana mukana wekuenda kumba, wonotsanangurira mudzimai wako 
uye womukurudzira kuongororwa. Isu tinokoshesa mhuri. Zvemesomeso 
ngazvipere ndapota. Saka iyi tsamba unonopa vakuru vekubasa kwako. 
Kutanga next month unofanira kunge uri pazororo kumusha.” 

Timothy akaenda ndokunopa vakuru vekubasa tsamba yabva kuna 
chiremba. Mushure mekuvapa Timothy akashamisika nokunzwa vachiti 
zvaiva zvakanaka. “Saka regai kwakanzi hapana anopikisa zvanyorwa 
nachiremba. Shefu vangu manetsero avanosiita asi apa vashaya kana 
chokutaura,” Timothy akadaro ari oga. 

Mushure memazuva mashomanana maronda aTimothy aiva ava kupora. 
Musi wemuhoro wakasara kukwana maronda ake apora zvekusatombooneka. 
Akatora muhoro wake ndokuonekana nevamwe vaaisenza navo oenda 
kumabhazi kuti aende kumusha kuMataga. 

“Shamwari rega tikubatisewo $100 wonopa mukadzi wangu.” 
VaGorombi vakadaro. 

Timothy akatora mari iya ndokuti tande pachiteshi chemabhazi. 
Bhazi rakakurumidza rauya Timothy ndokutanga rwendo rurefu. Mutyairi 
akavhetemesa bhazi, zuva richinogara makomo Timothy aiva asvika 
kuMataga. Akananga muchitoro ndokutenga girosari rekusvika naro 
kumba. Akapfuura nekumba kwaVaGorombi achinopa mudzimai wavo 

mari yaakanga abatiswa. “Unozosara wava nechipande mukadzi afunga 
kuti 'ndeyako akashandisa yose,” Timothy akadaro nechomumwoyo. 

Chipo akafara chaizvo nekuuya kwemurume wake. “Dhiya waita basa 
ukauya. Wanga warova wena. Wanga uchauya Zviwiravanhu otanga Grade 
1. Kwanga kuri sei kubasa. Manga musingachadi zvekutumira mari kana 
kunyora tsamba zvako?” Chipo akadaro achitambira murume wake. 

“Kwanga kuri nani, mari ndiyo shoma. Kambani yacho 
yaisanyatsobhadhara, unozongoshinga kuti ungadini une mhuri 
yekutarisira.” Timothy akadaro. 

Mhuri yose yakava nemufaro kuonana. Zviwiravanhu akafara kuziva 
baba vake uye akafarirawo twunonaka twaainge avigirwa nababa. Timothy 
aishushikana kuti oudza Chipo here kuti akabatwa ane utachiona hweHIV, 
aizongozvisimbisa achiti, “Asi ndichakasimba, nesi vaya vanenge vakaita 
mistake asi iye zvino ndozvibata zveupenyu hwose.” Mazuva akafamba 
zvaasakafunga, vhiki mbiri idzo Timothy akanga achisarirwa nadzo 
pazororo rake dzakanga dzosvika kumagumo. Chipo akavhura bhegi 
raTimothy kuti awache nhumbi dzose dzababa vagodzokera kubasa 
vakachena zvinoratidza kuti vabva kumukadzi. Chipo akaona kabhuku 
kaTimothy kekuchipatara, akashamisika paakaona pakanzi partner to be 
treated. Chipo akadana Timothy, “Ndicho chii ichi? Waiitei Timothy uri 
kwaZvimba?” Murume akapopoterwa akanyara zuva iri. 

Hapana mashoko mazhinji aakataura akazongoti, “Ndokumbirawo 
ruregerero mudzimai wangu.” Akazoti ava oga, “Kuzoti dai aziva kuti 
ndakanzi ndiri HIV positive nhasi panga pasingadyiwi rinopisa pano, 
ndosaka ndakarega kumuudza. Ivo ndiVaChandagwinyira vakabuda 
sezvavari, kupopota!” 

Musi wekuti Timothy adzokere kubasa wakakwana. Timothy akakwira 
bhazi ndokuenda. Asvika kubasa Timothy akasvika akapfira chikomba 
akasiyana nezvepfambi nekuita vamwe vasikana. Rudo akaedza aedzazve 
kumunyengetedza kuti vadzokerane asi haana kubudirira. Kugamuchira kuti 
ane utachiona kwakaramba kuchimunetsa, “Vaingodawo kuti ndizvibate 
chete.” Timothy aidaro. Haana kuzomboenda kuchipatara zvakare 
kunoongororwa CD4 count. Aishushikana kuti kana zvaiva zvechokwadi 
Chipo aizoita sei kana akabatwa neHIV. Timothy akashanda makore 
akawanda zvakare asina kumbodzokera kumba. 

Chitsauko 12 


“Chipo mwanangu, murume wako achiri kutifunga here? Kubva paya 
paakabva kuno achiti anga akapiwa sick leave haana kuzombotumira mari 
kana kupindura tsamba dzako.” VaChandagwinyira vakabvunza Chipo vari 
muimba yavo imwe chete yavaibikira nekurara. Yainge yavakwa naMunya 
naTichafara yematanda vakanga voiita chirugu chehuku. 

“Timothy anenge asingachandifungi, anenge ava nezvikomba 
kwaZvimba ikoko. Pamwe zvakamuomerawo, hameno! Chinondishamisa 
ndechokuti tsamba dzangu dzose haachapinduri. Anoti ndoiwanepiko mari 
yekuenda kuAntenatal Clinic neyekuzotenga preparation.” Chipo akadaro 
achipfutidzira moto kuitira kuti mutakura waiva pamoto uibve. 

“Ko, mari yokubhadhara Phiri akativakira imba wati waiwana here?” 
VaChandagwinyira vakapotsera mubvunzo kuna Chipo, vakaisa muzukuru 
wavo Zviwiravanhu pamakumbo. 

“Amai ini handina zano randiinaro rokuti ndiwane mari iya. Apa zuva 
raakati anozoitora ratosvika, mangwana chaiye! Upenyu hunombooma 
vehama.” Chipo akadaro nezwi raichemedza. Amai vaChipo vakatanga 
kuwaridza magumbeze avo kune rimwe divi remoto. 

“Chipo mwanangu, chidzima moto usiye chikuni chekuzobatidzisa 
mangwana.” VaChandagwinyira vakadaro vachiradzika Zviwiravanhu uyo 
akanga atorara ari pamakumbo avo. 

Vakarara asi hope hadzina kuuya kusara kwaZviwiravanhu. Pfungwa 
dzomumwe nemumwe wavo dzaingofunga kuti nhamo dzavo vaizodzipedza 
sei. Chipo aimboita kapfungwa kekuti dai akaenda zvake naTimothy 
paakadzokera kwaZvimba. 

Ramangwana pamusha apa pakaita mashura, murume uya akanga avaka 
nokupfirira imba yaVaChandagwinyira akauya. Vachimuona achisvika, 
VaChandagwinyira naChipo vakapindwa nechando vachifunga kuti mari 
iya yainge yatovingwa. 

“Tisvikewo MaSibanda!” Murume uya akadaro akamira pagedhi 
remusha waVaChandagwinyira. 

“Svikai zvenyu Phiri, titambire.” VaChandagwinyira vakadaro 
vachienda kugedhe kunochingura Phiri. Vakauya naye kuchivanze 
ndokumupa chigaro, vakabvunzana mufaro. 

“Ufunge MaSibanda, nezuro chaiko ndaiva kuchechi. Kwakaparidzwa 
-mharidzo yakandibaya mwoyo. Kwakanzi tinofanira kutarisira chirikadzi 

nenherera. Ndakazoti ndava kumba ndikaona zvakanaka kuti mari iya 
muchirega kundipa,” Phiri akadaro. Chipo aiva mumba akateerera 
nhaurirano iyi akaridza mhururu. 

VaChandagwinyira vakazoti, “Maita basa Phiri, Mwari akuitirei mutsa 
kusvika narinhi.” Vakazobva vaudza Chipo kuti aunzire Phiri mutakura. 

“A-a, musazvinetsa zvenyu, ndichadya rimwe zuva. Mazuva mazhinji.” 
Phiri akadaro atova kusimuka pachigaro achiisa nguwani yake mumusoro. 
VaChandagwinyira vakazomuperekedza odzokera. 

Nenguva dzemasikati Chipo akaenda kurwizi kunowacha. Ari munzira 
yokuenda akasangana naMunya. “Mhoroi mukoma Munya,” Chipo akadaro. 

“Mhoroi tete, makasimba here?” Munya akadavira. Vakatanga 
kutaurirana, Chipo akaudza Munya kuti aida kuenda kunonyoresa nhumbu 
asi aiva asiyiwa pachena naTimothy zvekuti nhamo yaiva yomutamba 
tsvina, oshaya mari yekuchipatara. Munya akazopa Chipo $10 yokuti 
angobatsirikanawo. Chipo akavonga zvikuru ndokuparadzana. 

Chipo paakadzokera kumba akasvikonanga kumagirosa kunyange 
zvazvo akasvika pamba amai vake vasipo. “Nditenge nyama? Asi mafuta 
hakuna. Nditenge chii?” Chipo akambofunga akamira pamusuo wechitoro. 

Akazopinda ndokutanga kutaurirana nemutengesi. 

“Nyama yelkg inoita marii?” 

“Inoita $4.50” 

“Ko, mafuta ekubikisa, 2 litres?” 

“Anoita zvawo $3.50” 

“Ndipeiwo zvose zvandataura.” 

Chipo akaburitsa $10.00 yake mukakwama kemari ndokutambidza 

emutengesi. Mutengesi akatambidza Chipo izvo ainge atenga pamwe 
chete nemari yake yemuraudzo. “Maita basa,” Chipo akadaro achibuda. 
Akapinda munzira yokuenda kumba kwavo achifara zvikuru. “Apa amai 
vachanditenda zvikuru, ndatowana mari yekuzogayisa gokoko riya.” Chipo 
akadaro achitaura oga seanopenga. 

“Wandivigireiko mwanangu?” 

“Ndauya nemafuta ekubikisa nenyama uye $2.00 yekuzoendesa 
kuchigayo, upfu hwacho hwava kupera. Zvekuchipatara zvakona, gore rino 
ndichazvarira pamba nemhaka yemukwasha wenyu rombe.” 

“Saka mwanangu wanga wakapfimbika mari tichitambura nhai?” 

“Ndapiwa naMunya.” 

“Aita basa Munya, manheru ano tichagwangura. Inga Mwari ari 
pamusha uno nhasi.” VaChandagwinyira vaitaura nemwana wavo Chipo. 
VaChandagwinyira vakatora poto ndokugadza usavi pamoto. Vakagara 
vachitaura nyaya nokudziya moto nyama ichiibva. Usavi hwaibva 
vakapakura sadza ndokudya pamwe chete. 

Vapedza kudya, Tichafara shamwari yaTimothy akasvika. 

“Tisvikewo!” l 

“Svikai! Ndiani?” 

“Ndini Tichafara.” 

“A-a! Pinda mukwasha.” VaChandagwinyira vakavhura musuo kuti 
Tichafara apinde. “Kwakanaka here kwawafamba usiku kudai? Chipo bikira 
hanzvadzi yako sadza. Zvausiri murimi zijaya, unosvika tichangopedza 
kudya!” j 

“Maita basa, ndatobva ndadya. Kwakanaka zvako, ndangouya 
kuzobvunza kuti Timothy ari kumbonyora tsamba here? Ndanzwa munhau 
kuti kambani yedu iri kuita zvakanakisisa iri kwaZvimba uko iri kuvaka 
dhamu, ndikati ndiuye nenhau dzichadziya,” Tichafara akadaro ava 
pachigaro. 


“A-a, vachiri kwaZvimba? Inga zvinofadza. Tanga tichazvinzwepi iye 
akaenda neredhiyo yake?” Amai nemwana vakadaro nemazwi aiva azere 
nemufaro. 

“Timothy haasi kupindura tsamba dzangu, pamwe zvakamuomera.” 
Chipo akadaro. 

“Kuomerwa nei seane mhuri mbiri dzekuriritira? Angabva akona 
chero kutumira kobiri kumusha anoti tinorarama sei?” VaChandagwinyira 
vakazodaro. Vakamboita nhaurirano kwenguva refu pamusoro paTimothy 
uye kambani yavo. Tichafara akazovaoneka ndokuenda. VaChandagwinyira 
nemhuri yavo vakasara vorara. 

Pashure pevhiki mbiri Chipo akamuka nhumbu yake ichirwadza. 
Akaudza amai vake kuti nguva yekuti achizvara yainge yasvika. 

VaChandagwinyira vakafunga kuti aivanyepera achine nguva 
yakawanda. “Chimbofamba-famba mwanangu.” VaChandagwinyira 
vakadaro vachibva vamusiya ari mukicheni vachienda kutsime kunochera 
mvura. 

Vakashamisika apo vakadzoka vachipinda mukicheni. Vakawana Chipo 
ava kugomera. VaChandagwinyira ndivo vakazova nyamukuta. 

“Ndafara chaizvo ndazvarirwa muzukuru musikana, ndawana wekutuma 
kusuka ndiro nekubika.” VaChandagwinyira vakadaro vakabata mucheche 
waChipo vachimusunga rukuvhute. 

“Uyu ndiye Kudakwashe. Munoziva amai, handina kumbobvira 
ndafunga kuti ndichazvarira pamba. Ndaitamba ndisingazivi kuti zvichaita 
saizvozvo. Mwari vandikomborera ndikamuzvara zvakanaka pasinei 
neurombe hwandakaitirwa naTimothy.” Pamusha apa pakava nemufaro 
mukuru. VaChandagwinyira vakazoenda kwaVaGonese masikati 
kunovaudza nezvekuwedzera kwevazukuru vavo. 

VaChandagwinyira vari munzira kuenda kwaVaGonese vakasangana 
naPhiri. “Mhoro MaSibanda. Wafungepiko zuva richipisa kudai?” Phiri 
akadaro. 

“Ndiri kusvika paVaGonese. Maswera sei Phiri?” VaChandagwinyira 
vakadaro. 

“Ndaswera hangu. Rakapinda munzeve here shoko rangu?” Phiri 
akadaro. 

“Ripizve VaPhiri? Pamwe rakandipotsa,’ VaChandagwinyira vakadaro. 


“MaSibanda wanga usiri kuona here rudo rwandiri kukuratidza? 

Ndafunga kuti maold horses timbodhonza yedu.” Phiri akadaro nezwi 
rakaderera achinyatsoswedera kuna VaChandagwinyira. 

VaChandagwinyira vakazvishayira pazvo. Vakamboita kanguva 
vachifunga kubatsirwa kwavaiitwa naPhiri zvikuru apo zvinhu zvainge 
zvakaoma. Vakazoti, “Mungatigona here isu masingle mother? Kana 
matidenha motosunga dzisimbe. Ko, Mai Phiri mavashoreizve?” 

“Mai Phiri haagari pasi shamwari. Anongoswerera kuchechi. Everyday 
anongoti achamboenda kunotungamirira kwaya, kunodzidzisa vana 
vanoda kuzogamuchira chirayiro, kunodzidzisa madzimai kuChitatu. 
Handichatomboiti kunge murume wake. Ava kundiuraya nenzara,” Phiri 
akadaro. 

“Tichange tichizongoona kana manga muchitaura chokwadi. Regai 
ndichienda kwaVaGonese. Mova nezuva rakanaka.” VaChandagwinyira 
vakadaro ndokuparadzana naPhiri. 


VaChandagwinyira vakaenda kwaVaGonese vachifara, asi mumwe 
moyo waivashora kuti vaizopinda muna taisireva nemukadzi waPhiri. 
Vaizvisimbisawo kuti zvaikonzerwa naTimothy ainge avarasa uye 
nemukadzi waPhiri akanga ava kuita kunge akaroorwa nechechi. 

Vakasvika kumba kwaVaGonese vakavaudza nezvemuzukuru 
Kudakwashe. “Inga makorokoto! Anga akaenda rinhi kuchipatara?” 
VaGonese vakadaro. 

“Azvarira pamba.” VaChandagwinyira vakadaro. 

“Abatsirwa zvakanaka hake? Mazuva ano mava kuregeredza zvinhu 
zvakakosha nemhaka yei?” VaGonese vakadaro vasina mufaro. 

“Abatsirwa zvakanaka. Mari ndiyo yanga ichinetsa. Rume rake 
rombe ndiro ramunofanira kupa mhosva. Ndaitodawo kuti azvarire 
kuchipatara.” VaChandagwinyira vakadaro. Vakatandara ndokuzoparadzana 
VaChandagwinyira vodzokera kumba kwavo. VaGonese vakati vaizouya 
mangwana kunoona muzukuru mutsva. 

Phiri akafara chaizvo nekugamuchirwa kwakaitwa mashoko ake. 
Kubva zuva iri ainge asingachabvi pamusha paVaChandagwinyira. Aiva 
oita kunge akapfuhwirwa. Chero chiduku chipi chaaiwana aitoenda nacho 
kwaVaChandagwinyira. Chipo akatanga kunyumwira kuti mai vake vainge 
vava kudanana naPhiri asi aishaya kuti ovabvunza sei. 

Chitsauko 13 


Kunyange zvazvo VaChandagwinyira vaimboshuvira kuti mwana wavo 
aite murume mumwe vakazopedzisira vaora mwoyo nokurova kwaiva 
kwaita Timothy. Vainge vava nemurume wavaiona kuti aizogona kuva 
mukwasha akanaka, Shadreck, aiva dhiraivha wemota yekanzuru. Kuti 
vakande nyaya mudariro zvaiva zvakavaomera sezvo vaiziva kuti mwana 
wavo aiva akatsiga samare. 

Nerimwe zuva vachidzura nzungu kumunda VaChandagwinyira 
vakarovera mwoyo padombo ndokuzviita mafirakureva. “Chipo mwanangu, 
zvawava chirikadzi uri mudiki kudai wadii kucheukawo vamwe varume 
vanenge vanotarisika? Unoti Timothy achiri mupenyu iyeyu? Makore 
zvaatofamba pasina kana chataona kubva kwaari. Chipawo mukana 
Shadreck, uya dhiraivha wekanzuru. Ugoona vabereki vake vanhu 
vanonzwisisa fani! Uye basa rake rinobhadhara, rine mari yemusana 
yakawanda, zvimwe tingambopisawo miromo.” VaChandagwinyira 
vakambotura befu. 

Chipo akaseka zvekusekera godo ndokuzoti, “Nei muchifunga 
zvakadaro mhamha?” 

| “Kuti wanga wakaroorwa naTimothy akakutiza hazvingakukonesi 

| kufambira mberi noupenyu. IZimbabwe iyi mwanangu, unoti iye chero 
dai ari mupenyu ndipo paangazoramba achingoti he-e, ndakamirira Chipo, 
he-e ndine mukadzi kumba, achiona vamwe vasikana? Shadreck uyu 
munhu anokuda kubva pasi pemwoyo wake, kunyange zvazvo akamboita 
imwe mhuri ikaputsika yakazomusiya nemwana uya. Yaiva mhaka 
yenhunzvatunzva yaaiva akaroora. Handisi kuti uroorane naiyeye hake. 
Unogona kunge une mumwewo wauri kuona. Rangu shoko nderokuti 
tsvakawo wako murume tigarike.” VaChandagwinyira vakaramba 
vakasimbirira panyaya yavo. 

“Muri kuzvifungiswa nei nhai miai? Ndiite chipfambi nemhaka yekuti 
moshuva tunotapira? Madii imi mazviita kana muchiona zvichikufambirai? 
Kwete inini, hazvigoni. Handingambotadziri murume wangu naMwari 
wangu nokuita zvinonyadzisa kudaro. Kana zvichireva kuti ndichabuda 
dikita ndabudazve kuti ndichengete vana vangu ndingaita, kwete nyaya 
yamandiudza.” Chipo aiva otaura nezwi repamusoro agumbuka. 

“Mwanangu uchenjere kugarira guyo sembwa, uchenjere kusiyiwa 

wakamira pamusuo uno murume wako akutiza nemusuo weseri. Asi 
uchakaputirwa nehope? Zuva zvarakwira wani! Chipo, nguva haimiriri 
munhu, itofambidzana nayo iwewe. Iwe uri mwana wangu wekutanga 
newokupedzisira, ndinokuda. Unofunga ndingakusundira mumatambudziko 
here? Mwanangu uchiri mumbishi iwe zvokuti uno gona kutoroorwa nejaya 
chairo, vazukuru vangu ava vongoita sevana vangu.” VaChandagwinyira 
vaitaura uku nzungu vachidzura chaizvo. 

Chipo akatanga kuzvidya mwoyo kuti Timothy akanga omupinza 
munyatwa nemhaka yekutora nguva refu asina kudzoka. Akashaya kuti 
onzvenga nyaya iyi sei. “Pasi panga poda kuoma apa. Dzimwe dzava kusara 
pasi, tichatofanira kudzoka zvakare todziteta,” Chipo akadaro. 

“Ungatonetswa netwunzungu tushomanana utwu twuri kusara 
pasi, uchikona kuronga zvinofamba? Ndanga ndichifunga kuti pamwe 
uchatoti uchibva pano unosvikogeza, wochena, wonanga kumagirosa, 
wonyepedzera kutsvaka mota yekutakurisa midziyo kuti uone Shadreck,” 
VaChandagwinyira vakadaro. 

Chipo akasekera runya ndokubva akotoroka ndokuzoti, “Mhamha 
ngatimbonwai maheu. Zvatingaziya nenzara isu tiine mbuva.” 
VaChandagwinyira vakabvawo vakotoroka, vakadungamidzana vachienda 
pakati pemunda paive nemuti wemumvuri pavaiva vasiya pfuko yavo 
yemaheu ndokugara pasi vachinwa. 

Vakazopfuurira, “Ainge atovimbisa kuti kana waingomubvuma danga 
chairo redzinotsika raizouya kwete zvatakaitirwa naTimothy omboti, he-e 
ndokupai iri mari kana mombe. Tomuti toda mombe ndiye ndichatenga 
nanhasi. Zvimwe ari kutenga hameno.” 

Vapedza kunwa maheu VaChandagwinyira vakabva vati kuna Chipo 


vachienda kumba nokuti zuva raiva ropisa uye vaida kuti anobikira vana 


bota. Izvi zvaiva zvikonzero zvidiki, chikonzero chikuru chaiva chokuti 
vakanga vataura naShadreck kuti asvike kumba kwavo azomboonana 
naChipo. Vachisvika kumba Chipo akashamiswa nokuona Shadreck 
ariko. Shadreck ainge aunza girosari rakawanda zvikuru. Pagirosari racho 
paisanganisira zvingwa, majarini, mupunga neshuga. 

“Tigamuchire mukuwasha, mauya kuzomboona mhuri yenyu?” 
VaChandagwinyira vakatambira Shadreck nemufaro vachiri kugedhe. 

“Tati timbouya kuno kuruwa rwekwenyu ambuya tizokuonai,” Shadreck 
akapindura. 

“A-a, ndimi mauya nemota iyi, chokwadi vamwe mugere.” 
- VaChandagwinyira vakazodaro. Chipo akamhoresawo Shadreck 
nokumubvunza mufaro apo vakasvika pachivanze. Nyaya dzakasiyana- 
siyana dzakataurwa. Ava madeukazuva Shadreck akazooneka, ndokumutsa 
mota yake ndokurova nzira. 

“Waona anonzi murume! Tarira zvaauya akabata. Chero musi upi 
Timothy haana kumbobvira auya nezvakawanda kudaro, chake kwaingova 
kuchinjanisa iwo maviri kunge ari kupinda mubako. Tinoda vanofamba 
nemana kwete maviri mwanangu, fambirana nenguva.” VaChandagwinyira 
vakadaro. Chipo akaramba akasona wake. Chipo akabva azotora nhumbi 
akaenda kunowacha kuti asiyane naamai vake vaiva voita sokuti 
vakatumwa. Akadzoka kubva kunowacha zuva radoka. Akauya akabika 
kudya kwamanheru ndokunyepedzera kunzwa musoro ndokukurumidza 
kunorara. 

Mangwana mangwanani Chipo akamuka ndokubika bota semazuva ose. 
Haana kumboda kushandisa zvakanga zvauya naShadreck nokuti akaziva 
kuti zvaizopa mashoko. “Nhaiwe Chipo, ukati haushuri? Waregererei 
kubika tii, chingwa zvachiripo neshuga?” VaChandagwinyira vakabvunza 
vakashatirwa. 

Chipo akabva apindura nemhinduro nyoro inodzora kutsamwa. “Ndine 
urombo amai ndanga ndakanganwa.” Kunyange zvakadaro, Chipo haana 
kuzombozvibika. 

Chokwadi mukadzi akatsiga haanyengedzwi nezvipo nyangwe zvikava 
zvokudya munguva yenzara. Mukadzi akatsiga haanyengedzwi nehama, 
chero vangava vabereki chaivo. Mukadzi akatsiga haafuririke nhando. 
Kana mukadzi akatsiga haanyengerwi nekushamisira kweupfumi hwenyika. 
Chipo aiva pakati pevakadzi vanoverengwa kuti vakatsiga. 

Nyaya yekuti Chipo aroorwe yakamushusha. Akaona kuti aifanira 
kuenda kunotsvaka mazano kune vamwe. Sezvo aiva asina tete, Chipo 
akaona zvakakodzera kuti anotaura nasekuru vake VaGonese. 

“Amai ndinokumbirawo kunoona sekuru VaGonese,” Chipo akakumbira 
amai vake. 

“Tyoyo ipfungwa yakanaka MaGumbo, enda zvako. Chitakuraiwo 
rimwe girosari muende naro, zvino mungasvika makabata maoko?” 
VaChandagwinyira vakadaro vachidaidza Chipo nechidao chemutupo 
wababa vake kwete wavo waaishandisa kuchikoro. Chipo akaona kuti apa 

aiva aisirwa dhibhura romene, kana aizovarairwa aizoerekana arembedzwa 
mudenga. 
“Mai muviri wangu hausi kuita zvakanaka, ndichatongoenda 
nemucheche chete kuti asazosara okunetsai,” Chipo akadaro. 

VaChandagwinyira vakakurumidza vamunzwisisa pamwe chete 
nekumunzwira tsitsi. “Mwana wadii kumusiya hako. Ndinosara naye, 
angazonzwawo musoro nezuva.” Chipo akabva azosiya mwana ndokupinda 
munzira akananga kwasekuru. Akaona kuti hazvaiita kuti asvike achipa 
sekuru vake girosari iro rokuti kana vaizomubvunza kuti ariwanepi 
aizotadza kupa mhinduro inogutsa. Akasvika kumba kwasekuru vake 
akatambirwa nemufaro mukuru. VaGonese vakauraya zijongwe kuti 
muzukuru wavo adye. 

Chipo asati apinza nyaya yake mudariro akashamiswa kunzwa 
VaGonese votanga nyaya yakafanana neyaafambira. “Chipo mwanangu! 
Chisiya mbuya vako vachisuka. Uya kuno umbondiudza kuti mwana wamai 
vangu anosimba here kumhiri kwenyu.” VaGonese vakadaro vachinanga 
pamumvuri wemusuma waiva pakati pechivanze. Chipo akabva kukicheni 
akafara achiti awana mukana wokupakura nhuna dzake kuna sekuru vake. 
Chipo akasvika ndokugara parupasa. “Chipo muzukuru wangu, waita 
ukauya kuno. Pane nyaya yanga ichindishusha zvikuru. Ndati pamwe 
muzukuru wangu wangosungika paine mumwe murume wawaona, uchitya 
tumasenzi twakabviswa naTimothy. Ndinozviziva kugara woga kunonetsa 
semi muri vechidiki. Handioni sokuti mukwasha wangu achiri munyika 
dzino. Titsvakire mumwe mukwasha hura hwako huchada, dzinza rikure.” 
‘VaGonese vakambomira kutaura votarira muzukuru wavo kumeso sezvo 
vaimbotaura vakatarisa pasi. Vakawana mumaziso aChipo mazara misodzi. 

Kunyange zvazvo nyaya iyi yairwadza mumwoyo make, Chipo 
akambozvishingisa ndokunyemwerera ndokuti, “Maita zvakanaka sekuru 


mandisunungura, saka ndeupi wamanga muchida kuti azova mukwasha 
wenyu?” 


VaGonese vakafadzwa nemashoko aya. Vakambokwenya mhanza 
ndokukosorera ndokuzoti, “Zijaya iri rekwaMachapu rine mutsa fani, 
pazviyo izvozvi zvatiri kukohwa ndiye akandibatsira kuwana mbeu yose 
nefertiliser. Nezuro chaiko akatombondishanyira pano nemota akandisiyira 
zvekudya zvakawanda. Zvino ndanga ndichifunga kuti tisimbise ukama 
nokuroorwa kwako ikoko. Makomborero akadai haafaniri kuraswa 
muzukuru. Jaya iri rinofamba nemota dzekanzuru rinonzi Shadreck. 
Wakambomucherechedzawo here?” VaGonese vakadaro. 

“Sekuru nyaya iyi makaifunga moga kana kuti makagara pasi 
nehanzvadzi yenyu mukaronga izvi?” Chipo akabvunza. 

“Hanzvadzi yangu handisati ndaiona asi ndaishuva kuzonzwa kuti 
inofungeiwo pakuva chirikadzi kwako.” VaGonese vakadaro vachinyepa. 
Chipo akanetsekana mupfungwa akashaya kuti oita sei. Aida kuti dai 
aiwanawo mumwe anotsigira pfungwa yake yekumirira Timothy dakara 
auya. Mashoko aakaudzwa akava kwaari senyengedzo kwete yambiro. 

“Sekuru hatitii ndabvuma kuzoroorwa. Timothy obva auya ramangwana 
racho, ndoita sei?” Chipo akabvunza. 

VaGonese vakafunga kuti Chipo aiva odzora mwoyo vasingazivi kuti 
aida kuona kupinza kwepfungwa dzavo. “Iyo hainetsi muzukuru. Kana 
kuri kuti Timothy auya, tinoikiya isu vanasekuru vako, ndiko saka tiripo. 
Ukati isu vanasorojena madzisekuru ako mana tingabva taomeserwa 
naTimothy kacheche kane mukaka pamhuno? Handiti kana akadzoka 
akaona zvinoshoreka pauri anonanga kuno kumadzisekuru ako ozotipira. 
Otsvakawo dzimwe shamwari dzake dzaanoudza sehama, zvaasina kana 
hama kuno. Isu madzisekuru ako tisu tinozoronga dare. Zvadaro tomuita 
hwaJudhasi, tomutengesa mudare iye anga achivimba nesu. Chero 
akapupurika sei mudare imomo, tinomugadzika pasi. Ava nenguva refu 
asina kuuya kumudzimai wake, anofunga kuti wakaroorerwa kuti udye sadza 
rake? Kunyange kana zvikava zvanga zvakadaro ariko haana kumbobvira 
atumira zvekudya, aifunga kuti mhuri yake inorarama sei?” VaGonese 
vaiva votaura vachida kuti muzukuru wavo avimbe kuti vakangwara. 
Vakatandara kusvika kwadoka VaGonese nemuzukuru wavo vachitaura 
rokuti Chipo aroorwe. 

Chipo akabva azooneka ndokunanga kumba kwavo, VaGonese 
vakaudza mbuya vake kuti vamurongedzere zvimwewo pane zvakauya 
naShadreck. Chipo akaona kuti arambire sekuru vake hazvaiita. Kuti 
avaudze kuti Shadreck akauya negirosariwo kwavo akaona kuti aizopa 

kuti Shadreck arumbidzwe zvikuru uye VaChandagwinyira vaizoshorwa 
nokuti vana vanyamunhu vanodimburirana kunyange mhashu imwe. Chipo 
akatora zvaakarongedzerwa. VaGonese vakamuperekedza kusvika pakati 
chaipo perwendo. Voparadzana vakazoti, “Waita basa muzukuru nokundipa 
nzeve dzako. Ndinokushuvira upenyu hwakanaka nemukwasha wedu uyo 
ari kutiitira zviga asati akuroora.” 

Chipo akati, “Maita basa ndimi mandisunungura nekundiratidza gwara,” 
vakabva vaparadzana. Sezvo kwaiva kwadoka, Chipo akasvika kumba 
ofemereka nekuneta uye nemhaka yekutya kwaakanga achiita. Chipo 
akawana VaChandagwinyira vabika vakadya nevazukuru vavo. Akasvika 
ndokutora Kudakwashe ndokutanga kutamba naye. VaChandagwinyira 
vaifara vachifunga kuti sezvo vaiva vambotaura nehanzvadzi yavo panyaya 
iyi, zvavaifunga zvaizobudirira. VaChandagwinyira vakatenda zvikuru 
zvinhu zvakanga zvabva kwaVaGonese, zvezvizhinji vaida kuzvionera 
pamhuno sefodya nemusi weSvondo apo vaizoenda kuhanzvadzi yavo. 

Pashure pemazuva maviri, uri musi weChishanu masikati Chipo 
achienda kutsime akasangana naShadreck. “Mhoro Chipo, unofara here?” 
Shadreck akadaro Chipo ndokubva apindura kuti aifara uye vakabva 
vakwazisana nemaoko vopesana. “Chipo, ndanga ndichitouya kumba 
kwenyu. Ndiri kushaya hope nekufunga iwe chigagairwa changu. Ndine 
chishuwo chokuti timisewo yedu imba. Chipo rume rimwe harikombi 
churu, chara chimwe hachitswanyi inda. Pasinewe hapana chinofamba. 
Pasina iwe upenyu hunososona. Anogona kundikwenya ndichipora ndiwe 
woga. Mudiwa Chipo, mwoyo wangu unorwadzira iwe. Nyuchi dzinouya 
dzisina maruva dzinosvota, nhume dzangu dzawanda asi hapana kana 
mumwe ati adzoka nemashoko anondizorodza. Chipo ndinzwewo kani.” 
Shadreck aidetemba adetembazve kumwana wevaridzi atopindawo munzira 
yokuenda kutsime. 

Chipo akamuudza mashoko akajeka anorwadza. “Izvozvo hazviiti 
Shadreck.” Shadreck akaperekedza Chipo kusvika kutsime achifunga kuti 
zvimwe aizoita rombo rakanaka akadiwa. Uku kwaingova kupedza nguva 
kuteya nzou neriva. Paaienda kutsime zuva raiita kugocha, kuri kupisa. 
Shadreck akatsva iwo mapfeka ari mumusoro, kuita kunge achabva atoita 
mhanza. Akasvitsa Chipo kumba. VaChandagwinyira vakafara kuona 
Chipo achisvika naShadreck vachitaura vakafara kunge vainzwisisana. ` 
Kurambiwa kwakadai kunorwadza, kwokuti unoudzwa mashoko anorwadza 
asi munhu akafara. Uku kuramba kwevanhu vakangwara vakatsiga 


89 


vasingaiti bvepfepfe. Ndizvo zvaiitwa Shadreck. Nokupusa kwake airamba 
achishingirira achiti pamwe zvaizochinja. Akabuda mari yakawanda achipa 
VaChandagwinyira achifunga kuti zvaizoita kuti adanane naChipo. 

Nyaya yekuti Chipo aroorwe naShadreck yaiva isingachabvi pamuromo 
paVaChandagwinyira. Zuva nezuva Chipo aishushikana nekurasiswa 
nasekuru vake VaGonese avo vaitsigirawo VaChandagwinyira pane ravo 
rokuti aroorwe kechipiri. Akafunga kuenda kwamufundisi VaMakwenya 
kuti zvimwe vaizomusimbisa kuti arambe akamirira Timothy. Aidawo 
kuzokumbira mufundisi kuti vataurewo naamai vake panyaya iyi. 

Chipo akaronga kunoona Makwenya amai vake vasingazivi. Akavaudza 
kuti aida kusvika kukiriniki sezvo aidziya muviri. Akabuda akaenda 
akananga nenzira yekukiriniki, ava mberi ndokuzotora inonanga kumba 
kwamufundisi. Chipo akasvika akagogodza agogodzazve pamusuo 
paMakwenya pasina anouya kuzomuchingura. Musuo wakabva wavhurika 
apo akaubata achida kuona kana pakanga pasina vanhu zvemachokwadi. 
Chipo akashamiswa nezvaakaona. Akaona Makwenya akambundirana 
nemukadzi waPhiri uye vasina kunyatsopfeka. Chiriporipocho akabva 
avhara musuo ndokubva pamba apa akananga kukiriniki kuvaraidza nguva 
kuti VaChandagwinyira vasazozvibata kuti aiva asina kusvika. 

Asvika kumba akamboda kuudza amai vake zvaaona asi akatya kuti 
anonzi anga achidei kumba kwamufundisi iye anga abva achiti ari kuenda. 
kukiriniki. Akazongochengeta nhuna dzake mumoyo. 

Pasinei nekushingirira kwake, Shadreck haana kuzobudirira dzamara 
akakanda mapfumo pasi. VaChandagwinyira vakagumbuka nazvo . 
vakasiyira mutoro wekurera vazukuru vavo kuna Chipo chete. Vaimuudza 
kuti nzou hayaizofanirwa kuremerwa nenyanga dzayo. Chipo akatanga kuita 
mabasa akasiyana-siyana aimupa mari. Awana mari iyi, aitsvakira vana 
vake nhumbi dzokupfeka uye zvokudya. Vana vake vaigara vakagwinya 
uye vakachena. Hawaimbofunga kuti vari kutarisirwa nomubereki mumwe 
wechikadzi. Chipo akapa muenzaniso wakanaka kuvazhinji wokuti chero 
mubereki asara ari mumwe, kana asingagariri maoko, anogona kuchengeta 
vana vake vakakura zvakanaka. Aiita mabasa akadai sekucheka huswa 
muguvi ozotengesa. Aiumbawo hari dzakadai seshambakodzi, hadyana 
nepfuko achitengesa. 

Chitsauko 14 


Mushure menguva shoma Chipo akatanga kurwara zvaipota zvichikanganisa 
kushanda kwake. VaChandagwinyira vakaedza kwose kwose, kun'anga, 
kuvaporofita nekuzvipatara, asika zvakaramba n'anga murapwa achida, 
dzamara Chipo afa. Kun'anga vainge vaudzwa kuti Chipo ainge aroyiwa. 
Kuvaporofita vainge vaudzwa kuti Mwari akanga achirega kudzivirira Chipo 
kuzvakaipa zveupenyu nemhaka yokuti ainyunyuta pamusoro pemurume 
wake. Mbudzi nehuku dzaVaChandagwinyira dzakapera vachiedza 
kurapisa mwana, vasingazivi kuti chakanga chabaya chikatyokera. 
Rakanga rangova gangaidza mukwenyi mhezi yavavira mudumbu, 
-VaChandagwinyira vachiedza kutsvaka chakanga chadya mwana wavo 
ari mupenyu. Zvakavashungurudza kuti vakanga vari kutaura chokwadi 
vaporofita here, n’anga kana vanachiremba. Vaiti vakafunga kuzvibata 
kwaakanga akaita, nekurwara kwaakanga oita vaishaya hope. Kana sadza 
chairo raimira pahuro risingamedzeki. Zvekuti nhamo youmwe hairambirwi 
sadza chokwadi hunenge husiri hura hwako. Kana huri hwako akagomera 
unogomerawo. VaGonese nevarume vemubhuku iri vakatambura nekutema 
huni sezvo Chipo aidziya vivi chairo remoto, kunyange zvazvo chaiva 
chirimo zuva richigocha. Miti yakatemwa yatemwazve dakara nyika yoda 
kusara rangova bani. 

Ari pamakore gumi okuberekwa, zvaimunetsa Zviwiravanhu kuona 
amai vachingoswera vakati go-o parupasa iye aiva ajaira zvekufara navo. 
Ainge apinda basa rakaoma rokuti pose paienda VaChandagwinyira 
kumvura kana kuhuni pasina munhu mukuru aivapo ndiye aisara achidzinga 
nhunzi kumeso kwaamai vake, achidzivirira kuti dzisapinda mumuromo. 
Chipo aiva ongogara akachenama. Vezera raZviwiravanhu vaichema 
pamwe chete naye, vainzwa vabereki vavo vachitaura zvakawanda 
pamusoro paChipo uye vachiratidza kubayiwa pamoyo nezvakaitika 
kumwana womubhuku ravo uyu. Nguva zhinji vana vaiuya vozotora 
Zviwiravanhu voenda kunotamba naye kunze kuitira kuti asanyanyoona 
kutambura nekurwadziwa kwainge kwoita amai vake. Vaiswera vachitamba 
chamuhwandehwande, tsoro nekuumba mhuka dzakasiyana-siyana. 
Zvainge zvaomera Kudakwashe, gotwe raChipo sezvo ainge asisina mai 
vaimuratidza rudo. VaChandagwinyira ndivo vainge vomutarisira. Vaimupa 
bota rekudya, vaimugezesa uye vaimuchinja kana azvinyangadza. 

Mubhuku rose raChimbingo mufaro wakanga wava mushoma, kwose 
kwose yaingova iyo nyaya yaChipo. Madzimai emubhuku iri aiuya 
nehupfu uye netumwewo utwo Chipo aida. Vaiswera vachitandadza 
VaChandagwinyira nemwana wavo. Vaiita mabasa ose okusuka, kutsvaira 
uye kubika kuitira kuti mutoro waVaChandagwinyira ureruke. Chipo 
paainge onyanyisa kurwara, vamwe vaitorarapo vachimutarisira. Rimwe 
zuva madzimai aya akagara naChipo uyo aiva akarara parupasa vakanzwa 
Chipo ogomera achiti, “Ndakatsikirirwa, bvisai mombe, veduwe-e, bvisai 
mombe!” Madzimai ose akafunga kuti Chipo orwara nepfungwa. Pashure 
pokunge mumwe mukadzi adzinga nhunzi dzaiva pachipfuva chaChipo 
vakazonzwa Chipo ofema zvokuratidza kuti anunurwa, achibva azoti, 
“Maita basa, ndanga ndofa.” Misodzi yakati mokoto pamatama evakadzi 
ava kuona kuti mwana ainge akambosimba ainge oremerwa nenhunzi. 

VaGonese vakafumorova nhetserwa nemusi weChitatu, sezvo chaiva- 
chisi mibato iri mishoma, vakananga kwaVaChandagwinyira kunoona 
muzukuru wavo. l 

“Mhoro kani muzukuru, ko, kuzorara ndasvika ini sekuru vako asi 
hauchandifariri? Uri seiko muviri nhai mwana wehanzvadzi?” VaGonese 
vakabvunza Chipo. 

Chipo akazvishingisa ndokumuka parupasa paaiva akarara achigomera 
ndokukwanisa kugara. Akatendekera ruoko rwake kuna VaGonese kuti 
avape chishanu asi musoro wake waimuremera, aiva akatarisa pasi uye 
aifemera pamusoro kuratidza kuzarirwa, ndokuzoti, “Zvakaoma izvi sekuru, 
ndava kugomberwa ini.” Akabva arara zvakare parupasa. 

Misodzi yakati yangarara mumaziso aVaGonese, vakabva vangoimedza 
netsiye vasina kupukuta, vachizvishingisa semunhu wemurume, asi moyo 
wavo waiva woita kunge wakaveserwa vhunze remoto. Vakarwadziwa. 
Vakamboedza kuita majee avaisimboita nemuzukuru wavo, asi Chipo 

` aingovatarisa, onyemwerera kure kure. 

VaGonese vakazoenda mukicheni umo VaChandagwinyira vaiva 
vachibika kudya kwemangwanani. “Hanzvadzi urwere hwaChipo 
hwakomba, tadii tamuendesa kuchipatara? Hungu kufamba takafamba 
chose naye asi handisi kuona sekuti zvine zvazvakabatsira. Handei naye 
kuchipatara, havangabvi vamushayirawo mangai angamboita kuti zvive 
nani,” VaGonese vakadaro. 

VaChandagwinyira vakati raVaGonese raiva dama rakanaka. 

Vakapedza kubika ndokuedza kupaka Chipo. Chipo akatadza kudya, 
ndokubva vazomubikira usvusvu chaihwo, ndokumunwisa. Vakasara 
vomugezesa, VaGonese vachienda kumba kwavo kunotora ngoro nokuti 
vaida kumuendesa kuMusume chaiko kwete kukiriniki. 

Vakaenda naChipo kuMusume Hospital. Mukana waChipo wekuti 
aonekwe nachiremba wakasvika. 

“Wamuka sei hanzvadzi? Uri kurwadza sei muviri?” Chiremba 
akabvunza achinyatsopa ngwariro kune zvaizotaurwa naChipo. 

“Ndinokosora zvisingamboiti uye ndinopera simba,” Chipo 
akambonyarara ozarirwa ofemera pamusoro ndokuzoti, “Ndinozarirwa uye 
ndinozvimba makumbo,” zvadaro nhaurirano yatanga. 

“Mava nenguva yakadini muchikosora?” 

“Mwedzi miviri, ndaingoti zvichapera.” 

“Pamunokosora munoita chikararwa here?” 

“Ndinoita chikararwa chakakora cheyellow.” 

“Chinenge chine ropa here?” 

“Kwete.” 

Chiremba akatarisa Chipo ndokubva aona kuti matama aChipo ainge 
awira uye mabhonzo ake ekumesé ainge abuda zvikuru. Akazoti, “Kudzikira 
kwaita muviri wenyu kwakatanga rinhi?” Nhaurirano yakaenderera mberi. 

“Ndava nenguva, mwedzi mina kana ndisingakanganisi.” 

“Munombodikitira usiku here?” 

“Ndinodikitira zvekuti magumbeze angu anoita kunge adirwa mvura.” 

“Munozarirwa kana zvaita sei?” 

“Ndinozarirwa kana ndakarara kazhinji uye pamwe ndinombozarirwa 
kana ndichifamba.” 

“Kana mazarirwa makarara munoita sei?” 

“Aiwa, handitorari nekuzarirwa saka ndinorara ndakagara kana 
kutsamhira duri chairo.” 

“Munombopepuka muchizarirwa here?” 

“Kwete.” 

Chiremba akaendera mberi nokubvunza Chipo nekuzomuzemena, 
akazonyora-nyora mubhuku raChipo rechipatara, izvo Chipo asina 
kukwanisa kuverenga kunyangwe zvazvo akanga akadya mabhii. 

“Pane mafest andinoda kuti uitwe. Ndinoda utorwe chikararwa 
wopiwa kamwe kagaba kekuzoisira makararwa mangwana wobva wauya 

nawo. Tinoda kuti uongororwe ropa nokuda kweHIV,” chiremba akadaro 
ndokuzoti, “Chitorai bhuku renyu moenda kuroom 4. Hameno kana mune 
pamune mubvunzo?” 

“Ko, kukosora kwangu nekuzarirwa kune link neHIV? Ingabvepi ini 
ndisina kumboita zvevarume hobho?” 

“Kana munhu ane HIV anogona kubata zvirwere zvakawanda nyore 
nyore kunyanya TB inova inokonzera kukosora kwakanyanya nechikararwa, 
kupera muviri uye kudikitira usiku zvakanyanya. HIV munogona kuiwana 
kune wamakaroorana naye kana achiita gumbo mumba gumbo panze 
kunyange zvazvo imi makazvibata. Saka maresults enyu anotibatsira 
zvikuru pakukurapai.” 

“Maita basa chiremba.” Chipo akadaro ndokusimuka achienda 
mukamuri raaiva aratidzwa. 

Achipinda mukamuri iri Chipo akamhoreswa nanesi aivamo. “Mhoro 
munin’na.” 

“Ndiri nani, muviri hausi kuda kuita mushe.” Chipo akadaro 
achitambidza nesi bhuku rake rechipatara. 

“Muno tinoita basa rekupana mazano maererano neHIV/AIDS uye 
tinoongorora ropa nekuda kweutachiona hweHIV. Ndinovimba chiremba 
akuudzai kuti anoda kuti muongororwe ropa. Tinokukurudzirai kuti 
inzwai makasununguka kupindura mibvunzo yose yandichabvunza 
uye ivai nechivimbo kuti zvamunotaura will be kept confidential. 
Makamboongororwa ropa here munguva yakadarika?” Nesi akatanga 
kutaurirana naChipo. 

“Kwete.” 

“Ndedzipi nzira dzamunoziva dzinopa kuti utachiona hweHIV 
hutapuriranwe?” 

“Ndiyo nyaya yekuhura nekuchekwa nemareza.” 

“Tchokwadi. Chikamu chakakurisa chinotapuriranwa pabonde inenge 
97%, 3% kuna amai kuenda kumwana pangava pakumubara kana kuti 
pakumuyamwisa, uye chinenge 0.01% mukuchekwa nechinhu chacheka 
munhu ane ropa rine HIV.” 

“Saka zvinoreva kuti mwana wangu anofanira kuongororwawo here?” 

“Ndizvozvo. Kana ongororo ikaratidza kuti ropa renyu rine utachiona 
hweHIV munokurudzirwa kuti mucheche wenyu aongororwe. Ndedzipi 
nzira dzokudzivirira nadzo HIV dzamunoziva?” 

“Kusaita bonde, kushandisa makondomu uye kuva wakavimbika 
kumudiwa akavimbika asina utachiona.” 

“Ndezvipi zvinokurudzirwa pakurarama neutachiona?” 

“Ipapo pandiomera nesi ndiudzeiwo.” 

“Chikuru tinokurudzira kuti munhu azvitambire, tinokurudzirawo kuti 
kana ane mukwanyina wepabonde naiye aongororwewo, tinokurudzira 
kuti munhu ave nebonde rakadzivirirwa nguva dzose kuitira kudzivisa 
reinfection. Mune shamwari dzepabonde ngani?” 

“Murume wangu chete.” 

“Akamboongororwa ropa here?” 

“Kwete.” 

“Pamaresults pane 2 types, positive nenegative. Positive inoreva kuti 
ropa rine utachiona. Negative inoreva kuti utachiona hunenge husati hwava 
kuoneka iya inonzi window period kana kuti ropa rinenge risina utachiona 
zvachose. Saka imi munotarisira maresults api?” Fy 

“Negative.” 

“Kana kuri kunzi abuda nepamwe munoita sei?” 

“Inenge yava nguva yakaoma.” 

“Mungava nepfungwa yekuzviuraya here?” 

“Kwete, upenyu hwangu ndinohuda.” 

“Isu tinokurudzira kuti mushonga mukuru kutambira kuti ndizvo 
Zvazviri, Morarama maererano nezvamunen ge madzidziswa kuno 
kuchipatara, kwete kuzviuraya. Pane pamungava nemubvunzo?” 

“Zvose ndazvinzwa, hapana.” 

“Neruzivo rwamava narwo makasununguka here kuongororwa ropa 
nokuda kweHIV?” l 

“Hongu.” 

“Ndichakubayai nekatsono aka pamunwe muhombe, ndoisa ropa renyu 
patumastrip utwu twuviri twekuongorora ropa for HIV.” 

Nesi akabva aita sezvaakataura ndokubva azodonhedzera inenge mvura 
paropa raChipo ndokuzoti, “Chienda hako unomirira maresults uri panze 
ndozokudaidza kana abuda.” Chipo akasimuka ndokubuda. 

Mushure memaminitsi gumi nesi uya akadaidza Chipo. “Yanga iri sei 
nguva yokumirira maresults?” Nesi vaya vakadaro kuna Chipo apo vakanga 
vagara, ndokutanga kutaurirana. 

“Kungorwara kwangu ndiko kuri kunetsa asi yanga iri righi zvayo.” 

“Muchiri kurangarira here kuti tati HIV inogona kutapuriranwa sei?” 

“Kubva kubonde, kuchekwa nezvinhu zvakapinza zvambocheka munhu 
ane HIV, uye kubva kuna amai kuenda kumwana.” 

“Ndizvozvo chaizvo. Chero munhu wakavimbika unogona kupiwa 
utachiona nemudiwa asina kuvimbika.” 

“Ko, pakurarama kana tine utachiona tinofanira kuita sei?” 

“Kuzvitambira, kuteerera mirayiridzo yekunwa mapiritsi uye kuita 
bonde rakadzivirirwa.” 

“Ichokwadi. Kana munhu akaroora kana kuroorwa anofanira kuzivisa 
mumwe wake zvabuda muongororo uye okurudzira mumwe wake kuti 
aongororwewo uyewo munofanira kuita bonde rakadzivirirwa. Izvi 
zvinoitirwa kudzivisa reinfection. Saka mushonga mukuru kuzvitambira. 
Maresults tati kune mhando dzipi?” 

“Positive kana utachiona huripo, negative kana husipo zvachose kana 
kuti husati hwava kuoneka.” 

“Ndinokutendai nekubata chaizvo zvatanga tichikurukura, magadzirira 
here kunzwa maresults enyu?” 

“Hongu.” . 

“Ndokuverengerai here kana kuti mozvionera moga?” 

“Ndipei zvenyu ndiverenge.” . 

Nesi akatambidza Chipo bepa raiva rine maresults. Chipo akatarisa 
maresults ake ndokutanga kusvimha misodzi. Nesi akaswedera pedyo naye 
ndokumupa bepa rekupukutisa misodzi. Akazobvunza kuti Chipo aiva 
anzwisisa maresults aya here. “NdiTimothy wese iyeyu!” Chipo akadaro. 

Nesi akaramba achinyararidza Chipo ndokuzoti, “Pane mumwe 
wamungada kuzivisa maresults enyu here?” 

“Ndinoda kuudza amai vangu vari panze VaChandagwinyira,” Chipo 
akadaro. 

Nesi akabuda panze ndokudana amai vaChipo, vaonana vakapinda vose 
mukamuri raiva naChipo. VaChandagwinyira vakatarisa Chipo ndokuti, 
“Uri kubatsirwaka mwanangu, ndanga ndanzwa nekukumirira panze.” 
Nesi akaenderera mberi nokutaura naVaChandagwinyira kusvika aona 
kuti vagadzikana ndokuzovaudza kuti Chipo akanga abatwa ane utachiona 
hweHIV. 

VaChandagwinyira vakabva vati mhere pangu. “Kwete amai 
musachema. Hazvirevi kuti atofa, aiwa kani amai musadaro!” Nesi akadaro 

akabata Chipo papfudzi uyo aierera misodzi pamatama. Nesi akabva 
atsanangurira mai nemwana kuti tarisiro yeupenyu yaivapo, akavaudzawo 
mararamiro avaifanira kuita. Akabva azonyora mubhuku raChipo 
rekuchipatara ndokumupa kuti achidzokera zvakare anoona chiremba. 

“Zvamanyora kuti Code J zvinorevei?” Chipo akabvunza. 

“Aya manyorero edu ekuratidza kuti ropa remunhu rawanikwa rine 
utachiona,” nesi uya akapindura. 

Chipo akabva azobuda akadzokera kuna chiremba. Chiso chake 
chakanga chawedzera kusava nemufaro arangarira zvaiva zvakanyorwa 
mubhuku remurume wake rekuchipatara. l 

“Nhasi ndichakupa mapiritsi ekuderedza marwadzo. Mangwana 
wodzoka nechigaba chako chine makararwa, on gororo yechikararwa ndiyo 
imwe ichazonyanya kundibatsira pakukurapa. Mangwana uuye nemwana 
wako tizomuongororawo. Toonana mangwana.” Chiremba akadaro 
ndokuparadzana naChipo. 

Vakabva vaenda kungoro kuti vadzokere kumba. VaGonese 
vakarwadziwa nekunzwa kuti Chipo abatwa utachiona hweHIV nokuti 
vaiziva muzukuru wavo akatsiga samare. Vakaenda kumba vana 
vanyamunhu pasina nyena. 

Mangwana VaGonese vakasunga zvakare ngoro ndokudzoka 
nemuzukuru wavo kuchipatara. Ongororo yechikararwa yakaratidza kuti 
Chipo aiva neTB. Chipo akazopiwa mapiritsi eTB uye akaudzwa kuti 
pashure pemavhiki maviri adzoke ozotangiswa pamapiritsi eAIDS kana 
eTB achinge amudaira. CD4 count yaChipo yaiva yakaderera iri 88. Mwana 
waChipo akaongororwa akawanikwa asina utachiona hweHIV, amai vake 
vakakurudzirwa kuti vazodzoka naye kana ava negore nemwedzi mitanhatu 
ozoongororwa zvakare. 

Chipo akaramba achirwara. Varume vomubhuku iri vaitema huni 
vachiuya nadzo kuti Chipo akwanise kudziya moto. Vamwe ndivo vaigara 
vari mumasango vachitsvaka midzi yavaifunga kuti yaizobatsira kuti Chipo 
apore, asika zvinhu hazvina kuita maererano nokuda kwavo. Vamwe 
ndivo vaipengereka nemasango vachivhima mhuka dzokuti Chipo awane 
chekusevesa. Uku kwaingova kupedza nguva kubatisa ngomwa nhumbu. 
Zvechokwadi rubatsiro rwakapiwa asi zvakashaya basa. 

Chitsauko 15 


VaChandagwinyira vari mubishi rokunyatsotsvaira nokurongedza mumba 
mavo mushure mokunge hama dzakanga dzambosara dzichichema 
Chipo pamwe chete navo dzaenda, vakaona hamvuropu hombe iri pasi 
pemubhedha. Hana yavo yakarova kuti ndianizve akanga asiya zvimwe 
zvinhu zvake. Vakaitora vakaitarisa pamusoro, vakawana yakanyorwa 
nerunyoro rwaChipo. Chiriporipocho vakabva vaivhura. Hezvino zvaiva 
zvakanyorwa: 


Sihande School 
P.O. Box 107 
Mataga 

15 November 2012 


Hama Dzinodiwa 


Ndinotenda musiki akandigovera simba rekukunyorerai tsamba ino 
adichidudza nhuna dzangu. Tsamba yacho yakareba asi shingirirai nokuti 
ichakubatsirai. 


Ndinokuongai nokuedza kundirapisa kwamaiita. Ndakaona makava 
nomufaro mukuru pandakaiswa pachirongwa chemapiritsi maARV 
chiremba achisimbisa kuti aya anobetsera kurebesa upenyu. Kukutaurirai 
chokwadi dzimwe nguva ndaidarikira kunwa. Ndaiti ndikaritarira guchu 
racho remapiritsi pfungwa dzangu dzaindidzamira, mwoyo wobva wamira. 
Ndainetseka kuti nei Mwari andirova neshamhu yakadai, kurwara neAIDS 
ini ndakanga ndakazvibata. Ndakaita chikanganiso, handina kuziva kuti 
mushonga mukuru pakurarama neAIDS kutambira kuti ndizvo zvavapo 
nomwoyo wose, ndochirarama maererano nezvandakanga ndaudzwa 
navanamazvikokota veutano. 


Ndinozvishora pakunonoka kunoongororwa ropa nokuda kweutachiona 
hweHIV. Kunyange zvazvo urwere hwakaramba huchikomba handina 
kumbofunga kuti pamwe ingava HIV yokonzera. Ndainyanyozvivimba, 
ndisingazivi kuti mumwe wangu aikwata nekune vane sadza rinozvimbira. 

Ndadzidza nguva yapfuura kuti ukarwara zvisinganzwisisiki kurumidza 
waenda kunoongororwa ropa nokuda kweutachiona hweHIV nguva iripo. 
: .Daindakakurumidza ndaenda ndikanoongororwa ndingadai ndakatangiswa 
pachirongwa CD4 count yangu ichakakwira kwete 88 yandakazotangiswa 
nayo ivo vanachiremba vachikurudzira kuti kana yadzika kusvika pa350 
munhu achitotanga kunwa maARV. 


Sekuru VaGonese ndoda kukuongai nokunditarisira kwamaiita nerutsigiro 
rwamaipa kuna amai. Ndine chigumbu nemi kuti makandipedzera nguva 
muchindiendesa kumadzibaba ayo aingoti zvinoda kushandirwa. Ndava 
kuzvitaura hangu asi zvinondirwadza, vamwe kushandira kwavaida 
ndekwekurara neni. Zvino ini ndanga ndine HIV, dai kwaisava kuzvibata 
kwangu kwakaita kuti ndirambe, kudai ndaizotenda kurara navo kungamira 
here kupararira kweAIDS? Dai vatendi vaedza kumira pachokwadi. Mushure 
mekumadzibaba, sekuru maiva nerudo kwandiri kunyange zvazvo mairasika 
kwekuenda neni. Makabva maenda neni kuvaporofita uko takanoudzwa 
zvokuti dai tisina kusimba taipedzisira tavengana. Mbuya vangu, mudzimai 
wenyu chaiye obatwa uroyi. Kwose nekun’anga hamuna kuneta kuenda 
neni. Kuzoti pava paya, kwava kudya manonoko ndipo pandakazochienda 
kuchipatara. Sekuru ndapota iye zvino kukaita urwere tangai nevarapi vasina 
unyengeri vekuchipatara, kwete manyengedzapwere atekeshera nenyika. 
Vekuchipatara vakanakira kuti vane michina inovheneka ichiona chiri 
kukonzera kwete vamwe vavo vari kungoita femberafembera. 


Pamwe pandine chigumbu nemi sekuru ndepokuti mushure mekuenda 
kuchipatara ndikaudzwa kuti ndakanga ndine utachiona hweHIV 
makandirambidza kuti ndibude pachena kuvavakidzani kuti ndakanga 
ndiri HIV positive muchiti ndinoshoresa rudzi. Izvi hazvina kunaka sekuru 
nokuti vavakidzani vose hapana aimbotaura mashoko anozorodza ari 
echokwadi, vose vaingodemba kuti muroyi uyu haana tsitsi. Yakanga isiri 
mhosva yavo, imi makapika kuti ndikangoti bufu nezvazvo ukama hwapera. 
Ndaingochemera mudundundu, asi zvaindirwadza. Pane dzimwe nguva 
ndaimborutsa marutsi ane ropa, asi kuti ndivanyeurire kuti vanyatsongwarira 
kana vowacha nhumbi dzandinenge ndarutsira kuti vadzivirire kubata 
utachiona zvakanga zvisingaiti. Vazhinji vavo nerudo vaigara vakandivigira 
maguchu emiti yakasiyana-siyana vachiti zvimwe ndingapora. Pane dzimwe 
nguva kuti ndivafadze ndaibva ndanwa asi ini ndakanyatsorayirwa kuti 

ndisasanganise mapiritsi nemishonga yechibhoyi. Zvose izvi zvaikonzerwa 
nemi makaramba kuti ndibude pachena. Apa sekuru maikanganisa nokuti 
kubuda pachena ndiwo umwe mushonga pakurarama neAIDS. Kubuda 
pachena kwakanakirawo kuti unoita kuti vavakidzani vasakuitira makuhwa, 
kunyange ukamuka rimwe zuva une zvinyamusi, utano huchida kukunda. 


Timothy ndafa ndine chigumbu newe. Ndaikuda murume wangu uye 
ndaivimba newe asi wakandirasisa. Takadanana uchiri murombo, usina 
kana basa raishamisira asi rudo rwedu rwaidakadza. Pawakatanga 
kuzokwidziridzwa uye kuwedzerwa mari kubasa, wakabva wapengeswa 
nayo. Wakatanga kundisvora nekundirerutsa, wakabva wanochera utachiona 
kunze, ukandivigira chipfukuto kumba. Ndinoshaya kuti chii chandaikupa 
chainge chovava zvakaita kuti utange kuita gumbo mumba gumbo panze. 
Dai wakanditaurirawo mumwe wangu kana pane zvaida kugadziriswa 
ndakagadzirisa, chiona nhasi wandisvitsa kwamupfiganebwe achiri 
mangwanani. Kugeza zvandaigezawo, kubika ndichibika mutakunanzva 
zuva nezuva, rudo ndichikupavhurira, wakashoreiko? 


Pawakatanga kupengereka nenyika uchitsvaka chouviri wakafunga kuti 
munondo wako wakanyatsopinza ukatanga kuusevenzesa zvisiri izvo. 
Pawakazoona kuti wagondoka, wava kudzoka kumba uchindivigira 
marwadzo. Wakatadza kuziva kuti kana waenda kunoshuzha fambira 
chimwe kwete kunoshuzha zvose nezvawasiya kumba. Wakapedzisira 
wotsvaka anonditsiva uri kumarimuka ikoko. Dai wakangogara hako uri 
kuno kuMataga tichitambura pane kutivigira mafashafasha ezvokudya 
asi Zviine matombo. Ndaingoti zvinoti kunaka zvikati kugura mazino 
ndisingazivi kuti wainge wakatozvipira kundisiya ndava nemavende 
mukanwa wose. 


Ndakazonyanya kurwadziwa pandakaona kadhi rako rekuchipatara 
pawakamboenda uri kwaZvimba ukanorapiwa njovhera. Ndakazozvinyaradza 
ndikati zvimwe wainge wangorasikawo kwenguva pfupi. Ndakazorwadziwa 
kusvika pekupedzisira pandakazoenda kuchipatara ndikanoongororwa ropa, 
ndipo apo ndakazoziva kuti Code 1 yaiva yakanyorwa pakadhi rako yaireva 
kuti wainge waongororwa ukawanikwa une HIV. Uri mhondi yerume chaiyo. 
_ Wakasarudza kundivanzira. Ndipo pawakadzoka wondida zvakapfurikidza 

uchiitira kuti undizodze vunye hwegwenyakwenya. Dai wakandibudirawo 
pachena kuti zvinhu zvadzoka zvava manyama amire nerongo, takatanga 
hedu kuita bonde rakadzivirirwa, takachengetedza hupenyu hwedu tose. 
Chiona zvino nhamo yawasiyira Zviwiravanhu naKudakwashe! Inga wani 
wakanga wazviwanira munda wako uri gombo, dai wakangoramba uchirima 
iwoyo chete nhasi zvingadai zvakatinakira, zvino wakaita makaro ukada 
minda neyevamwe ukazvibayisa nekundibayisa norukato. 


Zviwiravanhu mwanangu kana wakura usazozvinyengedza uchiti une 
nhodzera yababa vako yechidavasikana. Ndinokukurudzira pazera rauri kuti 
unochecheudzwa. Ongororo dzakaitwa dzakaratidza kuti izvi zvinoderedza 
mukana wekubata utachiona hweHIV ne60%. Hongu mwanangu ndinoziva 
kuti unonyatsonzwisisa kuti kupfuura hafu kupasa asi paHIV hapadi 
izvozvo. Pa40% yasara ini ndinokukurudzira kuti urambe uchikoshesa 
ujaya hwako wosiyana nekuita zvepabonde kusvika waroora, kunyange 
zvazvo ungakwanisa kuritanga uchishandisa makondomu. Kuchecheudzwa 
kwakanakirawo kuti kunoderedza mukana wekuzoita gomarara rekunhengo 
dzakavanzika, kusanganisira gomarara rechibereko kune waunenge 
waroora. Kana ukazoita munyama wekuroora mukadzi nzenza unenge 
une dziviriro, hauzofanani nemusoja ari muhondo asi apererwa nezvombo. 


Kana wava kuroora tete mukuru kuenda kunoongororwa ropa pamwe 
chete nemusikana wako, moroorana muchiziva pamumire. Ndinozviziva 
hangu kuti kwadzinorohwa matumbu ndiko kwadzinomhanyira asi 
mwanangu ndinovimba kuti hauzofuririki uchitevedzera vezera. Vamwe 
vangakukurudzira kuti utsvake musikana mutsvuku ane chimiro nechiso 
zvinoyevedza asi ini ndinoti tsvaka wako ane hunhu hunozadza mukombe. 
Rangarirawo kuti Bhaibheri rinoti mukadzi anotya Mwari chipo. Ziva kuti 
guyu kutsvuka kutsvuka zvaro asi mukati rizere masvosve. 


Ini ndinoona kuti bazi rezveutano rehurumende rinofanira kuti kana munhu 
apedza zvidzidzo zvemararamiro nemanwiro emapiritsimaARV vanofanira 
kuisa hurongwa hwekuti vanhu vanotorera mapiritsi nekumonitiwa 
navanambuya navanasekuruutano. Ndainzwira tsitsi vamwe vandaitora navo 
mapiritsi vaibva Chomubhobho kwekuti vaifamba maawa gumi netsoka 
kuti vazowana mapiritsi. Dzimwe nguva taibva taudzwa kuti supply ishoma 

topiwa emavhiki mavhiri chete. Pafungei! Dai hurumende yaedza kuti igare 
yakaunganidza mapiritsi anokwana, inga wani vashandi vose vanobatirwa 
AIDS levy mwedzi nemwedzi. Ndakarwadziwa paya patakambochiniwa 
mapiritsi ekushandisa tikapiwa mamwe asinganzwisisiki, mushure menguva 
pfupi ataiva tajaira akazonzi adzokazve. Umwe sahwira wangu akabva 
akona kupindirana nawo akafa mufunge. Ini ndinofunga kuti hurumende 
inofanira kunyatsoongorora nokuti pane vamwe vashandi vayo vogarira 
basa, vasingachakoshesi utano hwevanhu asi mari yavo chete. Izvi 
zvinokanganisa marongero ehurumende ekuedza kupedza dambudziko 
reAIDS. 


Dai mapoka akazvimirira anoyamura nekupa vanhu zvokudya kumusha 
kuno achinopiwa mazita evanhu vari pamaARV kuchipatara votibatsirawo 
kuwana kudya kunovaka muviri kwatinokurudzirwa nevezvoutano. 
Ndakamboita mwedzi mitatu ndisingapiwi neveCARE ndichingonzi 
handimo murejisita, asi sabhuku vakanyora vana vavo vasati vambova 
kana nemhuri. Zvinova zvakaoma kuti unzi idya kudya kunovaka muviri 
iko kuno kusingamboiti goho svinu gore negore. 


Kunemi amai ndonyara asi regai ndizvitaure. Ndinozviziva kuti upenyu 
hwenyu ndehwekutamburira asi dai mamira kufambidzana naPhiri. 
Munozviziva here kuti mukadzi wake anodananazve nemufundisi. 
Mufundisi mumadhirezi haabvi, handiti munozviziva kuti anodananazve 
nemudzimai waVaGorombi. Mudzimai waVaGorombi handiti muchiri 
kuyeuka kuti nyaya yake iya yokuda kuuraya Timothy kuti ipere akanga 
ava kudanana nemupurisa aiferefeta nyaya yake, apa mupurisa wacho 
taisangana kuchirongwa. Sajeni Ngwende uori hwavo hwakaoma, mhosva 
zhinji dzinotsikwa-tsikwa nemhaka yekukara kwavo bonde apa vachikusha 
chirwere. Ndapota chinjai mararamiro enyu musapa AIDS mbiri muchiti 
muri kupedzwa nechakapedza mbudzi imi muri kuzviregeredza. Ndapota 
zvibatei. Sarai nemufaro. 


Wenyu 


Chipo 

